Miadhu 4900 ahvure gina meehun vaccine jehi, jumula 85,000 inn mahchah - One Online\n04 ފެބްރުއަރީ 2021، މާލެ، ފަތުރުވެރިކަމުގެ ދާއިރާގެ ފަރާތްތަކަށް ވެކްސިން ދޭން ފެށުމަށް ބޭއްވި ހަފުލާގެ ތެރެއިން -- ވަން ފޮޓޯ: މުހައްމަދު އައުޒަމް\nމިއަދު 4900 އަށްވުރެ ގިނަ މީހުން ވެކްސިން ޖެހި، ޖުމުލަ 85،000 އިން މައްޗަށް\nކޮވިޑުން ރައްކާތެރިވުމަށް ރާއްޖޭގައި ހިންގާ ވެކްސިނޭޝަން ޕްރޮގްރާމުގެ ދަށުން މިއަދު 4،962 މީހަކު ވެކްސިން ޖަހައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ މިދިޔަ 24 ގަޑިއިރުގެ ތެރޭގައި (އިއްޔެ ހަވީރު 6:00 އިން މިއަދު ހަވީރު 6:00 އަށް) ރާއްޖޭގައި 4،962 މީހަކަށް ވެކްސިން ދީފައިވާ ކަމަށެވެ. އެއާއެކު މިމަހުގެ އެއްވަނަ ދުވަހުން ފެށިގެން މިހާތަނަށް ޖުމުލަ 85،110 މީހަކު ވަނީ ވެކްސިން ޖަހައިފައެވެ.\nމިއަދު ވެކްސިން ޖެހި 4،962 މީހުންގެ ތެރެއިން 2،700 މީހަކު ވެކްސިން ޖަހާފައިވަނީ މާލެއިންނެވެ. އަދި އަތޮޅުތެރެއިން ވެކްސިން ޖެހީ 2،262 މީހެކެވެ. މިހާތަނަށް ވެކްސިން ޖެހި ޖުމުލަ 85،110 މީހުންގެ ތެރެއިން މާލެއިން 61،777 މީހަކު، އަތޮޅުތެރެއިން 23،333 މީހަކު އަދި ރިސޯޓުތަކުން 1،459 މީހަކު ވެކްސިން ޖަހާފައިވެއެވެ.\nމާލޭ ސަރަހައްދުން ވެކްސިން ދެނީ އައިޖީއެމްއެޗް އާއި އޭޑީކޭ އާއި ސެނަހިޔާ ހޮސްޕިޓަލާއި ހުޅުމާލޭ ހޮސްޕިޓަލާއި ޓްރީޓޮޕް ހޮސްޕިޓަލާއި ވިލިމާލޭ ހޮސްޕިޓަލާއި ސޯޝަލް ސެންޓަރާއި އިސްލާމީ މަރުކަޒާއި ރައްޔިތުންގެ މަޖިލީހުގެ އިދާރާ އަދި ފުލޫ ކުލިނިކުންނެވެ. މާލޭގެ އިތުރުން އަތޮޅުތެރޭގެ ހޮސްޕިޓަލުތަކުން ވެސް މިހާރު ވަނީ ވެކްސިން ދިނުމުގެ ޕްރޮގްރާމު ފަށައިފައެވެ.\nރާއްޖޭގައި ޖަހަން ފަށާފައިވަނީ އޮކްސްފޯޑް-އެސްޓްރާޒެނެކާ ކޮވިޑް-19 "ކޮވިޝީލްޑް" ވެކްސިނެވެ. އެ ވެކްސިންގެ 100،000 ޑޯޒް އިންޑިއާއިން ރާއްޖެއަށް ވަނީ ހަދިޔާކޮށްފައެވެ. އަދި އިންޑިއާ އިން ވަނީ މިދިޔަ ހޮނިހިރު ދުވަހު އިތުރު 100،000 ޑޯޒްގެ ކޮވިޝީލްޑް ވެކްސިން ހަދިޔާކޮށްފައެވެ.\nއެ ވެކްސިންގެ އިތުރުން ރާއްޖެއަށް ވަނީ 10،000 ޑޯޒްގެ ސައިނޯފާމް ވެކްސިން ގެނެސްފައެވެ. އަދި ޗައިނާ އިން ވެސް ރާއްޖެއަށް 100،000 ޑޯޒްގެ ވެކްސިން ހަދިޔާކުރުމަށް ވަނީ ނިންމައިފައެވެ. އޭގެ އިތުރުން މިމަހުގެ މެދެއްހާ ހިސާބުގައި ޑަބްލިޔުއެޗްއޯގެ ކޮވެކްސް ފެސިލިޓީން ދޭން ނިންމާފައިވާ ވެކްސިން ވެސް ގެންނާނެއެވެ. އަދި ރާއްޖެއަށް ފައިޒާ ވެކްސިން ގެންނަން ވެސް ވަނީ ނިންމައިފައެވެ.\nހެލްތު މިނިސްޓަރު އަހުމަދު ނަސީމް ވިދާޅުވީ ކުރިއަށް އޮތްތަނުގައި، ހެލްތު ފެސިލީތައް ބޭނުންކޮށްގެން، ރާއްޖޭގެ ހުރިހާ ރަށަކުން ވެކްސިން ޖެހުމުގެ ކަންތައް ކުރިއަށްދާނެ ކަމަށެވެ. ޓާގެޓަކީ ދުވާލަކު 10،000 މީހުންނަށް ވެކްސިން ދިނުން ކަމަށް ވެސް މިނިސްޓަރު ނަސީމް ވިދާޅުވިއެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ހެލްތް ޕްރޮޓެކްޝަން އެޖެންސީ ކޮވިޑް 19 ވެކްސިން ކޮވިޝީލްޑް ވެކްސިން


India Sifain Kashmir Kujjeh Ge2Loluge Fenun Gelluva Laifi - Vaguthu\nއިންޑިއާ ސިފައިން ކަޝްމީރު ކުއްޖެއްގެ ދެ ލޮލުގެ ފެނުން ގެއްލުވާލައިފި\nއަސްރާރް ހާން އަށް ހޮސްޕިޓަލުގައި ފަރުވާ ދެނީ\nކަޝްމީރުގައި މިހާރު ހިނގަމުންދާ ހަމަނުޖެހުން ތަކުގައި އިންޑިއާ ސިފައިން ކުޑަ ކުއްޖެއްގެ ދެ ލޮލުގެ ފެނުން ގެއްލުވާލައިފިއެވެ.\nމި ހިތާމަވެރި ހާދިޘާ މެދުވެރި ވެފައި ވަނީ ގްރޭޑް 11ގައި އުޅޭ އުމުރުން 16 އަހަރުގެ އަސްރާރް ޙާން އަށެވެ. އަސްރާރް އޭނާގެ ގެ ކައިރީ އޮންނަ ހުސް ބިމަކަށް އީދަށް ކަތިލުމަށް ގެނެސް ހުރި ބަކަރިތައް ކައިރިއަށް ދިޔަ މަގުމަތީގައި އިންޑިއާ ސިފައިން ވަނީ އެ ކުއްޖާ އާއި ދިމާލަށް ކަރުނަ ގޭސް އުކައި، ޕެލެޓް ގަން ވެސް ބޭނުން ކޮށްފައެވެ.\nމީހެއްގެ ސައިކަލު ފަހަތަށް ލައިގެން އަސްރާރް ހޮސްޕިޓަލަށް ގެންދެވުނު ވަގުތުވެސް އޭނާގެ ބޮލުންނާއި ދެ ލޮލުން ދިޔައީ ލޭ އޮހެރެމުންނެވެ. ޑޮކްޓަރުންގެ ރިޕޯޓްތައް ދައްކާ ގޮތުން އަސްރާރްގެ ދެ ލޮލުގެ ފެނުން ގެއްލުމުގެ އިތުރުން، ބޮލުގެ ނާށިގަނޑަށް ވަނީ ވަރަށް ބޮޑަށް ގެއްލުވެފައެވެ. އަދި އޭނާގެ މޫނު މަތީގައި ވެސް ތަޅާފައި ވާކަމަށް ޑޮކްޓަރުން މައުލޫމާތު ދެއްވައެވެ.\n" އަހަރެމެން އެންމެ މުހިއްމު ކަމެއްގެ ގޮތުގައި ކުރަމުން މި އަންނަނީ އަސްރާރްގެ ފުރާނަ ސަލާމަތް ކުރުމުގެ މަސައްކަތް. އޭނާ އަށް ވަރަށް ބޮޑަށް އަނިޔާ ކޮށްފައި ހުރީ. އަދިވެސް ކްރިޓިކަލް ކޮންޑިޝަން ހަމަ." ޑޮކްޓަރެއް ބުނެފައި ވެއެވެ.\nއެ ހޮސްޕިޓަލުގައި އިންޑިއާ ސިފައިން އަނިޔާ ކޮށްގެން ފަރުވާ ކުރަމުންދާ6ކުޑަކުދިން މިހާރު ވެސް އެބަ ތިއްބެވެ.\nއޮގަސްޓް 9, 2019 21:02\nއިންޑިއާ އަކީ މިގައުމުގެ މިނިވަންކަމަށް ވެސް އެއްބަސް ނުވާބައެއް. އިންޑިއާގެ ރަސްމީ ފަރާތްތަކުން ގަބޫލުކުރާގޮތުގައި ހުޅުލޭ އެއަރޕޯޓަކީ އިންޑިއާއިން އަޅާދީފަ އޮތް އެއަރޕޯޓެއް. ވީމާ އެއަރޕޯޓު އަނބުރާ އިންޑިއާ އަށް ދޭންޖެހޭނެ. އަދީބުގެ ރަންޒަމާނުގައި އިންޑިއާގެ އޮފިޝަލުން ދިވެހި އޮފިޝަލުންނާ ޒުވާބުކޮއްފަވާ ކަމަށްވަނީ. މަލިކުގެ މިނިވަންކަން ކޮބާ؟\nއަވަށްޓެރި އެއްވެސް ގައުމެއްގެ މިނިވަންކަމަށް އެއްބަސްވާ ގައުމެއް ނޫން އިންޑިއާ އަކީ.\nއޮގަސްޓް 9, 2019 21:43\nmives dhahili massala tha\nއޮގަސްޓް 9, 2019 21:45\nވިސްނާ ބަޔަކަށް ޢިބްރަތް ލިބޭނީ!\nއޮގަސްޓް 10, 2019 02:02\nއޮގަސްޓް 10, 2019 04:09\nއޮގަސްޓް 11, 2019 21:26\nހަމަ މިހާރުން މިހާރަށް އިންޑިޔާ އާއި ގުޅުން ކަޑާލާ.


"Hanguraama Ah Dhaan Dharifulhah Hiyvaru Dhin Meehunnah Ma'aafeh Nukuraanan" - Vaguthu\n"ހަނގުރާމައަށް ދާން ދަރިފުޅަށް ހިއްވަރު ދިން މީހުންނަށް މަޢާފެއް ނުކުރާނަން"\n"އެކުދިން އެތަނަށް ފޮނުވަން، އެކަމަށް އެހީތެރިވެ ހިއްވަރު ދީ ހެދި ބަޔަކަށް ދުވަހަކުވެސް މަޢާފެއް ނުކުރާނަން.." މިއީ ސީރިޔާގައި ހަރަކާތްތެރިވާ ހައްދުފަހަނައަޅާފައިވާ ނިރުބަވެރި އައިސިސް ޖަމާޢަތާއި ގުޅުނު ދިވެހި ޒުވާނެއްގެ މަންމަގެ ވާހަކައެވެ. އެބައެއްގެ ސަބަބުން ޒުވާން ދުވަސްތައް ގުނަމުން ދިޔަ ދަރިފުޅާއި އަބަދަށްޓަކައި ވަކިވާން ޖެހުމުން އަދިވެސް އެ މަންމައަށް ކުރަނީ ބުނެދޭން ނޭނގޭހައި ފުން އަސަރެވެ.\n2014 ވަނަ އަހަރުގެ އޮކްޓޯބަރު މަހުގެ ތެރޭގައި ސީރިޔާގައި މަރުވި ފުވައްމުލަކު ދިގުވާނޑު، އަހުމަދު މުންސިއުގެ މަންމަ ރިފާތު އަހުމަދު ދީދީ ވަނީ އޭނާގެ ދަރިފުޅުގެ ވާހަކަތައް އަލްޖަޒީރާއަށް ދިން އިންޓަވިއު އެއްގައި ކިޔައިދީފައެވެ.\nރާއްޖޭގައި ހައްދުފަހަނައަޅާފައިވާ މީހުން އިތުރުވަމުންދާ މައްސަލައަށް އަލިއަޅުވާލައި، ސީރިޔާ އަށް ހަނގުރާމަކުރަން ދިޔަ ބައެއް ދިވެހިންގެ މައުލޫމާތު ހާމަކޮށް އަލްޖަޒީރާ އިން ނެރެފައިވާ ޑޮކިއުމެންޓްރީ އެއްގައި ބުނެފައި ވަނީ ވެރިކަންކުރާ މާލޭގައި، ހައްދުފަހަނައަޅާފައިވާ ޖަމާޢަތްތަކަށް މީހުން ތަމްރީނުކޮށް ފޮނުވާ ނެޓްވޯކުތަކެއް ހިންގަމުންދާ ކަމަށެވެ. އަދި މި ނެޓްވޯކުތަކުގެ އެހީގައި ގިނަ އަދަދެއްގެ ދިވެހި ޒުވާނުން ސީރިޔާއަށް ގޮސްފައިވާ ކަމަށް އެ ޑޮކިއުމެންޓްރީގައި ބުނެފައި ވެއެވެ.\nއަލްޖަޒީރާއަށް ދިން އިންޓަވިއުގައި، މުންސިއުގެ މަންމަ ރިފާތު، އޭނާގެ ދަރިފުޅުގެ ވާހަކަތައް ހިއްސާކުރަމުން ބުނެފައިވަނީ، އަނބިމީހާ އާއެކު ދަރިފުޅު ރާއްޖެއިން ބޭރަށް ފުރައިގެން ދިޔައީ ބޭސްފަރުވާއަށް ލަންކާއަށް ކަމަށް ބުނެއެވެ. އޭގެ ފަހުން އޭނާގެ އެއްވެސް ޚަބަރެއް ނުވެގެން އިދާރާތަކަށް މައްސަލަ ހުށަހެޅުމުން އެނގުނީ، އޭނާ ދަތުރުކުރީ ރާއްޖެއިން ސީދާ ތުރުކީގެ އިސްތަންބޫލަށް ކަމަށް ރިފާތު ބުންޏެވެ.\nރިފާތު ބުނިގޮތުގައި ސީރިޔާގައި ހަރަކާތްތެރިވަމުން ދިޔައިރު މުންސިއު އާއި އޮންލައިންކޮށް ވާހަކަ ދެއްކުމުގެ ފުރުސަތު ލިބުނު ކަމަށެވެ.\n"ގުޅައިގެން ފުރަތަމަ ވާހަކަ ނުވެސް ދެއްކުނު. ދެން އޭނަ ވެސް ވަރަށް ރުއި. ދެން ރިފޫ ބުނީ ކީއްކުރަންހޭ ދަރިފުޅު މަންމައާ ވަކިން ތިތަނަށް ތި ދިޔައީ. މަންމަ ބަހައްޓާފަ މަންމަ ދޫކޮށްލާފަ." ސީރިޔާއަށް ދިޔަ ފަހުން އެންމެ ފުރަތަމަ ދަރިފުޅާއި ވާހަކަ ދެއްކުނު ވަގުތުގެ ހަނދާންތައް އާކުރަމުން ކަރުނައަޅާ ހާލުގައި ރިފާތު ކިޔައިދިނެވެ.\nރިފާތު ބުނިގޮތުގައި ސީރިޔާގައި މުންސިއު ހަރަކާތްތެރިވަމުން ދިޔައިރު ވަރަށް ގިނައިން ގުޅާހަދާ ކަމަށެވެ. އަދި އޭރު އެމީހުން ދިޔައީ ތަމްރީނުތައް ހަދަމުން ކަމަށާއި، ތިން މަސް ދުވަހުގެ ޓްރޭނިންގަކަށް ދާ ވާހަކަވެސް ބުނި ކަމަށް ރިފާތު ބުންޏެވެ. މިގޮތުން އުޅޭ އިރު އެކި ތަންތަނަށް ބަދަލުވާ ވާހަކަ ދަރިފުޅު ބުނާ ކަމަށާއި އެގޮތުން ހަމަނުޖެހުން އެންމެ ބޮޑު އެއް ސަރަޙައްދު ކަމަށްވާ ރައްޤާގައިވެސް މުންސިއު އުޅުނު ކަމަށް ރިފާތު ބުންޏެވެ.\nރިތާފު ބުނިގޮތުގައި މުންސިއު މަރުވި ރޭވެސް އޭނާ އާއި ގުޅައިގެން ވާހަކަ ދެއްކުމުގެ ފުރުސަތު ލިބުނެވެ. އެގޮތުން އެންމެ ފުރަތަމަ އެރޭ ގުޅާފައި، ހަމަލާއަކުން ސަލާމަތްވެވުނު ވާހަކަ މުންސިއު ކިޔައިދިން ކަމަށާއި، "އުމުރުގައި ތަން އޮތުމުން" ސަލާމަތްވީ ކަމަށް ދަރިފުޅު ބުނި ކަމަށް ރިފާތު ބުންޏެވެ.\nމުންސިއު މަރުވީ ސީރިޔައަށް އޭނާ ދިޔަތާ އަށްވަނައަށް ވީ މަހުއެވެ. އޭނާ މަރުވި ނަމަވެސް އެކުގައި ސީރިޔާއަށް ގެންދިޔަ އަނބިމީހާ، ސުމާ އަލީގެ ޚަބަރެއް ނުވެއެވެ. އެ ދެމީހުން ސީރިޔާއަށް ދިޔައީ ކައިވެނިކުރިތާ އަހަރެއްވެސް ނުވަނީހެވެ.\nރިފާތު ބުނިގޮތުގައި އޭނާގެ ދަރިފުޅަށް ހަނގުރާމައަށް ދިއުމަށް ހިތްވަރު ދިނީ ޖަލުގައި މުންސިއު ހޭދަކުރި ދުވަސްތަކުގައި ޖަލުން ދިމާވި މީހެއް ކަމަށެވެ. ނަމަވެސް އެއީ ސީދާ ކާކު ކަމެއް ރިފާތު އަކަށް ނޭނގެއެވެ. ޖަލުން މިނިވަން ވުމަށްފަހު ދަރިފުޅު ދީނީ ކަންކަމަށް ވަރަށް ބޮޑު ސަމާލުކަމެއްދީ ވަރަށް ބޮޑަށް ބަދަލުވެގެން ދިޔަތަން ފެނުނު ކަމަށާއި، ސީރިޔާއަށް ފުރައިގެން ދިޔައީ އޭގެ ފަހުން ކަމަށް ރިފާތު ބުންޏެވެ.\nސީރިއާގެ ދާހިލީ ހަނގުރާމައިގައި ބައިވެރިވާން އެގައުމަށް ދިޔަ ދިވެހިންގެ ތެރެއިން ގިނަ ބަޔަކު މިހާރު އެގައުމުގައި މަރުވެއްޖެއެވެ. ނަމަވެސް އަދިވެސް ބައެއް ދިވެހިން ސީރިއާގެ ދާހިލީ ހަނގުރާމައިގައި ބައިވެރިވަމުން ދެއެވެ. އޭގެތެރޭގައި ގިނަ އަދަދެއްގެ އަންހެނުންވެސް ހިމެނޭއިރު، އެއިން ބައެއް މީހުން ވަނީ ހާލުގައި ޖެހި އެނބުރި ޤައުމަށް އަންނާނޭ މަގު ބަންދުވެފައެވެ.\nނޮވެމްބަރު 1, 2019 17:41\nނަސީބެއްނުން ޑުރަގު ނަގައިގެން ރަށުތެރޭގައި ގިނަވެގެން އުޅޭ މީހަކަށް ނުވިކަން. ތިއީ ހަމަ ބަތަލެއް.\nއެމް ޑީ އެން\nނޮވެމްބަރު 1, 2019 20:02\n"ހައްރިޖިލް މުއުމިނީނަ އަލަލް ޤިތާލް" ސައްހަ ހަދީސެއްގެ ތަންކޮޅެއް..\nނޮވެމްބަރު 1, 2019 20:39\nތިޔަ ވިސްނުން ރާއްޖޭގެ ގިނަމީހުންގެ ނުހުންނާނެ. ރަސޫލާ صلى الله عليه وسلم ގެ ސިޔަރަތު ރަނގަޅަށް އަޑުއަހައިފި ނުވަތަ އެ ތާރީހު ކިޔައިފި މަންމައަކު ތިގޮތަށް ނުބުނީސް. އެންމެ ހައިރާން ވަނީ ކާފަރުންގެ ހަމަލާއެއްގައި އަމިއްލަ ދަރިފުޅު މަރުވުމުން އެކަމާ ހިތްހަމަ ނުޖެހުނީތީވެ. ތިޔަ މަންމަގެ ބުއްދި ވީކޮންތާކުތޯ؟ ޞަހާބީންގެ މަންމައިން އޭރު ރޮއެ ކަރުނަ އެޅީ އެބައިމީހުންގެ ދަރީން ހަނގުރާމައަކުން މަރުނުވެ އެނބުރި އައުމުން...............\nނޮވެމްބަރު 2, 2019 00:39\nއިސްލާމީ ދީނަށް ނަޞްރެއް ލިބުމަށް ނޭދޭ މީހުންނާއި ކަމުގެ ޢިލު މު ލިބިފައިވާ މީހުންނަށް މާރަނގަޅުވާނެ މަސްވެގެން އެކަމުގައި މުޅި އުމުރު ހުސްވެދާން ދިއުންވެސް.. ކާފަރުން އެދެނީ ، ﷲ ނޫރު އެބައިމީހުންގެ އަނގަ ތަކުން ފުމެނިއްވާލުމަށެވެ. ﷲގެ ދިން އެއިލާހު ރައްކާތެރި ކުރައްވައެވެ.\nނޮވެމްބަރު 1, 2019 18:28\nތީ މިއުޅޭ ބޮޑު ޓެރަރިސސސްޓުގެ އައުވާނުންގެ ކަމެއް. ދީނީ އިލްމުވެރިންގެ ބޮލުގަ އަޅުވާ އެމީހުންގެ އަގު ވައްޓަން ވެގެން އެކަލޭ ހިންގާ ޖަރީމާތަކުން އެއް ޖަރީމާއަކީ ތީ. ހުރިހާ ކަމެއްގެވެސް އަމާޒަކީ ދީނީ މިނިވަންކަން މިތާ އޮތުން. އެކަލޭގެއަކީ ގައުމަށް ޖެހިފަ އޮތް ބޮޑު މުސީބާތެއް. ނުބައި ހިއްޕެވުމަކުން އެކަލޭގެ ހިއްޕަވާފާނދޭވެ. އާމީން!\nނޮވެމްބަރު 1, 2019 18:44\nދަރިންނަށް އެވަރުގެ ހޭލުންތރިކަމެއްނުދީ، އެ ކުދިންގެ އަޤީދާއާއި އެހާ ފަސޭހައިން ކުޅެލެވުނީ މައިން ބަފައިންގެ ތަރުބިއްޔަތުގެ ސަބަބުން ކަމަށް ޤަބޫލު ނުކުރަންތޯ އަދިވެސް..؟؟؟ އެހެން މީހަކަށް އެ ކުދިންގެ ބޯ ކާލެވޭނީ އަޤީދާގެ ސަބަބުން... ސަލާމް..\nޓެރަރިސްޓް ޕާޓީ ޑީޕީ\nނޮވެމްބަރު 1, 2019 19:11\nތިއީ އަލްޖަޒީރާ އާއި ދިވެހި ސަރުކާރުން ރާވައިގެން ކުރާ ކަންކަން. ޔާމީނުއޭ ކިޔައިގެންވެސް ސިޔާސީ ގޮތުން އޭނަގެ އަގު ވައްޓާލަން ޑޮކިއުމެންޓެރީއެއް ހެދުވި. މިހާރު ތިއުޅެނީ މިތަނުގައި ދީނަށް އުޅޭ މީހުންގެ ދުވަސް ދުއްވާލަން.\nނޮވެމްބަރު 2, 2019 00:41\nނޮވެމްބަރު 1, 2019 21:14\nއެހެންމީހަކަށް މާފުނުކުރުމަށް ބުނުމުގެ ބަދަލުގަ އެމިހަކަެި ދަތިފުޅު ބައްދަލުވިގޮތް އާދެ ޖަލަށް ދިޔަގޮތާމެދު ވިިސްނާ ރިފޫ. ޢެމީހަކު ވަކިކަމެއްކުރުމަށްބުންޏަސް ކުރުމާއި ނުކުރުން އެއީ އިޚްތިޔާރެއް.\nމި ރިޕޯޓުގެ ބޭނުމަކީ ސީދާ ރައްޔިތުންގެ ފޯކަސް އެމް.ޑީ.އެން ގެ ެިޕޯޓުން ގެއްލުވާލުން. ރައްޔިތުން ނިކަން ވިސްނަން އެބަޖެހޭ\nނޮވެމްބަރު 2, 2019 02:12\nقال الله تعالى في كتابه الكريم..." يَا أَيُّهَا النَّبِيُّ حَرِّضِ الْمُؤْمِنِينَ عَلَى الْقِتَالِ"...ދެން ކީކޭބާ މިމީހުން މިކިޔަނީ..\nނޮވެމްބަރު 2, 2019 12:31\n"އޭ ނަބިއްޔާއެވެ. މުއުމިނުންތަކުންނަށް ހަނގުރާމައަށް ނިކުތުމަށް ކަލޭގެފާނު އަމުރުކުރައްވާށެވެ...........،"\nދުނިޔޭގަ ގިނަމީހުންތިބީ ޤާފިލުކަންމަތީ........\nނޮވެމްބަރު 2, 2019 13:20


Vaahaka: Mushun Dhoovi Gumree (part-4) - vNews.mv\nވާހަކަ: މުށުންދޫވި ގުމްރީ (ޕާޓް-4)\nއައިޝަތު އިބްރާހީމް 24 April 2021, 17:31\n(15 އޭޕްރީލް 2021 އާ ގުޅޭ)\nދުވަސްތައް މާޒީވެ ދެއެވެ. އަހަރެންގެ މިއުޅުމަށް އެއްވެސް ބަދަލެއް ނާދެއެވެ. އަހަރެންގެ އުޅުމާއި ބެހޭގޮތުން ގުމްރީ ސުވާލެއް ކުރިއަސް އަހަރެންނަށް ރުޅި އާދެވެއެވެ. އެކަމަކު ގުމްރީއަކަށް އަނިޔާއެއް ނުކުރަމެވެ. ނަމަވެސް މިކަމާ ގުމްރީ ރޮއެ ހިތަމަ ކުރާކަން އަހަރެންނަށް އެނގެއެވެ. ކެއުމާއި ދުރުވެ މާޔޫސްވެއެވެ. ގުމްރީ އެ ހިތާމަތައް ފޮރުވަން ކިތަންމެ ވަރަކަށް އުޅުނަސް ގުމްރީގެ ލޮލުން އެކަން އަހަރެންނަށް އެނގެއެވެ. އެކަމާވެސް އަހަރެން އަންނަނީ ރުޅިއެވެ. އަދި ގުމްރީ މިގޮތަށް ހިތާމަކުރާތަން ފެނުމުން ފަހަކަށް އައިސް އަހަރެންނަށް ސާފިއުއޭ ކިޔައިގެންް ގުމްރީއާއި އަޅުވާވެސް ކިޔެއެވެ. މިކަމާ ގުމްރީ ވަރަށް ދެރަވެއެވެ. އަދި އެކަހަލަ ގުޅުމެއް ނޯންނާނެ ކަމަށް ބުނަމުން ދެއެވެ. މިއީ އަހަރެންގެ ދިރިއުޅުމެވެ.\nމިގޮތުގައި ދުވަސްތައްް ގުނަމުން ދެއެވެ. އަހަރެންނާއި ނަޝާގެ ގުޅުމަކަށް ބަދަލެއް ނާދެއެވެ. އެކަމަކު ހައިރާންވާ ކަމަކީ ނަޝާއާއި ދުވާލު ބައްދަލުކުރަން އެދުނަސް އެކަމާ ނަޝާ ދެކޮޅުހަދާ ކަމެވެ. ރޭގަނޑުގެ ކަޅު އަދިރީގައި ނޫނީ ބައްދަލެއް ނުވެއެވެ. އެހެންކަމުން އަހަރެންނަށް ނަޝާދެކެ އިންތިހާއަށް ރުޅި އަންނަން ފެށުނެވެ. އަދި ރައްޓެހިވެގެން މިގޮތަށް އުޅެން ބޭނުން ނުވާކަމަށް ބުނުމުން އަހަރެންނާއި ދުވަހަކުވެސް ވަކި ނުވެވޭނެ ކަމަށާއި، ވަކި ވެއްޖެނަމަ އަހަރެންގެ މުޅި ދިރިއުޅުން ބަރުބާދު ކޮށްލާނެ ކަމަށްބުނެ ނަޝާ އަހަރެންނަށް އިންޒާރު ދިނެވެ. އަދި އަހަރެންދެކެ ނަޝާ ވަރަށް ލޯބިވާކަމަށާއި، ތިނޫން މީހަކާއެކު ނޫޅެވޭނެކަމަށް ބުނަންފެށިއެވެ.\nނަމަވެސް އެރޭގެ ފަހުން އަހަރެން އަތިރި މައްޗަށް ދިއުން އެއްކޮށް ހުއްޓާލީމެވެ. އެއީ ނަޝާ ދެކެ އަންނަ ރުޅީގައެވެ. އެހެންނަމަވެސް ދެން ވާންފެށީ އެހެންކަމެކެވެ. އިރުއޮއްސޭ ދަޅަމައްޗަށް އަހަރެންގެ އަތްފައި ފިނިވެ ހެޔަށް ގޮތް ވަނީއެވެ. އަދި ހަމަޔަކަށް އެޅޭ ކޮންމެ ފަހަރަކު ގުމްރީ އާއި ދިމާލަށް ހެއްދެވި ނުހެއްދެވިއަށް ގޮވާ ހިތުގައި ޖެއްސެނީއެވެ. އަހަރެންނަކީ މޮޔައެއް ފަދައެވެ. އަހަރެން ބައެއް ރޭރޭ ބުއްދި ގޯސްވެގެން ހަޅޭއްލަވަން ފެށުމުން ދަރިފުޅު ބިރުން ރޯން ފަށައެވެ. މިކަމާ ގުމްރީ ހުންނަނީ ބިރުން ހަދާނެގޮތް ހުސްވެފައެވެ. ނަމަވެސް މިވާހަކަ އެއްވެސް މީހެއްގެ ކައިރީ ބުނެފިނަމަ ގުމްރީގެ ދުވަސް ދުއްވާލާނެ ވާހަކަ ނަޝާ ވަނީ އަހަރެންގެ ގާތު ބުނެފައެވެ. އެހެންކަމުން އަހަރެންނަށް މިވާގޮތް އެއްވެސް މީހެއްގެ ގާތު ނުބުނުމަށް ގުމްރީއަށް އިންޒާރު ދިނީމެވެ. މިއީ ޖިންނިއެއްގެ ކަންތައް ގަނޑުކަން ހުދު ގުމްރީއަށްވެސް އެނގެއެވެ. ނަމަވެސް މިގޮތުގައި ގުމްރީއަކަށް މާގިނަ ދުވަހަކު ކެތެއް ނުކުރެވުނެވެ. އެންމެފަހުން ގުމްރީ އަހަރެންނަށް ސިއްރުން މިކަން ގުމްރީގެ ބޮޑުބެ މެންނަށް އެންގިއެވެ.\nމިގޮތުން އެއްދުވަހަކު އިރުއޮއްސޭ ދަޅަ މައްޗަށް ރަށުގައި ފަންޑިތަހަދާ މީހަކު ގޮވައިގެން ބޮޑުބެ ގެއަށް އައެވެ. އޭރު އަހަރެންގެ އަތްފައި އޮތީ ވާން ވެފައެވެ. ދެލޯ އޮތީ ބޮޑުވެފައެވެ. ކައރީގައި އަހަރެންގެ ދަރިފުޅު އުނގުމައްޗައްލައިގެން ގުމްރީ ގިސްލަ ގިސްލާފައި ރޯން އިނެވެ. އަހަރެންނަށް ގުމްރީގެ ރުއިމުގެ އަޑުއިވެއެވެ. ނަމަވެސް އަހަރެންނަކަށް އެއްވެސް ހަރަކާތެއް ނުކުރެވެއެވެ. ވާހަކައެއް ނުދެއްކެއެވެ. އެހެންކަމުން ބޮޑުބެމެން ގެނައި ފަންޑިތަ ހަދާމީހާ އަހަރެންގެ ނިއްކުރީގައި ހިފަހައްޓައިގެންހުރެ ފެންތައްޓެއް ކިޔެވުމަށްފަހު އަހަރެންގެ ގައިގައި އުގުޅުމުން އަހަރެންނަށް ހޭވެރިކަން ވިއެވެ. އަދި އަވަހަށް ކޮޅަށްތެދުވީމެވެ. އޭރު އަހަރެންގެ ގައިގައި ކުރިން ހިފާފައި ހުރި ބާރު ގަނޑު ވަނީ ފިލައި ގޮއްސައެވެ.\nގުމްރީ ނިޔާވިތާ ތިން ވަނައަށްވީ ދުވަހެވެ. ފަންޑިތަހަދާ މީހާ އައިސް ތިން ރޭ ވަންދެން ކިޔެވުމަށްފަހު އެ ޖިންނި ޝައިތާނާގެ ކިބައިން އަހަރެން ސަލާމަތްކޮށްފިއެވެ. އަދި ނަމާދުކުރުމާއި އަޅުކަމުގައި އުޅުމަށް ނަސޭހަތްތެރިވިއެވެ. އަދި އެ ނަޝާއަކީ އަވަލައިގެން އުޅޭ ޖިންނި އެއްކަމަށްވެސް ބުންޏެވެ. އަދި އޭގެކުރިން ގުމްރީގެ ސޫރައިގައި ފެނުނީވެސް އެ ނަޝާ ކަމަށް ބުންޏެވެ.\nއެހެންކަމުން އަހަރެން ސާފިއު ކައިރިއަށްގޮސް އެދުވަހު އެގަޑީގައި ގުމްރީ އާއިއެކު އަތިރިމައްޗަށް ދިއައިންތޯ އާއި އެއްވެސް ގުޅުމެއް ވޭތޯ ސުވާލުކުރީމެވެ. ސާފިއު ހައިރާންވިއެވެ. އަދި ބުންޏެވެ. ދުވަހަކުވެސް ތިފަދަ ކަމެއް ނުކުރަމެވެ. އަދި ގުމްރީއަކީ މާތް އަންހެނެކެވެ. އަހަރެން ދުވަހަކުވެސް ތިކަހަލަ އެއްވެސް ގުޅުމެއް ގުމްރީ އާއި މެދު ބާއްވަފައި ނުވާނެއެވެ. އެދުވަހު ތިގެއަށް ދިޔައީވެސް ސާފިއުއަކީ އަހަރެންގެ ރައްޓެއްސަކަށްވާތީ ގުމްރީ ދިން ދަޢުވަތަކަށެވެ. އަދި އެއީ އަހަރެންނަށް ކުރެވުނު ވަރަށް ބޮޑު ކުށްހީއެއް ކަމަށް ސާފިއު ބުނުމުން އަހަރެން ފެންކަޅިވިއެވެ. އަދި ދެރަވެ މާޔޫސްވިއެވެ.\nކުރާނެކަމެއް ނެތެވެ. އަހަރެންގެ ގުމްރީ މީގެ ތިން ދވަސް ކުރިން އަހަރެންގެ ދެއަތުން މިއައީ ކަފުންކޮށް ވަޅުލާފައެވެ. މިއީ އަހަރެންގެ ކުށެވެ. އަހަރެން މިއަދު އެ ކުށަށް ތައުބާވަމެވެ. ގުމްރީ ފަދައިން ސާލިހް އަޅަކަށް ވުމަށް އެދި އިބަ ﷲގެ ހަޞްރަތުގައި ދުއާ ކުރަމެވެ. އެފުރާއަނަށް ސުވަރުގޭގެ ދާއިމީ ނިއުމަތްލައްވާށި. އާމީން.\nއަހަރެން ސިއްރުސިއްރުން ކަރުނައޮހޮރީމެވެ. ނަމަވެސް ކަރުނަ ހަޔާތުގައި ގެއްލި ދިޔަ އަހަރުތައް ހޯދައެއް ނުދިނެވެ. އެހެންކަމުން މާޔޫސްކަމާއެކު ދިރިއުޅުން ކުރިއަށް ދިޔައެވެ. އަހަރެން ހުރީ ނާއުއްމީދުވެފައެވެ. ދިރިއުޅުން ދެކެ ފޫހިވެފައެވެ. ނަމަވެސް އުއްމީދުގެ އަލިކަމެއް ނުވާގޮތަކަށް ހަޔާތުގެ ދޮރުތައް ބަންދެއްނުވެއެވެ. އެހެންކަމުން ހިތްވަރާއެކު ދިރިއުޅެން ނިންމީމެވެ. އަހަރެންގެ މަލެއް ފަދަ އެ ލޯބިލޯބި ދަރިފުޅުގެ ހައްޤުގައެވެ.\nނަމަވެސް ކަންތައް ދިމާވީ އެހެންގޮތަކަށެވެ. އަހަރެންގެ ދެވަނަ ބައިވެރިޔާވީ އަހަރެން އުއްމީދު ކުރިފަދަ ސަހުސިއްޔަތަކަށް ނޫނެވެ. އެއީ އަހަރެންގެ ގުމްރީ ފަދަ މަލެއް ނޫނެވެ. އަހަރެންގެ ދިރިއުޅުމުގެ ބާރަކަށް އޭނާ ވުމުގެ ބަދަލުގައި އޭނާވީ އަހަރެންގެ ދިރިއުޅުމުގެ ބަލިފަޔަށެވެ. އަހަރެންގެ ކުށް ހޯދައިގެން އަހަރެންގެ ހިތަށް އޭނާ ތަދުކުރިއެވެ. އަހަރެންނާއި ވަގަށް އެހެން ފިރިހެނުންނާއި އެކު ސިއްރު ގުޅުންތައްވެސް ބާއްވައެވެ. އަދި އަހަރެން ގޭގައި ނޫޅޭ ގަޑިތަކުގައި އަހަރެން އެ ތުއްތު ތުއްތު ދަރިފުޅަށް އަނިޔާކުރާކަން އެދަރިފުޅުގެ ގައިގެ ގުނަވަންތަކުން ހެކިދިނެވެ. އަދި ބައެއް ދުވަސްދުވަހު އަހަރެން ގެއަށް އަންނައިރު ކޮންމެވެސް ފިރިހެނަކު އަހަރެންގެ ގެއިން ނިކުމެގެންދާތަން ފެނެއެވެ.\nމިގޮތުން އެއްދުވަހަކު އަހަރެން ގެއަށް އައިސް ކޮޓަރީގެ ދޮރު ހުޅުވާލުމާއިއެކު އަހަރެންގެ ހަޔާތުގެ ދެވަނަ ބައިވެރިޔާ އެހެން މީހަކާއެކު ގައިގޯޅިވެ އުޅޭމަންޒަރު ފެނުމުން އަހަރެން ހިތަށް ތަދުވިއެވެ. އަދި ވަގުތުން އަހަރެންނަށް ހަޅޭއް ލަވައިގަނެވުނެވެ. ނަތީޖާއަކަށްވީ އެވަގުތުން ފެށިގެން އުއްމީދުގެ އެންމެފަހު ހުޅުކޮޅު ހަޔާތުން ނިވިގެން ދިޔުމެވެ. އެދުވަހު އަހަރެންނަށް ވަރަށް ގިނަ އިބުރަތްތަކެއް ލިބުނެވެ. ދިރިއުޅުމަކަށްޓަކައި ލޯތްބާ އިތުބާރުގެ މުހިއްމުކަން ވިސްނުނެވެ. ނަމަވެސް އޭރުވަނީ މާލަސްވެފައެވެ.\nނަމަވެސް ކެތްކުރީމެވެ. ކޮންމެ މީހަކަށްވެސް ކެތްކުރެވޭނީ ވަކިވަރަކަށެވެ. އަހަރެންގެވެސް ކެތްތެރިކަން ކޮޅުންލިއެވެ. އަހަރެންގެ ހަޔާތަށް މިއަދު ދެން އިތުރު މީހަކު ބޭނުމެއް ނުވެއެވެ. އަހަރެންނަށް ކުރެވުނު ކުށަށް ދެރަވެ މިއަދު ހިތާމަ ކުރަމެވެ. ގުމްރީގެ ހަނދާނުގައި މިއަދު މިދަރިފުޅުގެ މުސްތަޤްބަލަށްޓަކައި އަހަރެން ދިރިހުންނަން ބޭނުމެވެ. އަހަރެންނަށް ހިތާހިތުން ސުވާލުކޮށްލެވުނެވެ. އަނބިމީހާ ވަކިވެދިޔުން ދަރިފުޅަށް ލިބޭ ނިކަމެތިކަމަކަން މިއަދު މާބޮޑެވެ. ގުމްރީއަކީވެސް ޔަތީމު ކުއްޖެއްގެ ގޮތުގައި ބޮޑުވެގެން އައި މާތް އަހުލާގެއްގެ ވެރިއެކެވެ. އެހެން ނަމަވެސް މިއަދު މިދަރިފުޅަށް ބައްޕަގެ ލޯބި ބޭނުންވާނެއެވެ. އިރާދަ ކުރެއްވިއްޔާ އަހަރެންގެ ގުމްރީ ފަދައިން މިދަރިފުޅަށްޓަކައި މުޅި ޢުމުރަށްވެސް ޤުރުބާން ވާނެމެވެ. މިއީ އަހަރެމެންގެ ލޯބީގެ ނިޝާނެވެ. ރަމްޒެވެ. ނަމަވެސް އަހަރެންނަކަށް އަލުން ދެނެއް އެ ގުމްރީއެއް ނުލިބޭނެއެވެ. އެ ގުމްރީ މިއަދު މިވަނީ އަހަރެންގެ މުށުތެރެއިން ދޫވެ އަހަރެންގެ ބާރު ނުފޯރާ ހިސާބަށް ގޮސްފައެވެ.


Bollywood A list ge tharin raajjeygai! - vNews.mv\nބޮލީވުޑް އޭލިސްޓުގެ ތަރިން ދަނީ ރާއްޖޭގައި ޗުއްޓީ ހޭދަކުރަމުން\nބޮލީވުޑް އޭ ލިސްޓުގެ ތަރިން ރާއްޖޭގައި!\nއަޒްހާން އިބްރާހިމް 08 February 2020, 14:09\nއިންޑިއާ ސިނަމާ ނުވަތަ ބޮލީވުޑްގެ އޭ ލިސްޓުގެ ތަރިން ރާއްޖޭގައި ޗުއްޓީ ހޭދަކުރަމުންދާކަމަށް އިންޑިޔާ މީޑިއާތަކުން ރިޕޯޓުކޮށްފި އެވެ.\nއެއްވެސް ތަރިއެއްގެ ފަރާތުން މިކަމުގެ ސީދާ މަޢުލޫމާތު ލިބިފައި ނުވިނަމަވެސް މަޢުލޫމާތު ލިބޭ ގޮތުގައި މަޝްހޫރު ބަތަލް ސަންޖޭ ދަތު އޭނާގެ އަންހެނުން މާންތަޔާ ދަތާއި ދެކުދިންނާއެކު ރާއްޖޭގެ ރިޒޯޓެއްގައި ދަނީ ޗުއްޓީ ހޭދަކުރަމުންނެވެ.\nސޯޝަލް މީޑިއާގައި މާންތަޔާ ޚިއްސާކޮށްފައިވާ ފޮޓޮއެއްގައި އޭނާ ޗުއްޓީއެއްގައި ހުރިކަން އެނގުނު ނަމަވެސް އެއީ ސީދާ ރާއްޖެކަމެއް ބުނެފައި ނުވެއެވެ. އެހެންނަމަވެސް އެއީ ރާއްޖޭގެ މަންޒަރެއްކަން އިނގެއެވެ.\nއަނެއްކޮޅުން ބޮލީވުޑްގެ އެންމެ މަޤްބޫލު ޖޯޑު ރަންވީރް ސިންގްއާ ދިޕިކާ ޕަދުކޯން ވެސް މިވަގުތު ރާއްޖޭގައި ޗުއްޓީ ހޭދަކުރަމުންދާކަމަށް ވާހަކަ ދެކެވެއެވެ. އިއްޔެގެ ވަގުތެއްގައި މިދެތަރިން ރާއްޖެ އައިސް ނޫނު އަތޮޅުގެ ރިޒޯޓެއްގައި ޗުއްޓީ ހޭދަކުރަމުން ދާކަމަށް މަޢުލޫމާތު ލިބެއެވެ.\nބޮލީވުޑް ފަންނާނުންގެ މެދުގައި ރާއްޖެއަކީ މަޤުބޫލު މަންޒިލެކެވެ. އެގޮތުން ރަންވީރް، ދިޕިކާއަކީ އާންމުކޮށްވެސް ރާއްޖެއަށް ޒިޔާރާތްކުރާ ދެތަރިންނެވެ. މީގެ އިތުރުންވެސް އޭލިސްޓުގެ ގިނަ ފަންނާނުން ރާއްޖޭގައި ޗުއްޓީ ހޭދަކުރުމަށް އާންމުކޮށްވެސް އާދެ އެވެ.


India Embassy Alhan Hulhumale' In Bimeh Dheny - Vaguthu\nނެއްލައިދޫގައި މެޗެއް ހޫނުވެ ބޮޑު މާރާމާރީއަކަށް -7މިނެޓް ކުރިން\nމާލެއިން ދިން ބިމުގެ ބަދަލުގައި އިންޑިއާ އެމްބަސީ އަޅަން ހުޅުމާލެއިން ބިމެއް ދިނުމަށް ސަރުކާރުން ނިންމައިފި އެވެ.\nއިންޑިއާގެ ހާރިޖީ ޝުޝްމާ ސުވަރޭޖް މިހާރު ރާއްޖެއަށް ކުރައްވާ ދަތުރުފުޅާ ގުޅޭ ގޮތުން، ދެ ގައުމުން ނެރުނު ޖޮއިންޓް ސްޓޭޓްމަންޓްގައި އިންޑިއާ އެމްބަސީ އަޅަން ހުޅުމާލެއިން ބިމެއް ދޭން ނިންމާފައިވާ ކަމަށް ސަރުކާރުން ވަނީ ބުނެފައެވެ. ސަރުކާރުގެ މިނިންމުމަށް އިންޑިއާއިން ވަނީ މަރުހަބާ ކިޔާފައެވެ.\nކުރިން ރައީސް މުހައްމަދު ނަޝީދުގެ ސަރުކާރުން އިންޑިއާގެ އެމްބަސީ އަޅަން މީގެ އަހަރުތަކެއް ކުރިން ދީފައި ވަނީ، ސޯސަންމަގުގައި ހުންނަ، އެގްރިޖކަލްޗަރުގެ ނާސަރީ ހިންގި ބިމެވެ.\nނަމަވެސް އެ ބިމުގައި އެންބަސީ އިމާރާތް ކުރުމުގެ މަސައްކަތް އިންޑިއާއިން ފަށާފައެއް ނުވެ އެވެ. އަދި އެ ބިން ދީގެން ނުރުހުން ފާޅުކޮށްފައި ވެއެވެ.\nއިންޑިއާ ނޫނަސް އެހެން ގައުމުތަކުގެ އެމްބަސީ ހަދަން ބިން ދޭ ނަމަ ވެސް ދެން ދޭނީ ހުޅުމާލެއިން ކަމަށް ފޮރިން މިނިސްޓްރީން ވަނީ ބުނެފައެވެ.\nމާޗް 18, 2019 16:52\nއަހަރެމެންނަށް ބިން ވިއްކަން ހުޅުވާލީމާ ޕްލޭނާ ފުށުއަރާ، މިފަހަރު ކިހިނެތްބާ ވާނީ.\nމާޗް 18, 2019 17:23\nQaumu hifumuge kolhumathi\nމާޗް 18, 2019 17:30\nއިންޑިއާ އެމްބަސީ އަޅަން ބިން ދިން ކިތައްވަނަ ފަހަރު ކަން އެގޭ މީހަކު އެބަހުރިތަ؟\nމާޗް 18, 2019 19:47\nމައުމޫނު މިއަލަނި މިސްކިތްވެސް ނެގީ އިންޑިއާ އެމްބަސީ އަޅަން ކަމަށް މީހަކު ބުނި. ހީނާމާގޭބިން ވެސް އެމްބަސީ އަޅަން އިންޑިއާއަށް ދިން. ކޯސްޓްގާޑް ބިލްޑިންގ ފައުންޑޭޝަން އެޅިތާ7އަހަރު. އެމްބަސީ އަޅާކަށް ނޫން އެއުޅެނީ އެއުޅެނީ ރާޝްތްރަޕަތީ ބަވަން މޯލްޑިވްސް އަޅަން\nމާޗް 25, 2019 12:25\nމާލެއިން، ހުޅުމާލެއިން، އައްޑޫއިން އިންޑިއާއަށް ބިން. ކިހާބޮޑު ދުއްޕާނެއް.


Ace Hardware aai Color Bank in "Roadha Badhalu"!\nއޭސް ހާޑްވެ އާއި ކަލަ ބޭންކުން "ރޯދަ ބަދަލު"!\nއޭސް ހާޑްވެއާ: ހާއްސަ ފޮޓޯ މުބާރާތެއް ވަނީ ފަށާފައި- ފޮޓޯ: އަހުމަދު ޝުރާއު| އަވަސް\nއޭސްހާޑްވެއާ އާއި ކަލަ ބޭންކުން ރޯދަ މަހަށް ހާއްސަކޮށް، "ރޯދަ ބަދަލު" ޕްރޮމޯޝަން މިއަދު ފަށައިފި އެވެ.\nރޯދަ މަހަށް ހާއްސަކޮށް ފެށި މި ޕްރޮމޯޝަން ކުރިއަށް ދާނީ މިމަހުގެ 15 އިން ޖޫން 15 އަށެވެ. މިއީ ކޮންމެ އަހަރަކު ވެސް އޭސްހާޑްވެއާ އަދި ކަލަ ބޭންކުން ބާއްވާ އަންމެ ވަރުގަދަ ޕްރޮމޯޝަން އެވެ. މި ޕްރޮމޯޝަން ކުރިއަށްދާއިރު ދާއިރު އޭސް ހާޑްވެއާ އަދި ކަލަ ބޭންކުން ރޯދަ އަށް ހާއްސަ ކޮށް 80 ޕަސެންޓާއި 90 ޕަސެންޓާ ހަމައަށް ޑިސްކައުންޓް ލިބޭނެ އެވެ. މި ޑިސްކައުންޓް ދެނީ މި ޕްރޮމޯޝަންގައި ގޭތެރެ ބަދަލުކޮށްލައި ހިތްގައިމު ކަމެއް ގެންނަން ބޭނުންވާ ސާމާނުގެ އަގު ހެޔޮކޮށްލާފައިވާތީ އެވެ.\nމި ޕްރޮމޯޝަން ކުރިއަށްދާއިރު، ތަފާތު ކުދި ކުދި ޕޮރޮމޯޝަންތައް ވެސް އޮންނާނެ އެވެ. މިގޮތުން ސޯޝަލް މީޑިއާގައި ވެސް ހިގަމުން ދާނެ އެވެ. މި ޕްރޮމޯޝަން ތަކުގައި ބައިވެރިވާ މީހުންނަށް ވަރަށް ތަފާތު އަދި އަގުހުރި އިނާމް ލިބުމުގެ ފުރުސަތު ވަނީ ހުޅުވިގެންދާނެ އެވެ.\nމީގެ އިތުރުން އޭސް ހާޑްވެއަ ނުވަތަ ކަލަ ބޭންކިން ކުރާ 300 ރުފިޔާ އަށް ވުރެ މަދުނޫން ކޮންމެ ވިޔަފާރިއަކުން ނަސީބު ގުރުއަތުގައި ބައިވެރި ވުމުގެ ފުރުސަތު ލިބިގެން ދާނެ އެވެ. ނަސީބު ގުރުއަތުން ހޮވޭ ފަރާތަކަށް ލިބިގެންދާނީ 300،000 ރުފިޔާގެ ނަގުދު ފައިސާ އެވެ. މި ރަނުގެ ފުރުސަތަކީ އެއްވެސް ގޮތަކަށް ދޫކޮއްލާވަރުގެ ފުރުސަތެއް ނޫނެވެ!\nމިދިޔަ އަހަރު ތަކުގައި ވެސް އޭސް ހާޑްވެއާ އަދި ކަލަ ބޭންކު ގުޅިގެން ވަނީ މި ފަދަ އަގުހުރި އިނާމްތަކާއިއެކު ޕްރޮމޯޝަންތައް ކުރި އަށް ގެންގޮސްފަ އެވެ. މި ގޮތުން "އެންމެ ސަޅި" ރޯދަ ސޭލްގެ ނަމުގައި ކުރިއަށް ގެންދިޔަ ޕްރޮމޯޝަންގައި މިދިޔަ ދެ އަހަރު ވެސް 300،000ރ. ގެ ފައިސާގެ އިނާމު ވަނީ ދީފަ އެވެ. މި ފަދަ އަގުހުރި އިނާމްތައް ލިބޭ ޕްރޮމޯޝަންތައް ބޭއްވުމުގެ މަގްސަދަކީ އޭސް ހާޑްވެއާ އާއި ކަލާ ބެންކްގެ ހިދުމަތްތައް ބައްލަވައިގަންނަވާ އެންމެހާ ކަސްޓަމަރުންނަށް ޝުކުރު އަދާ ކޮށް އަދި އެ ބޭފުޅުން ދެއްވާ ތަރުހީބު ބަލައިގަތުމެވެ. އަދި އުންމީދަކީ ކުރިއަށް އޮތްތަނުގައި ވެސް ހަމަ މި ފަދަ އަގުހުރި އިނާމްތަކާއި އެކު ތަފާތު ޕްރޮމޯޝަންތައް ބޭއްވުމެވެ.\nއޭސް ހާޑްވެއާ އާއި ކަލަ ބެންކް އަކީ 1986 ގައި އުފަންވީ ކޯ ލޯޑް މޯލްޑިވްސްގެ ދަށުން ހިންގަމުންދާ ދެ ކުންފުންޏެވެ. މިގޮތުން ކަލަ ބެންކް އަކީ 1994 ގައި އިނގިރޭސިވިލާތުގެ 'ކްރައުން ޕެއިންޓްސް' އާއި އެކު ކުރެވުނު އެއްބަސްވުމެއްގެ ދަށުން އުފެދުނު ކުންފުންޏެކެވެ. މިއަދު ކަލަ ބެންކަކީ އަޒްކޯ ނޮބެލްގެ 'ސިކަންސް' ބްރޭންޑް އަދި ޖޯޓަންގެ މެރިން ޕެއިންޓްސް ފަދަ ދުނިޔޭގެ އެތަކެއް ނަން މަޝްހޫރު ޕެއިންޓް ބްރޭންޑްތައް ރާއްޖެއައް އެތެރެކުރަމުން ގެންދާ ހަމަ އެކަނި ކުންފުނިއެވެ. އަދި 2011 ގައި ރާއްޖޭގައި އުފެދުނު އޭސް ހާރޑްވެއާ އަކީ އޭސް އިންޓަނޭޝަނަލް ޗިކާގޯ ޔޫއެސްއޭ އާއި އެކު ފްރެންޗައިސް އެގްރިމެންޓެއްގެ ދަށުން ސާކް ރީޖަންގައި ހުޅުވުނު ފުރަތަމަ ފިހާރަ އެވެ. މިއަދު ރާއްޖޭގައި ހިންގަމުންދާ އޭސް ހާޑްވެއާރގެ ދެ ފިހާރައަކީ ވެސް ދުނިޔޭގެ އެތަކެއް ނަން މަޝްހޫރު ބްރޭންޑްތަކުގެ ހާޑްވެއާ އަދި ތަފާތު ބާވަތްތަކުގެ ހޯމް އިމްޕްރޫވްމެންޓް ޕްރޮޑަކްޓްސް ރާއްޖެއަށް އެތެރެކުރާ މަގުބޫލް ކުންފުޏެކެވެ.\nއުރީދޫން ހަލުއި އިންޓަނެޓްގެ ދެ ޕެކޭޖް\nފިޗުން ފުރަތަމަ ފަހަރަށް ދިވެހި ކުންފުންޏެއް ރޭޓްކޮށްފި\nބީއެމްއެލްއިން ހިއްސާދާރުންނަށް 129.2 މިލިއަން ރުފިޔާ ބަހަނީ\nރަށު ޓޫރިޒަމް މާކެޓިން ޕްރޮގްރާމް ފަށައިފި


Sarukaarun Dhey Allowance Hoadhumah Dhemafirin Varivefai Ebahuri - Husnu Suood - Vaguthu\nސަރުކާރުން ދޭ އެލަވަންސް ހޯދުމަށް ދެމަފިރިން ވަރިވެފައި އެބަހުރި - ހުސްނުއް ސުއޫދު\nކުރީގެ ބަންޑާރަ ނައިބު ހުސްނުއް ސުއޫދޫ – ފޮޓޯ: ރައީސް އޮފީސް\nރާއްޖޭގެ ބައެއް ކަންކޮޅު ތަކުގައި ހަމައެކަނި އެކަނިވެރި މައިނާއި ބަފައިންނަށް ދޭ އެލަވަންސް ހޯދުމަށް ދެމަފިރިން ދުރުވެފައި ވާކަމަށް ޖޭއެސްސީގެ ކުރީގެ މެމްބަރު އަދި މިހާރު ރައީސް އުފައްދަވާފައިވާ ގެއްލުވާލައިފައިވާ މިހުންނާއި އަދި ގޮތްނޭންގޭ މަރުތަކާބެހޭ ކޮމިޝަނުގެ ރައީސް ހުސްނުއް ސުއޫދު ވިދާޅުވެއްޖެއެވެ.\nހުސްނުއް ސުއޫދު ވިދާޅުވީ އޭނާ އެންމެ ފަހުން ކުޅުދުއްފުއްޓަށް ކުރެއްވި ދަތުރުގައި، ސަރުކާރުން އެކަނިވެރި މައިންނަށް ދޭ އެލަވަންސް ހޯދުމަށް ވަރިވެފައިވާކަމުގެ ބައެއް ހަބަރުތައް އަޑު އިވިފައިވާކަމަށެވެ. އަދި އެފަދަ ފަރާތްތަކުން ދިރިއުޅެމުންދަނީ އެއްތަނެއްގައި ކަމަށާއި އެފަދަ ވަރިތަކަކީ ހަމައެކަނި އެ އެލަވަންސްގެ ދަހިވެތިކަމުގައި ވެފައިވާ ވަރިތަކެއް ކަމަށް އޭނާ ވަނީ ވިދާޅުވެފައެވެ.\nކަންމިހެން ހުރިކަމުގައި ވީނަމަވެސް ސަރުކާރުން މިއަދު ވަނީ އެކަނިވެރި މައިންނާ ބަފައިންނަށް ދޭ އިނާޔަތް 10،000 ރުފިޔާއަށް އިތުރު ކުރުމަށް ނިންމާފައެވެ. އެ ނިންމުން ނިންމާފައި ވަނީ މިއަދު ބޭއްވި ކެބިނެޓު ބައްދަލުވުމެއްގައި، އެންސްޕާ އިން ހުށަހަޅައިފައިވާ އެކަނިވެރި މައިންނާއި ބަފައިންނަށް ދޭ އިނާޔަތާ ބެހޭ ލިއުމާމެދު މަޝްވަރާ ކުރެއްވުމަށްފަހު އެވެ.\nމީގެ ކުރިން އެ އުސޫލުގައި އެކަނިވެރި މަންމަ ނުވަތަ ބައްޕައަށް އެހީގެ މިންވަރު ކަނޑައަޅާފައި ވަނީ ތިބި ކުދިންގެ މައްޗަށް ބިނާކޮށް، ކޮންމެ ކުއްޖަކަށް 1000 ރުފިޔާ ހިސާބު ކުރުމަށް ފަހު މަހެއްގެ މައްޗަށް އާއިލާއަކަށް އެންމެ ގިނަވެގެން 3،000 ރުފިޔާ ލިބޭ ގޮތަށެވެ. މިއަދު ގެނައި ބަދަލުގައި ވަނީ މަހެއްގެ މައްޗަށް އާއިލާއަކަށް އެންމެ ގިނަވެގެން ދެވޭ އަދަދު 10،000 ރުފިޔާއަށް އިތުރު ކުރުމަށެވެ.\nއޮކްޓޯބަރ 15, 2019 23:09\nމި އެކަނިވެރި މައިންނަށް ފައިސާދިނުމަށް ހެދިފައިވާ ގާނޫނު ނެތް ވާހަކަ ވިދާޅު ނުވީ ކީއްވެ ؟އަދި އެކަނިވެރި މައިންނަކީ ކޮންބައެއް ؟އެކަނިވެރި މަޔަކީ އިގިރޭސި ތަރުޖަމާއެއް ނޫންތަ ؟ އެކަނިވެރި މައިން އިގިރޭސިބަހުން ނިސްބަތް ކުރަނީ ކޮންބަޔަކަށް؟ އެކަނިވެރި މައެއްގެ ނަމުގާ ދިވެހި އަންހެނުން ފައިސާނެގުން ހުއްދަވާނެތަ ؟މިއީ އިލްމުވެރިނަ ގެ ބަހުސު އޮންނަންޖެހޭކަމެއް .ގާނޫނުއަސާސީގެ 97 އާ 250 ބުނާގޮތުން ދަވްލަތުން އެއްވެސް މީހަކަށް ފައިސާގެގޮިތުން އެއްޗެއްދެވޭނީ ރައްޔިތުންގެ މަޖިލީހުން ފާސްކޮށްފައިވާ ގާނޫނެއް އޮވެގެން.\nއޮކްޓޯބަރ 15, 2019 23:12\nނެވަ މެރިޖް ވިތް ޗައިލްޑް މިއީތަ އެކަނިވެރި މައިންނަށް އިގިރޭސިބަހުން ކިޔާގޮތަކީ ސާފުކޮށްދޭނީ ކާކު ؟\nއޮކްޓޯބަރ 15, 2019 23:18\nހުސްނުވާ ސުއޫދު ބަލަން ޙަވާލުކޮށްފައޮތީ ތިފަދަ މައްސަލައެއްނޫން\nމިފަދަ އެލަވަންސަކީ ބަޔަކުމީހުން ދީނާޚިލާފަ ޢަމަލުހިންގުމަށް ހިތްވަރުދީ އަންނިގެ ލާދީނީ ސަރުކާރުން ފެށިކަމެއް އަނެއްފަހަރު މިއެލަވަންސް ބޮޑުކުރީ މިހާރުގެ ލާދީނީ ސަރުކާރުން މިފަދަ ނުބައި ހުރިހާ ކަމެއް ލާދީނީ ސަރުކާރުން ކުރާނެ\nއޮކްޓޯބަރ 15, 2019 23:20\nޏުރަނގަޅު ނިންމުމެއް. ނުބާމަގަކަށް ހުލުވޭ ދޮރެއް.\nއޮކްޓޯބަރ 15, 2019 23:21\nއޮކްޓޯބަރ 15, 2019 23:35\nއެކަނިެރި މައިންނަކީ ސަރުއީ ބަފައެއް ނުހުންނަ ދަރިންގެ މަންމަ ނޫންބާ ؟\nއޮކްޓޯބަރ 15, 2019 23:49\nސުއޫދައް ތިކަން ވިސްނުނަސް ކެބިނެޓް ގަމާރުންނައް ތިކަން ނުވިސްނުން. ވަޒީފާ ތަކުގަ އުޅޭ މީހުނައް މިއުޅެނީ ފަސްހާސް ރުފިޔާގަނޑު ހަމަ ނުވެގެން.\nއޮކްޓޯބަރ 16, 2019 05:51\nމިއީ ޔަހޫދީންގެ ކަމެއް.މިކަމަކީ ކަނޑަ އެޅިގެން ފާހިޝް އަމަލުތަކަށް ދެވޭ ހިތްވަރެއް.\nދެންވަރިވާ މީހުންނަށް ނުދޭންވީތަ. ކީކޭ ތިކިޔަނީ. މީހަކާ ނުއިދެ ދަރިން ހޯދާ މީހުންގެ ވާހަކަތަ ތިދައްކަނީ. މިސަރުކާރަކީ ހަމަ ލާދީނީ ސަރުކާރެއް. މުޅިންވެސް އޮޅުވާލުމާއި މަކަރުވެރިކަން\nއޮކްޓޯބަރ 16, 2019 08:36\nއެއްގޮތަކުން ނުވިއްޔާ އަނެއްގޮތަކުންވެސް ދިވެހިން އިސްލަމީ ހަމަތަކާ ދުރަށް ޖެއްސޭތޯ މި ބަލަނީ! މިކަމުގެ ސަބަބުން ޒިނޭ ގިނަވާނެ! ރޭވިގެން ކުރާ ވަރި ގިނަވާނެ! ރޭވިގެން ކުރާ ވަރީގެ ސަބަބުން ދީނީ ހަމަތަކާ ޚިލާފަށް ހިންގޭ ޖިންސީ ޙަރަކާތްތައް ގިނަވާނެ! ސާބަސް\nއޮކްޓޯބަރ 16, 2019 08:57\nއެންމެ ހަލާލުކަންބޮޑީ ތިމާކުރާ ހަލާލު މަސައްކަތުން ލިބޭ ފައިސާ، މިނޫން މަގުތަކުން ފައިސާ ލިބޭނެ ގޮތް ފަހިކޮށްދިނުމަކީ އިސްލާމްދީނުގައި ކަނޑައެޅިފައިވާ ގޮތްތަކާއި ޅިލާފު ކަންކަން\nއޮކްޓޯބަރ 16, 2019 09:02\nއެކަނިވެރި މައިންނާއި ބަފައިންނަށް ސަރުކާރުން މަހަކު 10،000 ރުފިޔާ. ކައިވެނިކޮށްގެން ދަރިންނާއެކު ދެމަފިރިން އެކުގައި އުޅޭނަމަ، ސަރުކާރުގެ ވަޒީފާއިން އާމުދަނީގެ ގޮތުގައި 4000-5000 ރުފިޔާ. މީހުނާ އިނދެ ދަރިން ހޯދާފއި ވަރިވެގެން ދިޔުން ބައެއް އަންހެނުން ކުރާ ވިޔަފާރިއަކަށް ވެއްޖެ\nއޮކްޓޯބަރ 16, 2019 09:09\nއޮކްޓޯބަރ 16, 2019 09:59\nބަލަ އެކަނިވެރި މައިންގެ ދަރިންގެ ދަރިންނާ ހަވާލު ވާނެ އިއްޒަތްތެރި އަކު ހުރޭނޫންތަ. ގައިމު ކެންޕޭނުގަ ގޮވި އެކަހަލަ ލަވައެއް.\nއޮކްޓޯބަރ 16, 2019 10:46\nވަރި ވުމަށްފަހު ވަކި ވަރެކަށް ދުވަހަކަށް ފަހު މި އިނާޔަތް ދިނުމަށް ފެނޭ އޭރުންވެސ މި މައްސަލަ ކޮންމެވެސް ވަރެކަށް މަޑުޖެހޭނެ\nއޮކްޓޯބަރ 16, 2019 12:06\nރަނގަޅު.. މިހެންވީމަ ވަރިވެގެން އެކަމަކުވެސް ދެމަފިރިންއުޅޭގޮތަށް އެއްކޮޓަރިއެއްގައި އުޅުން އާއްމުވެ ހަކުރު ގިނަވޭ.. މިބުނީ ޒިނޭ ޢާއްމުވެ ޑިމޮކްރަސީގެ ގައުމިއްޔަތު ، އެޖެންޑާ 19 ގައި އެބުނާ އަނެއް ގައުމިއްޔަތުގެ މީހުން ގިނަވޭ..


1.5 ޓަނުގެ ޓްރަކެއް ގަނެ ސަޕްލައިކުރުން\nތިލަދުންމަތީ އިތުރުބުރީ ހޯރަފުށީ ކައުންސިލް އަށް 1.5 ޓަނުގެ ޓްރަކެއް، ބީލަން ފޮތުގައި ދެވިފައިވާ ސްޕެސިފިކޭޝަން އާއި އެއްގޮތަށް ގަނެ ސަޕްލައި ކޮށްދޭނެ ފަރާތެއް ހޯދުމަށް، ބީލަން ހުށަހެޅުމުގެ ދަޢުވަތު ހުޅުވާލަމެވެ.\nމި މިސައްކަތުގެ ބީލަން ފޮތް މި އިޢުލާނާއެކު ޑައުންލޯޑް ކުރެވޭގޮތަށް އެޓޭޗް ކޮށްފައި ހުންނާނެއެވެ. މިކަމާއި ގުޅޭގޮތުން އިތުރު މަޢުލޫމާތު އޮޅުން ފިލުވުމަށް ބޭނުން ވެއްޖެނަމަ ބީލަން ފޮތުގައިވާ ގޮތުގެ މަތިން މިކައުންސިލްއަށް ހުށަހެޅުއްވުން އެދެމެވެ.\nބިޑު ހުޅުވުމަށް ހަމަޖެހިފައިވަނީ 2020 ޖަނަވަރީ 30 ވާ ބުރާސްފަތި ދުވަހުގެ 11:30 ގައި ހޯރަފުށީ ރަށްޔިތުންގެ ރަށްވެހިގެ (އޯކިޑްވިލާ) ކޮންފަރެންސް ހޯލުގައި މި މަސައްކަތަށް އަންދާސީ ހިސާބު ހުށަހަޅުއްވާ ފަރާތްތަކުގެ ހާޒިރުގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ބީލަން ހުށަހަޅާފަރާތުގެ ނަން ލިޔެވިފައި އޮންނަންވާނެއެވެ. ބީލަމުގެ މުއްދަތައް ބިޑް ހުށަހަޅާ ތާރީޚުން ފެށިގެން 30 ދުވަސް އޮންނަންވާނެއެވެ.\nބީލަމުގެ ނަން: 1.5 ޓަނުގެ ޓްރަކެއް ގަނެ ސަޕްލައި ކުރުން\nއިޢުލާނު ނަންބަރު: (IUL)247-CA/247/2020/8\nސުންގަޑި: 30 ޖަނަވަރީ 2020 1130


SunOnline: Meehun havaalu kuraa hadhiyaa foshigandu rangalhah check kurey, Drugs huredhaane!\nކަދުރުގެ އޮށް އިންނަ ބަޔަށް މަސްތުވާތަކެތި ލައިގެން އެެތެރެކުރަން މަސައްކަތް ކުރަނިކޮށް ފުލުހުން ވަނީ އަތުލައިގެންފައި --- ފޮޓޯ/ ޕޮލިސް މީޑިއާ\nމީހުން ހަވާލުކުރާ ހަދިޔާ ފޮށިގަނޑު ރަނގަޅަށް ޗެކް ކުރޭ، ޑްރަގްސް ހުރެދާނެ!\n12 މަސް4ހަފްތާ ކުރިން - 19 ޖޫން 2017 1\nރާއްޖޭން ބޭރުން މާލެއަށް ނުވަތަ މާލޭން ބޭރަށް ދަތުރުކުރާއިރުވެސް މީހުން ގެންގޮސްދޭށޭ ބުނާ ހަދިޔާ ފޮށިގަނޑުތަކާ ހަވާލުވާނަމަ އެތަކެތި ރަނގަޅަށް ޗެކް ކުރުމަށް ފުލުހުންނާއި ކަސްޓަމްސް ސާވިސްއިން އިލްތިމާސްކޮށްފިއެވެ.\nފުލުހުންގެ ހިންގި ޑްރަގް އޮޕަރޭޝަން ތަކަކާ ބެހޭގޮތުން ނޫސްވެރިންނަށް މައުލޫމާތު ދެމުން ޑްރަގް އެންފޯސްމެޓް ޑިޕާޓްމެންޓްގެ ޑެޕިއުޓީ ހެޑް އައިމިނަތު ސުޒީ ވިދާޅުވީ އެ އޮޕްރޭޝަންތަކުގައިވެސް އެގޮތަށް މީހުންނާ ހަވާލުކޮށްގެން މަސްތުވާތަކެތި އެތެރެކުރަން މަަސައްކަތް ކޮށްފައިވާކަން ފާހަގަކުރެވޭ ކަމަށެވެ.\nސުޒީ ވިދާޅުވީ މިފަހަރުވެސް އެތަކެތި ފެނިފައިވަނީ އިންޑިއާ އަދި ލަންކާއިން މީހަކާ ހަވާލުކޮށްގެން އެތެރެކުރި ފޮށިގަނޑުތަކެއްގެ ތެރޭން ކަމަށެވެ.\nޓޮބްލެރޮން ޗޮކޮލެޓްގެ ޕެކެޓް ތެރެއަށް މަސްތުވާތަކެތި އަޅައިގެން އެތެރެކުރަން މަސައްކަތް ކުރި --- ފޮޓޯ/ ޕޮލިސް މީޑިއާ\n" މިގޮތަށް ހަވާލުކުރެވޭ އެއްޗިއްސަށް ވަރަށް ބޮޑަށް ސަމާލުވެލައްވައި ލޯހުޅުވި ހޭލުންތެރިވާން އެބަޖެހޭ،" ސުޒީ ވިދާޅުވި އެވެ.\nހާއްސަގޮތެއްގައި އެކަނި ބޭސްފަރުވާއަށް އިންޑިއާއަށް ދަތުރުކުރައްވާ އަންހެން ބޭފުޅުން އެކަންކަމަށް ސަމާލުކަން ދިނުމަށް ސުޒީ އިލްތިމާސްކުރެއްވިއެވެ. ސުޒީ ވިދާޅުވީ އެގޮތަށް ބޭރަށް ދާ ފަރާތްތަކަށް ޓާގެޓްކުރެވި އިތުބާރު ހޯދައި އެފަދަ ފޮށިގަނޑު އެއްޗިހި ހަވާލު ކުރާކަން ފާހަގަކުރެވިފައިވާ ކަމަށެވެ.\nސުޒީ ވިދާޅުވީ އެންމެ ރަނގަޅު ގޮތަކީ ތިމާގެ އެއްޗެއް ނޫން ނަމަ ނުގެންދިޔުން ކަމަށެވެ. އަދި ޔަގީންކަން ވަރަށް ބޮޑަށް ނެތިއްޔާ މީހުން ދޭ އެފަދަ ފޮށިގަނޑު ތަކާ ހަވާލު ނުވުމަށް ފުލުހުން އިލްތިމާސްކުރިއެވެ.\n" މިފަހަރުގެ އޮޕަރޭޝަނުގައިވެސް ފާހަގަކޮށްލަން ޖެހޭ، ކަދުރު ޕެކެޓްތަކެއް އެހެންނަމަވެސް ކަދުރު މިހުންނަނީ މަތީގައި އަޑިއަށް އަޅާފައި މި ހުންނަނީ މަސްތުވާތަކެތި. އެހެންވީމަ މިކަންކަމަށް ސަމާލުވާން ޖެހޭ،" ސުޒީ ވިދާޅުވިއެވެ.\nކަސްޓަމްސްގެ ޗީފް ސުޕްރިޓެންޑެންޓް އިސްމާއިލް ހަމްދޫން ވިދާޅުވީ ހާއްސްކޮށް ޓްރިވެންޑްރަމުން އަންނަ މެދު އުމުރުގެ ދެމަފިރިންނަށް ޓާގެޓްކޮށް އެފަދަ ފޮށިގަނޑު ހަވާލުކުރާކަން ފާހަގަކުރެވޭ ކަމަށެވެ.\nހަމްދޫން ވިދާޅުވީ ހައްޔަރު ކުރެވޭނީ މަސްތުވާތަކެތި ހިފައިގެން އަންނަ މީހާ ކަމަށާއި އޭގެ ވެރި ފަރާތަކަށް ވާނީވެސް އެމީހާ ކަމަށެވެ. އެހެންވީމަ ހުރިހާ ފަރާތްތަކުންވެސް ސަމާލުވުމަށް ހަމްދޫން އިލްތިމާސްކުރެއްވިއެވެ.\n" އެމީހެއްގެ ދަބަހުގައި ހުންނާނީ އެމީހަކު ޒިންމާވާނެ އެއްޗިހި. އެހެންވީމަ މީހުން ހަވާލުކުރާ އެއްޗިއްސަށް ވަރަށް ބޮޑަށް ސަމާލުވާން އެބަޖެހޭ،" ހަމްދޫން ވިދާޅުވިއެވެ.\nފުލުހުން މަސްތުވާތަކެތި ކަސްޓަމްސް


SunOnline: Bangladesh rayyithun ge rakkaatheri kan kashavaru kohdheynan: Naibu Raees\nނައިބު ރައީސް ފައިސަލް ބަންގްލަދޭޝް ސަފީރާ ބައްދަލު ކުރެއްވުން -- ފޮޓޯ: ރައީސް އޮފީސް\nރާއްޖޭގައި ދިރިއުޅޭ ބަންގްލަދޭޝް ރައްޔިތުންގެ ސަލާމަތާއި ރައްކާތެރިކަން ކަށަވަރުކޮށްދޭނެ ކަމުގެ ޔަގީންކަން ނައިބު ރައީސް ފައިސަލް ނަސީމް ބަންގްލަދޭޝްގެ ސަފީރު ރިއާ އެޑްމިރަލް މުހައްމަދު ނަޒްމުލް ހަސަން އަށް ދެއްވައިފި އެވެ.\nނައިބު ރައީސް ފައިސަލްގެ އަރިހަށް ބަންގްލަދޭޝްގެ ސަފީރު ކުރެއްވި އިހުތިރާމުގެ ޒިޔާރަތުގައި ދެބޭފުޅުންވަނީ ދެގައުމުގެ ގުޅުން ބަދަހިކުރުމަށް މަޝްވަރާ ކުރައްވައިފަ އެވެ.\nއެ ބައްދަލުވުމުގައި ނައިބު ރައީސް ވަނީ ބަންގްލަދޭޝް ސަރުކާރުން އެކި ގޮތްގޮތުން ރާއްޖެއަށް ވެދޭ އެހީތެރިކަން ފާހަގަކުރައްވާ އެކަމަށް ޝުކުރު އަދާކުރައްވައިފަ އެވެ.\nއެ ބައްދަލުކުރެއްވުމުގައި ވާހަކަ ދައްކަވަމުން ނައިބު ރައީސް ވިދާޅުވީ ރާއްޖޭގައި ގިނަ އަދަދަކަށް ބަންގްލަދޭޝް ރައްޔިތުން ދިރިއުޅޭ ކަމަށާއި، ބަންގްލަދޭޝްގެ މަސައްކަތްތެރިން ރާއްޖޭގެ އެކި ދާއިރާތަކުގައި ގިނަ ހިދުމަތްތައް ކޮށްދެމުންދާ ކަމަށެވެ.\nނައިބު ރައީސް ވަނީ ރާއްޖޭގައި ގަވައިދާ ހިލާފަށް އުޅޭ ބިދޭސިން އަނބުރާ ފޮނުވާލުމަށް ސަރުކާރުން އިސްނަގައިގެން ކުރާ މަސައްކަތަށް ބަންގްލަދޭޝް ސަރުކާރުންދޭ އެހީތެރިކަމާއި އެއްބާރުލެއްވުން ފާހަގަކުރައްވައިފަ އެވެ.\nނައިބު ރައިސް ފައިސަލް ވިދާލުވީ ރާއްޖޭގައި ދިރިއުޅޭ ބަންގްލަދޭޝް ރައްޔިތުންގެ ސަލާމަތާއި ރައްކާތެރިކަން ކަށަވަރުކޮށްދެއްވާނެކަމުގެ ފުރިހަމަ ޔަގީންކަން ސަފީރަށް ދެއްވާކަމަށެވެ.\nބަންގްލަދޭޝް ގެ ސަފީރު ވަނީ ކޮވިޑް-19 ގެ މި ބަލިމަޑުކަމުގެ ހާލަތުގައި ވެސް ދިވެހި ސަރުކާރުން ރާއްޖޭގައި ދިރިއުޅެމުންދާ ބަންގްލަދޭޝްގެ ރައްޔިތުންނަށް ވެދޭ އެހީތެރިކަން ފާހަގަކުރައްވާ އެކަމަށްޓަކައި ދިވެހި ސަރުކާރަށް ޝުކުރު އަދާކުރައްވާފަ އެވެ.\nމީގެ އިތުރުން ދެ ބޭފުޅުން ވަނީ ދެ ގައުމުގެ ދެމެދުގައި އޮތް ގާތް ރަހުމަތްތެރި ގުޅުން އިތުރު ހަރުފަތަކަށް ގެންދިއުމަށް ޝައުގުވެރިކަން ފާޅުކުރައްވައި، ދޭދޭ ގުޅުންތައް އިތުރަށް ހަރުދަނާ ކުރެވިދާނެ ގޮތްތަކުގެ މައްޗަށް އަލިއަޅުއްވާލެއްވިއެވެ. އެގޮތުން މަތީ ތައުލީމާއި، ދަނޑުވެރިކަމުގެ ދާއިރާއިން ދެގައުމުގެ ދެމެދުގައި ގުޅުން ބަދަހިކުރުމާއި ގުޅޭގޮތުން ދެބޭފުޅުން މަޝްވަރާ ކުރެއްވި އެވެ.


Japan Ge Billionaire Aku Handhu Vashaa Bureh Jahaalan Ekugai Dhaane 8 Meehaku Hoadhany - Vaguthu\nޖަޕާނުގެ މަހުޖަނަކު އޭނާ އާއި އެކު ހަނދު ވަށައިގެން ބުރެއް ޖަހާލަން ދާނެ އަށް މީހުން ހޯދަން އިއުލާނު ކޮށްފިއެވެ. މި ދަތުރު ދާން އިއުލާނު ކޮށްފައި ވަނީ 2023 ވަނަ އަހަރު އެލަން މަސްކް އާއި އެކު ސްޕޭސް އެކްސް ގައެވެ.\nއޭނާ ބުނެފައިވަނީ މި ދަތުރުގައި ފުރުސަތު ދޭން ބޭނުންވަނީ ދުނިޔޭގެ އެކި ކަންކޮޅުތަކުގައި ތިބި މީހުންގެ ތެރެއިން ދާން ބޭނުންވާ މީހުންނަށް ކަމަށެވެ.\nއަދި އެކަމަށް މީހުން ހޮވުމުގެ ފުރަތަމަ މަރުހަލާ ނިމެނީ މާރޗް 14 ގައެވެ. މި ދަތުރުގައި ބައިވެރި ވެވެނީ މެޑިކަލް ޓެސްޓު ތަކުން ފާސް ވެފައި މައިޒާވާ ކުރާ އިންޓަވިއު އިން ފާސް ވާ މީހުންނަށެވެ.\n2019 ވަނަ އަހަރުގައި ޒޯޒޯ އިންކް ކުންފުނި ސޮފްޓް ބޭންކަށް ވިއްކާލި ވިޔަފާރިވެރިޔާ ވަނީ ސްޕޭސް އެކްސް ގެ ވެހިކަލަށް ހަރަދު ކުރަން ނިންމާފައެވެ. މައިޒަވާ ބުނެފައިވަނީ ދުވަސްތަކެއް ވާނެ ކަމަށް ހީކުރެވުނު ނަމަވެސް ހުރިހާ ކަމެއް ހަމަޖެހިފައިވާ ކަމަށެވެ.\nމީގެ ކުރިން ދެ ސްޓާޝިޕެއް ވަނީ ޓެސްޓު ކުރުމުގެ ތެރޭގައި ގޮވާފައެވެ.\nހަނދާއި ދިމާލުން މުޅި ދުނިޔެ ބަލާލުން ވެގެންދާނީ މި ދަތުރުގެ އެންމެ މުހިންމު ކަންތައް ކަމުގައި މައިޒަވާ ފާހަގަ ކުރިއެވެ. މައިޒަވާ ބުނެފައިވަނީ މިހާރު އުޅެނީ ޓްރެއިނިންގ އެއްގައި ނޫން ނަމަވެސް ދެތިން މަސް ތެރޭގައި ޓްރެއިނިންގ ފަށާނެ ކަމަށެވެ.\nމާޗް 3, 2021 21:37\nމަމިއައީ ގޮސްފަ. 16 މީހުން ގޮވައިގެން .. ކަލޭ މާ ލަސްވީ. ސޮރީ


September 09, 2020 26\nނުހައްގު މުއްސަނދިކަން ކުށަކަށް: ބޮޑު އިމްތިހާނެއް!\nފާޅުގައި ހިންގަމުންދާ ކޮރަޕްޝަންގެ އަމަލުތަކުން ދައުލަތަށް ލިބޭ ގެއްލުންތައް އެތައް ބިލިއަން ރުފިޔާއަކަށް އަރާނެ އެވެ. އެއްވެސް ސަރުކާރަކަށް އެކަން ހުއްޓިފައެއް ވެސް ނެތެވެ....\nދުބާއީގެ އެގްޒެކިއުޓާސްއާ ހަވާލު ކޮށްގެން ވެންޓިލޭޓަރުތައް ގެންނަން ހެލްތު މިނިސްޓްރީން ހިންގި ކަމަށް ބުނާ ކޮރަޕްޝަންގެ އެންމެ އަޑީގައި ހުންނެވީ ފިނޭންސް މިނިސްޓަރު އިބްރާހީމް...\nހެލްތު މިނިސްޓްރީ އާއި ޓޫރިޒަމް މިނިސްޓްރީގެ ޚާއްސަ އޮޑިޓުން ބޮޑެތި ކޮރަޕްޝަންތަކެއް ފަޅާއެރުމާ އެކު ބަހުގެ ހޫނު ހަމަލާތަކެއް އަމާޒުވި އެއް ބޭފުޅަކީ ރައްޔިތުންގެ މަޖިލީހުގެ ދާންދޫ...\nކޮވިޑް-19ގެ ފަރުވާ އަށް ވެންޓިލޭޓަރުތައް ގެންނަން ހަވާލުކުރި ދުބާއީގެ އެގްޒެކިއުޓާސް ކުންފުންޏަށް ގެރެންޓީއަކާ ނުލައި އެއްބަސްވުމުގެ 90 ޕަސެންޓަށްވާ ފައިސާ މާލިއްޔަތު ގަވާއިދާ...\nރިއާސީ ކޮމިޝަންތައް ބޭކާރު؛ އުވާލަންޖެހޭ: ނަޝީދު\nމަޖިލިސް މެމްބަރަކު، އޭނާ ތަމްސީލްކުރައްވާ ދާއިރާގެ ގެތަކުގެ ކަރަންޓް ބިލު ދައްކަވައިދެއްވައިފި އެވެ. އެހެން މެމްބަރުންތަކެއް، ކޮވިޑް-19އާ ގުޅިގެން އެ ދާއިރާތަކުގެ ރައްޔިތުންނަށް ސިއްހީ ސާމާނާއި ކާބޯތަކެތި ހަދިޔާކުރެއްވި އެވެ. އެކަމަކު އެފަދަ އެހީއެއް ލައްވާނުލި ދާއިރާތަކުގެ ރައްޔިތުން އެބަ އަހަ އެވެ. "އަހަރެމެންގެ މެމްބަރު...


Raajje Dhookoh Dhiya Iru Shraddha Moonah Bodu Badhaleh! - Vaguthu\nކޮވިޑް-19: އެޑްމިޓް ކޮށްފައިވާ މީހުންގެ އަދަދު މައްޗަށް، މިއީ އެންމެ ބޮޑު ބިރު - 21 ގަޑިއިރު ކުރިން\nބޮލީވުޑްގެ މަޝްހޫރު އެތައް ފިލްމެއް ކުޅެފައިވާ ޝްރަދާގެ ކަޕޫރުގެ މޫނު މައްޗަށް އައި ބަދަލަށް އެތައް ބައެއްގެ ހައިރާންކަން ލިބިއްޖެއެވެ.\nއިންޑިއާގެ ފިލްމީ ތަރި ޝްރަދާއަކީ ބޮލީވުޑްގެ ފަންނާނުންގެ ތެރެއިން މި އަހަރު ތަކުރާރުކޮށް އެންމެ ގިނަ އިން ރާއްޖެ އައި ހަމައެކަނި ފަންނާނެވެ. މިފަހުން ޗުއްޓީ ނިންމާލާފައި އިންޑިއާ އަށް ދިޔައިރު މުޅި މީހާ ހުރީ ވަރަށް ބޮޑަށް އަނދައިފައެވެ. ހާއްސަކޮށް އޭނާގެ މުޅި މޫނަށް އައި ބަދަލު ފާހަގަކޮށްލެވެއެވެ. އެހެންވެ މިއައި ބަދަލާއެކު އެތައް ބަޔަކު އަންނަނީ ޝްރަދާ އަށް އެތައް ސުވާލެއް ކުރިމަތިކުރަމުންނެވެ.\nއެއް ބަޔަކު ކުރަމުން އަންނަ ސުވާލަކީ ޝްރަދާ ފިލްމު ޝޫޓިންއަކަށް ތައްޔާރުވަނީތޯއެވެ. އަނެއް ބަޔަކު ބުނަމުން ދަނީ އެއީ މޭކަޕް ނުކުރާ އިރު ނަގާފައިވާ ފޮޓޯއެއްތޯއެވެ. މޭކަޕް ނުކޮށް ހުރެ ނަގާފައި ހުންނަ ފޮޓޯތައް އާންމު ކުރަނީ ކީއްވެތޯ ވެސް އެކަކު އެހިއެވެ.\nބޮލީވުޑްގެ ކުޅަދާނަ ތަރިންގެ ތެރޭގައި ހިމެނޭ ޝްރަދާ އަށް މިހާ ބޮޑު ބަދަލެއް ކުއްލިއަކަށް އައުމުން ގިނަ ބަޔަކު ދަނީ ފާޑު ކިޔަމުންނެވެ. އަނެއް ބަޔަކު ޝްރަދާ ދިފާއު ކުރަމުންދާ އިރު، އެމީހުންނަށް ވެގެން އުޅޭ ގޮތް ވަރަށް ބޮޑަށް ސާފެވެ.\nއެތަނުން އެކަކު ބުނީ ޝްރަދާ ހުރީ ވަރަށް ބޮޑަށް "ޓޭން"ވެފައި ކަމަށާއި އެއީ އޭނާ ރާއްޖެއަށް ދިޔުމުން ވެފައިވާ ގޮތެއް ކަމަށް ބުނެފައިވެއެވެ. އަދި ރާއްޖޭގައި ޓޭންވުމަކީ ވަރަށް އާންމު ކަމެއް ކަމަށް ވެސް އޭނާ ބުންޏެވެ. ޓޭންވުމޭ އެއް ބުނަނީ ވަރަށް ގިނަ އިން އަވީގައި އުޅުމުގެ ސަބަބުން ހަންގަނޑު ކަޅުވުމަށެވެ.\nޝްރަދާ އެންމެ ފަހުން ރާއްޖެ އައީ މިދިޔަ މާޗު މަހުގެ މެދު ތެރޭގައެވެ. ޝްރަދާ އެފަހަރު އައީ އޭނާގެ ބައްޕަ އެކްޓަރ ޝަކްތީ ކަޕޫރާއި މަންމަ ޝިވާންގީއާ ވެސް އެކުގައެވެ. އެމީހުން އެ ފަހަރު ތިބީ ރެގިސް މޯލްޑިވްސް ވޮއްމުލި ރިސޯޓުގައެވެ.\nޝްރަދާ ކަޕޫރު ވަނީ މިދިޔަ ފެބްރުއަރީ މަހު ވެސް ރާއްޖެ އައިސްފައެވެ. ޝްރަދާގެ ބޭބެ ޕްރިޔާންކްގެ ކައިވެނި ހަފުލާއެއް ބޭއްވުމަށް ރާއްޖެ އައިސް ޝްރަދާ ވަނީ އޭނާގެ އުފަންދުވަސް ވެސް ރާއްޖޭގައި ފާހަގަ ކޮށްފައެވެ. މި ދަތުރުގައި ޝްރަދާގެ ލޯބިވެރިޔާ ކަމަށް އަޑު އަރާފައިވާ ރޯހަން ޝްރަޝްތާ ވެސް ބައިވެރިވެފައިވެއެވެ.\nބޮލީވުޑްގެ ފަންނާނުންގެ ތެރެއިން އާންމުންގެ ސަމާލުކަން ހޯދާފައިވާ ޝްރަދާ ކުޅެފައިވާ މަޝްހޫރު ފިލްމުތަކުގެ ތެރޭގައި "އާޝިގީ 2"، "ބާގީ"، "ބާގީ 3"، "ސާހޯ"، "ސްޓްރީޓް ޑާންސާ"، "އޭބީސީޑީ 2" "އޭކް ވިލިއަން" ފަދަ ފިލްމުތައް ހިމެނެއެވެ.\nހަބޭސްގެ ވާސިއު: ކާފަގެެ ހުނަރާއެކު އެންމެ އުހުގައި\nއޭޕްރީލް 17, 2021 16:37\nއަސްލު ރާއްޖެއައީމަ އެއިނގެނީ މިމީހުންގެ އަސްލުކުލަ.. ފާޑުފާޑުގެ އެއްޗެހި ކާއްތާގެން ދޮންކޭލަކަށްވުރެ މިމީހުންދޮންވެފަތިބެނީ.. އެކަމް އަސްލު މިތިބެނީ ކަޅުހިންޏެއްހެން..\nއޭޕްރީލް 17, 2021 18:37\nޢަސްލު ކުލަ ތިއައީ\nއޭޕްރީލް 17, 2021 21:42\nއައްޗި މިއަށް ވުރެ މާ ރީތި ރާއްޖޭ ކުދިން


ތަރައްޤީ ލާމަރުކަޒުކޮށް، ޚިދުމަތްތައް ވީހާވެސް ގާތުން ހޯދޭނެ މަގު ފަހިކޮށްދީ، ދަތުރުފަތުރުގެ ހަރުދަނާ ނިޒާމަކުން މުޅި ރާއްޖެ ގުޅައިލުމުގެ ތަޞައްވުރު ރައީސުލްޖުމްހޫރިއްޔާ ހާމަކުރައްވައިފި - The President's Office\nތަރައްޤީ ލާމަރުކަޒުކޮށް، ޚިދުމަތްތައް ވީހާވެސް ގާތުން ހޯދޭނެ މަގު ފަހިކޮށްދީ، ދަތުރުފަތުރުގެ ހަރުދަނާ ނިޒާމަކުން މުޅި ރާއްޖެ ގުޅައިލުމުގެ ތަޞައްވުރު ރައީސުލްޖުމްހޫރިއްޔާ ހާމަކުރައްވައިފި\n4 ފެބުރުވަރީ 2021، ރިފަރެންސް: 2021-030\nރައްޔިތުންގެ މަޖިލީހުގެ 2021 ވަނަ އަހަރުގެ ފުރަތަމަ ދައުރުގެ ފުރަތަމަ ޖަލްސާގައި ރިޔާސީ ބަޔާން އިއްވަވަމުން ރައީސުލްޖުމްހޫރިއްޔާ ވަނީ، ރާއްޖޭގެ ހުރިހާ ރަށަކަށް، އަދި އެންމެހައި ރައްޔިތުންނަށް، ޤައުމީ ތަރައްޤީގެ ނަފާ ހޯދައިދޭން ސަރުކާރުން ގެންގުޅޭ ވިސްނުން ހާމަކޮށްދެއްވާފައެވެ.\nވަކިވަކި އަތޮޅުތަކަކާއި ރަށްތަކެއްގެ މައްޗަށް ބިނާވެފައި އޮތް މި ކުޑަކުޑަ ދިވެހިރާއްޖޭގެ ހުރިހާ ރައްޔިތުންނަށް ޙައްޤުވާ ތަރައްޤީ ގެނެސްދެވޭނީ ލާމަރުކަޒީ ނިޒާމެއްގެ ދަށުންނެވެ. ތަރައްޤީ ލާމަރުކަޒު ކޮށްގެންނެވެ. ރައްޔިތުންނާ ވީހާވެސް ގާތުން ޚިދުމަތްތައް ހޯދޭނެ އިންތިޒާމުތައް ހަމަޖައްސައިދީގެންނެވެ. ދަތުރުފަތުރުކުރުމުގެ ހަރުދަނާ ނިޒާމަކުން މުޅި ރާއްޖެ ގުޅައިލައިގެންނެވެ. މިއީ، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ރައްޔިތުންގެ މަޖިލީހުގެ 2021 ވަނަ އަހަރުގެ ފުރަތަމަ ދައުރުގެ ފުރަތަމަ ޖަލްސާގައި ރިޔާސީ ބަޔާން އިއްވަވަމުން ބަޔާންކޮށްދެއްވެވި ތަޞައްވުރެވެ. އަދި، މި ކަންކަން ޙަޤީޤަތަކަށް ހެދުމުގެ ގޮތުން ކުރަމުންދާ މަސައްކަތްތައް ގޮސްފައިވާ ހިސާބާއި، ކުރިއަށް ރާވާފައިވާ ކަންކަން އެ މަނިކުފާނު މިއަދު ހާމަކޮށްދެއްވިއެވެ.\nތަރައްޤީ ލާމަރުކަޒުކުރުމުގެ ނާރެހަކީ، ވަޔާއި ކަނޑުމަގުން ފަސޭހަކަމާއެކު ދަތުރުފަތުރު ކުރެވޭނެ ނިޒާމަކުން ރަށްތަކާއި އަތޮޅުތައް ގުޅައިލުމެވެ. މި މަސައްކަތުގެ ދަށުން، މިދިޔަ އަހަރުގެ ތެރޭގައި ސަރުކާރުން ވަނީ ހއ. ހޯރަފުށީގައި އެއަރޕޯޓެއް ތަރައްޤީކޮށް، ހުޅުވައި، ޚިދުމަތްދޭން ފަށާފައެވެ. ކުރިއަށް އޮތީ، މިފަދަ އިތުރު ފަސް އެއަރޕޯޓެއް ތަރައްޤީކޮށް، ވައިގެ ދަތުރުފަތުރު ކުރުމުގެ ވިއުގަ އިތުރަށް ފުޅާކުރުން ކަމުގައި ރައީސުލްޖުމްހޫރިއްޔާ ވިދާޅުވިއެވެ.\n"އޭގެ ތެރެއިން، މ. މުލީގައި ތަރައްޤީކުރާ އެއަރޕޯޓުގެ މަސައްކަތް، އިރާދަކުރެއްވިއްޔާ މިމަހުގެ ތެރޭގައި ބަޔަކާ ޙަވާލުކުރެވޭނެ. ހދ. މަކުނުދުއާއި، ށ. ބިލެތްފަހި އަދި ބ. ތުޅާދުއާއި ތ. ވިލުފުށީގައި އެއަރޕޯޓް ހަދައިދޭނެ ބަޔަކު ހޯދަން މިހާރު ވާނީ ހުޅުވާލާފައި،" ރައީސުލްޖުމްހޫރިއްޔާ ހާމަކުރެއްވިއެވެ.\nދެން އޮތީ، ދަތުރުވެރިންނާއި މުދާ އުފުލުމަށް ޚާއްޞަ "ހައި ސްޕީޑް" ފެރީގެ ނިޒާމެއް ޤާއިމުކުރުމެވެ. މި މަސައްކަތުގެ ފުރަތަމަ ފިޔަވަހި މިހާރު މިވަނީ ފަށާފައެވެ. ހުސްވި ޖަނަވަރީ މަހުގެ 17 ވަނަ ދުވަހު ސަރުކާރުން ވަނީ އެ މަސައްކަތް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމް.ޓީ.ސީ.ސީ) އާ ޙަވާލުކޮށްފައެވެ. މަގުހެދުމުގެ މަސައްކަތްތަކަށް ވެސް ރައީސުލްޖުމްހޫރިއްޔާ އަލިއަޅުއްވައިލެއްވިއެވެ. މީގެ ތެރެއިން ވެސް އައްޑޫ ސިޓީގައި ހިންގުމަށް ރާވާފައިވާ މަޝްރޫޢާ ގުޅޭގޮތުން ވިދާޅުވީ، ކުރިއަށް އޮތް މަހެއްހާ ދުވަހުގެ ތެރޭގައި އެ މަސައްކަތް ބަޔަކާ ޙަވާލުކުރާނެ ކަމުގައެވެ.\nރާއްޖޭގެ މަރުކަޒީ ވިޔަފާރި ބަނދަރު ތަރައްޤީ ކުރުމަކީ ވެސް މި ސަރުކާރުގެ މުހިންމު ތަޞައްވުރެކެވެ. އަދި، މި ތަޞައްވުރު ޙަޤީޤަތަކަށް ހެދުމަށް ކުރަމުންދާ މަސައްކަތްތައް މާލޭގެ ހުޅަނގުން އޮތް ގުޅިފަޅުން މިހާރު ދަނީ ފެންނަމުންނެވެ. މާލޭގައި ޤާއިމުކޮށްފައިވާ ވިޔަފާރި ބަނދަރު، ގުޅިފަޅަށް ބަދަލުކުރުމުގެ މަޝްރޫޢުގެ ދަށުން ހިއްކަން ނިންމާފައިވާ ބިމުގެ ފުރަތަމަ ފިޔަވަހީގެ މަސައްކަތްތައް މިދިޔަ އަހަރު އޮތީ ނިންމާފައެވެ.\n"އެބަނދަރު ޤާއިމުކުރުމުގެ ޢަމަލީ މަސައްކަތް، އިރާދަކުރެއްވިއްޔާ މި އަހަރު ފެށުމަށް މިއަންނަނީ ތައްޔާރުވަމުން. ހަމައެއާއެކު، މާލެ އާއި ވިލިމާލެ އާއި ގުޅިފަޅު، އަދި ތިލަފުށި ބްރިޖުން ގުޅައިލުމުގެ ޢަމަލީ މަސައްކަތް ވެސް، އިރާދަކުރެއްވިއްޔާ ކުރިއަށް އޮތް6މަސްތެރޭގައި ފެށިގެންދާނެ،" ބަނދަރުގެ މަސައްކަތާއި އެކުގައި މާލެ ސަރަޙައްދަށް އަންނާނެ ތަރައްޤީގެ އަނެއް މަޝްރޫޢާ ގުޅޭގޮތުން ރައީސުލްޖުމްހޫރިއްޔާ ވިދާޅުވިއެވެ.\nމި ސަރުކާރުން ވެރިކަމާ ޙަވާލުވިއިރު، ރާއްޖޭގެ 70 އިންސައްތަ އަށްވުރެ ގިނަ ރަށުގައި ފެނާއި ނަރުދަމާގެ ނިޒާމު ޤާއިމުކޮށްފައެއް ނެތެވެ. ސާފު ބޯފެނާއި ނަރުދަމާގެ ޚިދުމަތަކީ ރައްޔިތުންނަށް ފޯރުކޮށްދޭންޖެހޭ އަސާސީ ޙައްޤެކެވެ. އެ ޙައްޤު ކަށަވަރުކޮށްދޭން ސަރުކާރުން ދަނީ ކެނޑިނޭޅި މަސައްކަތް ކުރަމުންނެވެ. އަމާޒަކީ، މި އަހަރު ނިމުމުގެ ކުރިން ރާއްޖޭގައި މީހުން ދިރިއުޅޭ ހުރިހާ ރަށެއްގައި ފެނާ ނަރުދަމާ ނިޒާމު ޤާއިމުކުރުމުގެ މަސައްކަތް ފެށުމެވެ. އެ ކަމުގެ ޔަޤީންކަން، މިއަދު ރައީސުލްޖުމްހޫރިއްޔާ ދިވެހި ރައްޔިތުންނަށް ދެއްވިއެވެ.\n"މާލެއާއި އެހެން ބައެއް ރަށްރަށަށް ދިމާވެފައިވާ، ބޯހިޔާވަހިކަމުގެ ދަތިކަމަށް އަވަސް ޙައްލެއް ހޯދައިދިނުމަށް ސަރުކާރުން ޚާއްޞަ ސަމާލުކަމެއް ދީގެން މިއަންނަނީ މަސައްކަތް ކުރަމުން،" ދިވެހިންނަށް ފަޚުރުވެރި ދިރިއުޅުމެއް ހޯދައިދިނުމަށް ސަރުކާރުން ކުރަމުންދާ އިތުރު މަސައްކަތްތަކާ ގުޅޭގޮތުން ވާހަކަފުޅު ދައްކަވަމުން ރައީސުލްޖުމްހޫރިއްޔާ ވިދާޅުވިއެވެ. ޅ. ނައިފަރު، ބ. ތުޅާދޫ އަދި ތ. ތިމަރަފުށްޓަށް ބަލައިލާއިރު، މިއިން ކޮންމެ ރަށެއްގައި 100 ހައުސިންގ ޔުނިޓު ތަރައްޤީކުރުމުގެ މަޝްރޫޢު ހުއްޓުމެއްނެތި ދަނީ ކުރިއަށެވެ. މ. ކޮޅުފުށީގައި ވެސް މިފަދަ މަސައްކަތްތަކެއް ދާދި އަވަހަށް ފެށޭނެއެވެ.\nމާލޭގައި ދިރިއުޅޭ ރައްޔިތުންގެ ބޯހިޔާވަހިކަމަށް ޙައްލެއް ހޯދުމަށް ރޭވި މަޝްރޫޢުތަކުގެ ތެރެއިން 1,000 ހައުސިންގ ޔުނިޓުގެ އަމަލީ މަސައްކަތް މިހާރު ވަނީ ފަށާފައެވެ. އެފޯޑަބަލް ރޭންޖްގެ 2,000 ހައުސިންގ ޔުނިޓްގެ މަޝްރޫޢު މި ހަފުތާގައި ބަޔަކާ ޙަވާލުކޮށްފިއެވެ. އެ މަސައްކަތް މެއި މަހު ފެށޭނެއެވެ. އަދި، އިތުރު 2,000 ޔުނިޓާއެކު، ޖުމުލަ 5,000 ޔުނިޓުގެ އަމަލީ މަސައްކަތް މާލެ ސަރަޙައްދުގައި މި އަހަރުގެ ތެރޭގައި ފެށުމަކީ ސަރުކާރުގެ އަމާޒެވެ. އަދި، މާލޭގެ ރަށްވެހިންނަށް ޚާއްޞަ އިތުރު މަޝްރޫޢެއް ފެށުމުގެ ރޭވުންތައް ސަރުކާރުން މިހާރުދަނީ ކުރަހަމުންނެވެ.\nޤައުމުގެ މުސްތަޤުބަލު ކަމުގައިވާ ކުޑަކުދިންގެ ރައްކާތެރިކަން ކަށަވަރުކުރުމަށް ވެސް ސަރުކާރުން ދަނީ ކެނޑިނޭޅި މަސައްކަތް ކުރަމުންނެވެ. މި ކަމަށް އޮތް މަގަކީ، ކުޑަކުދިންނަށް އިހާނެތިކޮށް ހިތައި އަދި އަނިޔާވެރިކޮށް އަމަލުކުރާ ފަރާތްތަކާމެދު ފިޔަވަޅު އެޅުމެވެ. އެ ކުދިން އަނިޔާއިން ދުރުކުރުމެވެ. އަދި ރައްކާތެރި، އަމާން ދިރިއުޅުމަކަށް މަގުފަހިކޮށްދިނުމެވެ. މި ކަންކަން ކުރުމުގައި ސަރުކާރުން ފަހަތަށް ނުޖެހޭނެކަން ރައީސުލްޖުމްހޫރިއްޔާގެ ރިޔާސީ ބަޔާނުގައި މިއަދު ހާމަކުރެއްވިއެވެ.\nމީގެ ތެރެއިން ވެސް، ޚާއްޞަ އެހީއަށް ބޭނުންވާ މީހުންނާއި ކުދިންނަކީ ޚާއްޞަ ސަލާމަތާއި ރައްކާތެރިކަމެއް ބޭނުންވާ ބަޔެކެވެ. އެ ކަމަށް ޚާއްޞަކޮށް، ޑިސްއެބިލިޓީ މެނޭޖްމަންޓް އެންޑް ރިހިބިލިޓޭޝަން ސެންޓަރެއް ޤާއިމުކުރުމުގެ މަސައްކަތް ސަރުކާރުން މި އަހަރުގެ ތެރޭގައި ފެށުމަށް ވަނީ ރާވާފައެވެ. "އެކުދިންނަށް ބޭނުންވާ ތެރަޕީއާއި ފަރުވާ ލިބޭނެ ވަސީލަތްތަކާއެކު، ހުޅުމާލޭ ހޮސްޕިޓަލްގައި ޗައިލްޑް ޑިވެލޮޕްމަންޓް ސެންޓަރެއް ޤާއިމްކުރުމުގެ މަސައްކަތް އަޅުގަނޑުމެން މިއަންނަނީ ކުރަމުން،" ރައީސުލްޖުމްހޫރިއްޔާ އިތުރަށް ވިދާޅުވިއެވެ.\nމީގެ އިތުރުން، އުމުރުން ދުވަސްވީ ބޭފުޅުންނަށް ޚާއްޞަކޮށްގެން، ރާއްޖޭގައި މުޅިން އަލަށް، އެލްޑަރލީ ވިލެޖްއެއް ތަރައްޤީ ކޮށްދިނުމަކީ ވެސް ސަރުކާރުގެ މުހިންމު މަޝްރޫޢެކެވެ. އައްޑޫ ސިޓީގައި ބިނާކުރަން ހަމަޖެހިފައިވާ އެ ތަނަކީ، އެ ބޭފުޅުންނަށް ފަޚުރުވެރިކަމާއެކު ދިރިއުޅެވޭނެ މާޙައުލެއް ޤާއިމްކޮށްދިނުމުގެ މަޤްޞަދުގައި ބިނާކުރާ ތަނެކެވެ. ރައީސުލްޖުމްހޫރިއްޔާ ވިދާޅުވީ، އެ މަޝްރޫޢުގެ މަސައްކަތްތައް ވެސް މި އަހަރުގެ ތެރޭގައި ފެށުމެއް ރާއްވަވާފައިވާ ކަމުގައެވެ.


Netflix ah Prince Harryge Invictus Games ge vaahaka | Mihaaru\nނެޓްފްލިކްސް އަށް ޕްރިންސް ހެރީގެ "އިންވިކްޓަސް ގޭމްސް"ގެ ވާހަކަ\n08 އެޕްރީލް 2021 - 07:48\nމަޝްހޫރު ސްޓްރީމިން ޕްލެޓްފޯމް ނެޓްފްލިކްސްއާ އެކު ޕްރިންސް ހެރީގެ ދެކަނބަލުން ހެއްދެވި އެއްބަސްވުމުގެ ދަށުން ގެނެސްދޭން ނިންމާފައިވާ ކޮންޓެންޓްގެ ތެރެއިން ފުރަތަމަ އެއްޗަކަށް ހެރީ އުފެއްދެވި "އިންވިކްޓަސް ގޭމްސް" އަށް ބިނާކޮށް ގެނެސްދޭން ނިންމައިފި އެވެ.\nމިކަން ނެޓްފްލިކްސް އިން ޓްވިޓާގައި ވެސް ހިއްސާކޮށްފައިވެ އެވެ. އެތަނުން ބުނީ "ހާޓް އޮފް އިންވިކްޓަސް"ގެ ނަމުގައި ގެނެސްދޭ ޑޮކިއުމަންޓަރީ ސީރީޒް އަކީ ހެރީ އާއި އަނބިކަނބަލުން މޭގަން މާކަލްގެ އާޗިވެލްގެ ދަށުން، "އިންވިކްޓަސް ގޭމްސް" އާއި އޭގައި ބައިވެރިވާ އެތުލީޓިންގެ ވާހަކަ ކިޔައިދޭނެ އެއްޗެއް ކަމަށެވެ.\nދެހާސް ސާދައިގައި ވުޖޫދަށް ގެނައި "އިންވިކްޓަސް ގޭސްމް" އަކީ ގައުމުތަކުގެ އަސްކަރިއްޔާ އަށް ހިދުމަތްކޮށް ދީފައިވާ މީހުންނަަށް ހާއްސަކޮށްގެން ބާއްވާ ހަރަކާތެކެވެ. ވަކިން ބޮޑަށް، މިއީ އަސްކަރިއްޔާގައި ހިދުމަތްކޮށްފައިވާ އަންހެނުންނާއި އެކިއެކި އަނިޔާތައް ލިބިގެން ފަރުވާ ހޯދަން ޖެހިފައިވާ މީހުންނަށް ހާއްސަކޮށްގެން ބާއްވާ މުބާރާތެކެވެ. އެގޮތުން މުބާރާތުގެ އެންމެ ބޮޑު މަގުސަދަކީ ވެސް އަނިޔާތަކަށް ފަރުވާ ހޯދުމާއި ރިހިބިލިޓޭޓްވާން ހިތްވަރު ދިނުމާއި ވެޓަރަންގެ ނަފުސާނީ ދުޅަހެޔޮކަމަށް މަސައްކަތްކޮށް، ހިތްވަރު ދިނުމެވެ.\nމޮޓޯއެއްގެ ގޮތުގައި "އައި އޭމް" ބޭނުންކުރާ "އިންވިކްޓަސް ގޭމްސް"ގެ ތެރެއިން އެކި ކަހަލަ ކުޅިވަރުތައް ބާއްވަ އެވެ. އޭގެ ތެރޭގައި ވީލްޗެއާ ބާސްކެޓްބޯޅަ، ސައިކްލިން، ޕަވަލިފްޓިން، އިންޑޯ ރޯވިން، ވީލްޗެއާ ރަގްބީ، ފެތުން އަދި ސިޓިން ވޮލީބޯޅަ ފަދަ ކުޅިވަރުތައް ހިމެނެ އެވެ.\nކޮންމެ ދެ އަހަރަކުން އެއް އަހަރު އިންވިކްޓްސް ގޭމްސް ބާއްވާ އިރު އެންމެ ފަހުގެ މުބާރާތް އޮތީ 2018 ގައި އޮސްޓްރޭލިއާ ސިޑްނީގަ އެވެ. އަންނަ އަހަރުގެ މުބާރާތް އޮންނާނީ ނެދަލެންޑްސްގެ ދަ ހޭގްގަަ އެވެ.\nނެޓްފްލިކްސް އަށް ހަދާ "ހާޓް އޮފް އިންވިކްޓަސް" ސީރީޒްގައި އަންނަ އަހަރު މުބާރާތާ ގުޅުން ހުރި ކަންކަން ވެސް ގެނެސްދޭނެ އެވެ.\nމި ސީރީޒްގެ ޑައިރެކްޓަރަކީ ޑޮކިއުމަންޓަރީ ހަދައިގެން އޮސްކާ އެވޯޑް ވެސް ހާސިލުކޮށްފައިވާ އޯލަންޑޯ ވޮން އީޒީޑެލް އެވެ. އަދި އޭނާއާ އެކު ޕްރޮޑިއުސަރެއްގެ ގޮތުގައި ޖޮއާނާ ނަތަސެގާރާ ހިއްސާވާނެ އެވެ.\nހެރީގެ ދެމަފިރިން ނެޓްފްލިކްސްއާ އެކު އެއްބަސްވުން ހެއްދެނީ މިދިޔަ އަހަރު ސެޕްޓެމްބަރު މަހުގެ2ގަ އެވެ. އެއްބަސްވުމުގެ ދަށުން ފީޗާ ފިލްމުތަކާއި ޑޮކިއުމަންޓަރީތަކާއި ޑޮކިއު-ސީރީޒްތަކާއި ކުޑަކުދިންނާ ގުޅުން ހުރި ކޮންޓެންޓްތައް ވެސް ގެނެސްދޭނެ ކަމަށެވެ.\nޑޮކިއުމެންޓްރީ ލޮސް އެންޖެލިސް ޕްރިންސް ހެރީ ސްޓްރީމިން ޓީވީ


78 meehakah beys genesdhinumugai Foreign Ministry in ehee vejje | Mihaaru\nޭބޭސް: ޒަރޫރީ ކަންކަމަށް ބޭނުންވާ ބޭސް ސްރީ ލަންކާ، އިންޑިއާ އަދި ތައިލެންޑުގައި ހުންނަ ހައި ކޮމިޝަނަށް ގެންދިއުމުން ފޮރިން މިނިސްޓްރީން ގެނެސްދޭނެ\n78 މީހަކަށް ބޭސް ގެނެސްދިނުމުގައި ފޮރިން މިނިސްޓްރީން އެހީވެއްޖެ\n14 މެއި 2020 - 18:056comments\nކޮވިޑް-19 އިން ރައްކާތެރިވުމަށްޓަކައި މި ސަރަހައްދުގެ ގިނަ ގައުމުތައް ލޮކްޑައުންކުރުމުން، ރާއްޖެއިން ނުލިބޭ ޒަރޫރީ ބޭސްތައް ބޭނުން 78 މީހަކަށް، އެ ބޭސްތައް ފޯރުކޮށްދިނުމުގައި ފޮރިން މިނިސްޓްރީން އެހީވެއްޖެ އެވެ.\nފޮރިން މިނިސްޓްރީން ބުނި ގޮތުގައި، އެ ބޭސްތައް ފޯރުކޮށްދިނުމުގައި މިނިސްޓްރީން ކުރާ މަސައްކަތަކީ ބޭސް ރާއްޖެ އަށް ގެނެސްދިނުމެވެ. އަދި އެ ބޭސް ގެނެސްދޭނީ ސްރީ ލަންކާ، އިންޑިއާ ނުވަތަ ތައިލެންޑުގައި ހުންނަ ރާއްޖޭގެ ހައި ކޮމިޝަންތަކަށް އެ ބޭސްތައް ގެންދިއުމުން ކަމަށެވެ.\nމިހާތަނަށް 78 މީހަކަށް މި ގޮތަށް ބޭސް ފޯރުކޮށްދީފި ކަމަށާއި ކުރިއަށް އޮތް ތަނުގައި މި އުސޫލުގެ ދަށުން ދިވެހިންނަށް މި ހިދުމަތް ފޯރުކޮށްދޭނެ ކަމަށް ވެސް ފޮރިން މިނިސްޓްރީން ބުންޏެވެ.\nހައި ކޮމިޝަންތަކަށް ގެންދަން ވާނީ ރާއްޖެއިން ނުލިބޭ، ޒަރޫރީ ސަބަބުތަކަށް ބޭނުންވާ ބޭހެވެ. އަދި އެ ބޭސް ގެންދަން ވާނީ އެކަށީގެންވާ ގޮތަށް ރަނގަޅަށް ޕެކް ކުރުމަށް ފަހު ކަމަށާއި ބޭހާއި އެކު ބޭސް ސިޓީ ގެންދަން ޖެހޭނެ ކަމަށް މިނިސްޓްރީން ބުންޏެވެ. ބޭސް ސިޓީގައި ނެތް ބޭހެއް އެތަނުން ނުގެންނާނެ ކަމަށް ވެސް ބުނެފައި ވެ އެވެ. އަދި ދެ މީހަކަށް ބޭނުންވާ ބޭސް އެކައްޗެއްގައި ޕެކް ނުކުރަން ވެސް އަންގާފައި ވެ އެވެ.\nމިނިސްޓްރީގެ ޖޮއިންޓް ސެކެޓަރީ ބަދޫރާ ސައީދު ވިދާޅުވީ މިއީ އެ ތިން ގައުމުގައި ހުރި ރާއްޖޭގެ މިޝަންތަކާއި ފޮރިން މިނިސްޓްރީ އާއި ގައުމީ އެއާލައިން މޯލްޑިވިއަން އާއި މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) ގުޅިގެން ކުރާ މަސައްކަތެއް ކަމަށެވެ. އަދި މި މަސައްކަތުގައި އެ ކުންފުނިތަކުން ވަމުން އަންނަ އެހީއަށް ޝުކުރު އަދާ ކުރެއްވި އެވެ.\n"މި ހިދުމަތަކީ ލޮކްޑައުންގެ ސަބަބުން ދިވެހިންނަށް ކޮންމެހެން ބޭނުންވާ ހިދުމަތެއްކަމުން ފޮރިން މިނިސްޓްރީން ފޯރުކޮށްދެމުންދާ ހިދުމަތެއް،" ބަދޫރާ ވިދާޅުވި އެވެ.\nކޮވިޑް-19 އިން ރައްކާތެރިވާން ސަރަހައްދީ ގައުމުތައް ލޮކްޑައުންކުރުމުން، އެ ގައުމުތަކުގައި އުޅޭ ދިވެހިންނަށް އެހީ ވާން ވެސް ފޮރިން މިނިސްޓްރީން ވަނީ ގިނަ މަސައްކަތްތަކެއް ކޮށްފަ އެވެ. އޭގެ ތެރޭގައި ލަންކާ އަދި އިންޑިއާ އާއި ޔޫއޭއީ އަދި މެލޭޝިިއާގައި އުޅޭ ދިވެހިންނަށް، އެ މީހުންގެ އާއިލާތަކުން ފޮނުވި އެހީ ފޯރުކޮށްދިނުން ހިމެނެ އެވެ.\nއިތުރު ލިޔުންތައް ސްރީ ލަންކާ އިންޑިއާ ބޭސް ތައިލެންޑު ފޮރިން މިނިސްޓްރީ ލޮކްޑައުން\nބޭރަށް ފޮނުވި ގިނަ ކެއާ ޕެކޭޖްތައް ހަވާލުކޮށްފި


BioNTech ah Sharafveri Inaameh\nއޫރު ޝާހީން(ވ) ކެޓަލީން ކެރީކޯ(މ) އަދި އަޒްލީން ތޫރެޖާ: އިނާލު ލިބޭ ތިން ސައިންސްވެެރިން\nޖަރުމަނުގައި ބޭސްވެރިކަމުގެ ރޮނގުން ދޭ އެންމެ ޝަރަފްވެރި އިނާމު ބަޔޮންޓެކް ސައިންސްވެރިންނަށް ދެނީ އެވެ. އެއީ ދުނިޔޭގައި ކޮވިޑް ފެތުރިގަތް ވަގުތާ ދިމާކޮށް އެ ބައްޔަށް އެމްއާރްއެންއޭ ދިފާއީ ވެކްސިން އުފެއްދި ސައިންސްވެރިންނެވެ.\nސައިންޓިފިކް ކައުންސިލް އޮފް ދި އެއާލިޝް ފައުންޑޭޝަނުން ނެރުނު ބަޔާނެއްގައި ބަޔޮންޓެކްގެ ނަން ފާހަގަކޮށް ތިން ސައިންސްވެރިއަކު ޕޯލް އެއާލިޝް އެންޑް ލޫޑްވިޝް ޑާމްސްޓޭޓާ އިނާމް 2022 އަށް ހޮވިފައިވާ ކަމަށް ވަނީ ބަޔާންކޮށްފަ އެވެ.\nމިއިނާމަށް ހޮވިފައި ވަނީ އޫރު ޝަހީން އާއި އަޒްލީމް ތޫރެޖާ އަދި ހަންގޭރީގެ ބަޔޯކެމިސްޓް، ކެޓަލީން ކެރީކޯ އެވެ.\nއޫރު ޝާހީން އާއި އަޒްލީން ތޫރެޖާ އަކީ ތުރުކީ ނަސްލުގެ ދެމަފިރިންނެވެ. ދިރިއުޅެނީ ޖަރުމަނުގަ އެވެ.\nގައުމުތަކުގައި ކޮވިޑް ފެތުރިގަތުމުގެ ކުރިން ވެސް ބަޔޮންޓެކް އަކީ ބޭސްވެރިކާ ގުޅުން ހުރި ދިރާސާތަކުގައި މަޝްހޫރު މަރުކާ އެކެވެ. އެހެންނަމަވެސް ކޮވިޑަށް އެންމެ ފުރަތަ ވެކްސިނެއް އީޖާދުކޮށް އެމެރިކާގެ ފައިޒާ ކުންފުންޏާ ގުޅިގެން އިމަޖެންސީ ބޭނުންތަކަށް ފޯރުކޮށްދިނުމުގެ ސަބަބުން ބަޔޮންޓެކް އުފެއްދި ސައިންސްވެރިން ދެކެ ދުނިޔެ އޮތީ އުފަލުންނެވެ.\nބަޔޮންޓެކް ސައިންސްވެރިންނަށް އިނާމު ދިނުން އޮންނާނީ އަންނަ އަހަރު މާރިޗުގައި ފްރޭންކްފާޓްގަ އެވެ.\nޕޯލް އެއާލިޝް އެންޑް ލޫޑްވިޝް ޑާމްސްޓޭޓާ އިނާމަކީ ޖަރުމަނުގައި ބޭސްވެރިކަމުގެ ދާއިރާއިން ދެވޭ އެންމެ ޝަރަފުވެރި އިނާމެވެ. މިއީ އަހަރަކު އެއްފަހަރު ދެވޭ އިނާމެކެވެ. އިނާމުގެ އަގަކީ 120،000 ޔޫރޯ އެވެ.


Messi ge captain kamuge dhashun furatahama thashi ufulaa laifi\nމެސީގެ ކެޕްޓަންކަމުގެ ދަށުން ފުރަތަމަ ތަށި އުފުލާލައިފި\nމެސީ ކެޕްޓަން ކަމުގެ ދަށުން އޭނާ ފުރަތަމަ ތަށި އުފުލާލަނީ --\nސްޕެއިންގެ ފުޓްބޯޅަ ސީޒަން ހުޅުވުމުގެ ގޮތުން ކުޅުނު ސްޕެނިޝް ސުޕަ ކަޕުގައި ސެވިއްޔާގެ މައްޗަށް 2-1 ން ކާމިޔާބު ހޯދައި ބާސެލޯނާގެ އާ ކެޕްޓަން ލިއޮނަލް މެސީގެ ކެޕްޓަންކަމުގެ ދަށުން ފުރަތަމަ ތަށި ހޯދައިފި އެވެ.\nސުޕަ ކަޕުގެ ކާމިޔާބާއެކު މެސީ ވަނީ ކުލަބުގެ ރެކޯޑެއްވެސް ހަދާފަ އެވެ. އޭނާ އަކީ ބާސެލޯނާގެ ކުޅުންތެރިންގެ ތެރެއިން މިހާރު އެންމެ ގިނައިން ތަށި ހޯދާފައިވާ ކުޅުންތެރިޔާ އެވެ. މެސީ ވަނީ ބާސާގައި މިހާރު 33 ތަށި ހޯދާފަ އެވެ. ކުރިން އެ ރެކޯޑް އޮންނާނީ ބާސާގެ ކުރީގެ ކެޕްޓަން އަންޑްރެސް އިނިއެސްޓާ އާއި މެސީއާ ދެ ކުޅުންތެރިން އަތުގަ އެވެ. ބާސާގެ މިހާރުގެ ކުޅުންތެރިންގެ ތެރެއިން މެސީ އާ އެންމެ ގާތުގައި ތިބީ، ދެ ވައިސް ކެޕްޓަނުން ކަމަށްވާ ޑިފެންޑަރު ޖެރާޑް ޕީކޭ އާއި މިޑްފީލްޑަރު ސާޖިއޯ ބްސްކެޓުސް އެވެ. އެ ދެކުޅުންތެރިން ވަނީ ބާސާގައި 28 ތަށި ހޯދާފަ އެވެ.\nސެވިއްޔާގެ އާ ކޯޗް ޕަބެލޯ މަޗިންގެ ކޯޗު ކަމުގެ ދަށުން ކުޅުނު ފުރަތަމަ މެޗުގައި، ފުރަތަމަ ލީޑް ނެގީވެސް އެ ޓީމުން ނެވެ. މެޗު ފެށިގެން ނުވަ ވަނަ މިނެޓްގައި އެ ޓީމަށް ލިޑް ނަގައިދިނީ ޕަބެލޯ ސަރާބިއާ އެވެ. އޭނާ ލަނޑު ޖެހީ ލުއިސް މުއިރެލް ތަނަވަސް ކޮށްދިން ފުރުސަތަކުންނެވެ.\nމެޗުގައި މޮޅު ކުޅުމެއް ދެއްކި އުސްމާން ޑެމްބެލޭ ---\nމެޗުގެ ފުރަތަމަ ހާފު ނިމުމުމާ ގާތަށް ސެވިއްޔާއިން ލީޑްގައި ހިފަހައްޓާލި އެވެ. ނަމަވެސް 42 ވަނަ މިނެޓްގައި ޕީކޭ ވަނީ ބާސާއަށް ނަތީޖާ ހަމަހަމަ ކޮށްދީފަ އެވެ. މެޗުގައި އެންމެ މޮޅު ކުޅުމެއް ދެއްކީ ބާސާގެ ވިންގާ އުސްމާން ޑެމްބެލޭ އެވެ. ބާސާގެ ކޯޗް އެރުނަސްޓޭ ވަލްވެރުޑޭ ވަނީ ޑެމެބެލޭ ދެއްކި ކުޅުމަށް ތައުރީފު ކޮށްފަ އެވެ. މިދިޔަ ސީޒަންގައި އޭނާ އަށް އެންމެ ރަނގަޅަކަށް ކުޅުން ދައްކާލެވޭ ގޮތެއް ނުވި އެވެ.\nބާސާ މޮޅު ކޮށްދިން ލަނޑު މެސީ ތަނަވަސް ކޮށްދިން ފުރުސަތަކުން ކާމިޔާބު ކުރީވެސް ޑެމްބެލޭ އެވެ. އެއީ މެޗުގެ 78 ވަނަ މިނެޓްގަ އެވެ.\nމި މެޗުގައި ވަނީ ފުރަތަމަ ފަހަރަށް ސްޕެއިންގައި ވީޑިއޯ އެސިސްޓޭންޓް ރެފްރީ (ވީއޭއާރް) ޓެކްނޮލަޖީ ބޭނުންކުރަން ފަށާފަ އެވެ. ސްޕެނިޝް ލީގް ފަށާނީ އަންނަ ހުކުރު ދުވަހު އެވެ. ފުރަތަމަ މެޗުގައި ހުކުރު ދުވަހުގެ ރޭ ކުޅޭ މެޗުގައި ބައްދަލު ކުރާނީ ޖިރޯނާ އާއި ރެއާލް ވަލޮޑޮލިޑް އެވެ.


ރާއްޖޭގެ މަޝްހޫރު ފަންނާނަކަށް ޙަޔާތުން އެއްޗެއް މަދުވާކަން އިޙްސާސްވެ،ﷲގެ ހިދާޔަތް ލިބުނު ގޮތް – Dhen.mv\nރާއްޖޭގެ މަޝްހޫރު ފަންނާނަކަށް ޙަޔާތުން އެއްޗެއް މަދުވާކަން އިޙްސާސްވެ،ﷲގެ ހިދާޔަތް ލިބުނު ގޮތް\nދެން އެމްވީ April 23, 2020 - 4:37 pm\nމިއީ ރާއްޖޭގެ މިޔުޒިކީ ދާއިރާގައި، އެންމެ ކާމިޔާބު ފަންނާނުންގެ ލިސްޓުގެ އެންމެ އިސް ސަފުގައި ކުރިން ހިމެނުނު ޒުވާނެކެވެ.\nއެކިއެކި ޝޯތައްދީ، އަމިއްލަ އަލްބަމްތައް ވެސް ނެރުނެވެ. އޭނާ ދިޔަ ކޮންމެ ތާކުން މީހުންނަށް އޭނާ އެނގެން ފެށިއެވެ. ލިބެމުންދިޔަ ކާމިޔާބީއާއެކު ނުބައި މަގުވެސް އޭނާއަށް އިޚްތިޔާރު ކުރެވުނެވެ.\nނަމަވެސް މިހާރު އޭނާ ވަނީ އެހުރިހާ ކަމަކުން ދުރުހެލިވެ، މިޔުޒިކީ ޙަޔާތުން ވެސް ދުރަށް ގޮސްފައެވެ. މިއީ "ދެން" އަށް އޭނާ ކިޔައިދިން އޭނާގެ ވާހަކައެވެ.\n"އަހަރެންގެ އުމުރުން މިއަހަރު ފުރޭނީ 26 އަހަރެވެ. ދިރިއުޅެމުން ދިޔައީ މާލޭގައެވެ. މިޔުޒިކީ ހަޔާތުގައި އުޅުނު އިރު އަހަރެންގެ އާއްމު ދިރިއުޅުން ހުންނަ ގޮތަކީ ހޭލާގޮތަށް ސްޓޫޑިއޯއަށް ދިޔުމެވެ. ގިނަވަގުތު ހުރެވުނީ މަސްތުގެ ޙާލަތުގައެވެ. ކެއިން ބުއިމެއް އެވަރަކަށް ނޯވެއެވެ.\nއާއިލާއާއިވެސް އެއިރު އެހާ ބޮޑު ގުޅުމެއް ނޯވެއެވެ. ރަށްޓެހިން ވެސް ގިނަ ދުވަސްކޮޅެއް ކަމުން ފޫއްސެއް ނުވެއެވެ.\nލަވަކިޔައިގެން އެއިރު ފުދޭވަރަކަށް ލާރިލިބުނެވެ. 'ލަވަފޮށިން' ވެސް ލާރި ލިބުނެވެ.\nއަހަރެންގެ މަންމަ ނަމާދުކުރާތަން ކުޑައިރުއްސުރެ ދެކެމެވެ. އެކަމަކު އޭގެން މާބޮޑު އަސަރެއް ނުކުރެއެވެ. މީހާ ހުރީ އެއަށްވުރެ ބޮޑަށް ޣާފިލުވެފައެވެ.\nމާބޮޑު އުފަލެއް ނުލިބުން ކަމުގައި ވިޔަސް ފައިސާއާއި މަޝްހޫރުކަން ލިބުމުން އެހެން މީހުންނަކީ އަހަންނަށް ވުރެ ދަށް ބައެއް ކަމަށް ހީވާން ފެށިއެވެ. އެއިޙުސާސްތައް އަހަންނަށް ކަމުގޮސް، އަމިއްލަ އެދުމުގެ ވިސްނުންތަކުގައި ބޮޑާވެ ގަތީމެވެ.އަގު ބޮޑެތި ގަޑިއާއި ސައިކަލާއި ގަތީމެވެ.\nއަހަންނަށް ޙަޤީޤީ ދިރިއުޅުން ނުވަތަ ޙަޔާތަކީ ކޮބައިކަން ފަހުމްވާނެ ފެށީ އޭގެ ފަހުންނެވެ.\n''އުފާވެރިކަމުގައި'' އަހަރެންގެ ދުވަސްތައް ހޭދަ ކުރަމުން ދަނިކޮށް ހަށިގަނޑަށް ފާޑެއްގެ އުނދަގޫތަކެއް ވާން ފެށިއެވެ. ދެ ދުވަހަކު ނޭވާހާސްވާހެން ހީވެގެން ސްޓޫޑިއޯއިން ވެސް ނިކުތީމެވެ.\nއަބަދުވެސް ކޮންމެވެސް އެއްޗެއް މަދުވާހެން ހީވާން ފެށިއެވެ. މީހުންނާއި ވާހަކަ ދެއްކުން މަދުވެ، އެކަނި އިނދެވެން ފެށިއެވެ. ސިކުނޑީގައި ހިނގަނީ ކޮންކަމެއްކަން އަހަންނަށް ވެސް ނޭނގެއެވެ. އޭރު މިވާހަކަތައްހިއްސާ ކޮށްލުމުން އެކަމަށް ރަނގަޅު ޖަވާބެއް ދެވޭނެ ވަރުގެ މީހަކު ވެސް ކައިރީގައި ނެތެވެ. ހިއްސާ ކުރާކަށް ވެސް ބޭނުމެއް ނުވިއެވެ.\nއެހެން އުޅެމުން އެއްދުވަހު ލަވައެއްގެ މަސައްކަތް ނިންމާފައި ގެއަށްދިޔަ މަގުމަތީގައި ފޭސްބުކް ބަލަމުން ދަނިކޮށް ނަފްސާނީ ބައްޔާއި ބެހޭގޮތުން އޮތް ޕޯސްޓެއް ފެނުނެވެ.\nއަހަރެންގެ ކިބައިގައި ވެސް މައްސަލަތަކެއް އެބަހުރިކަން ޤަބޫލު ކުރެވެން ފެށީ އެ ޕޯސްޓްގެ މައުލޫމާތު ހިތަށް ވަތް ހިސާބުންނެވެ. ނަފްސާނީ ބަލީގެ ޝިކާރައަކަށް ވެއްޖެކަން އެނގުނެވެ.\nއޭގެ ފަހުން މަދު މަދުން، މަސްތުވާ ތަކެއްޗާއި މިޔުޒިކުން ދުރުވާން ފެށުނެވެ. ނަމަވެސް އެއްކޮށް ދުރެއް ނުވެވުނެވެ. ދެން އަހަރެން ވަނީ ވަޒީފާއަކަށެވެ.\nވަޒީފާއަށް ވަނުމުން އެހެން ކަންކަމަށް ވަގުތު ދެވޭވަރު މަދުވާން ފެށިއެވެ.\nވަޒީފާ އަދާކުރިތަނުގެ ވެރިޔާ ވަރަށް އެހީތެރިވިއެވެ. އޭނާއަކީ ބަރާބަރަށް ނަމާދުކުރާ މީހެކެވެ. އަހަންނަށް ހެޔޮމަގު ދައްކައިދޭން ވެސް އޭނާ ވަރަށް އެހީތެރިވިއެވެ. ނަތީޖާއެއްގެ ގޮތުން ވަޒީފާގައި އެއް އަހަރު ދުވަސް ހޭދަވީއިރު، މުޅި މީހާއަށް ހުރީ ވަރަށް ބޮޑު ބަދަލެއް އައިސް، ލަވަޔާއި ދުރުވެ ސިކުނޑިވެސް ތާޒާ ވެފައެވެ.\nއެއްދުވަހު އޮފީހުގެ ވެރިޔާއާއެކު މިސްކިތަށް ނަމާދަށް ދިޔައީމެވެ. އަދި ނަމާދުން އައިއިރު މުޅިން ތަފާތު އިހުސާސެއް ކުރެވޭކަން ފާހަގަ ކުރެވުނެވެ. ހަށިގަނޑާއި ހިތަށް ލުއިވެ އަރާމެއް ލިބޭ ކަމުގެ ފޮނި އިހްސާސް ކުރެވުނެވެ. އަދި އޭގެ ފަހުން ނަމާދު ކުރަން އާދަވިއެވެ.\nއަހަރެންގެ ހަޔާތް ބަނަކޮށްލި މަސްތުން އަހަރެން ދުރުވީ މަސައްކަތުގެ މާހައުލުގައި ބުރަކޮށް އުޅެން ފެށުމުންނެވެ. ދީނީ ކަންކަމަށް ސަމާލުވެ އަޙައްމިއްޔަތުކަން ދެވުނީ އެދުވަހުކުރި ނަމާދުންނެވެ. މިޔުޒިކްގެ އަޑާއި ލަވަތަކުގެ ބައިތުތައް ހިތުން ފޮހެވުނީ ގިނައިން ޤުރުއާން އަޑުއަހައިގެންނެވެ. އެކަމަށްޓަކައި އަހަރެން ނިދަނީ ވެސް ޤުރްއާނުގެ އާޔަތްތައް ޖަހައިގެންނެވެ. ﷲއަށް ޙަމްދު ކުރަމެވެ. ހުރިހާ ނަމާދެއްވެސް ސާބިތުކަމާއެކު ޤާއިމް ކުރަމެވެ.\nއިން ޝާ ﷲ ކުރިއަށް އޮތް ތަނުގައި ވެސް އަހަރެން، ނުހިފެން ހުރި ބާރެއްގައި ނުހިފާނަމެވެ. އެއްވެސް މީހަކަށް އެއްވެސް ނުރުހުމެއް ނަފްރަތު ކަމެއްވެސް ނެތެވެ.\nހިދާޔަތް ދެއްވާނީ މާތް ﷲ އެވެ. އަހަންނަށް މިލިބުނީ ވަރަށް ބޮޑު ނަސީބެކެވެ. އިރާދަކުރެއްވިއްޔާ ދެން ދުވަހަކު ވެސް ޖާހިލިއްޔަތަކަށް ނުދާނަމެވެ. ކޮންމެ ދުވަހަކުވެސް މިބަލަނީ ނަފުސް އިސްލާހް ކުރާށެވެ. ދީން އުނގެނުމާއި ދިރިއުޅުމުގެ ކަންކަމުގައި ސާބިތުވާށެވެ.\nމަސްތާއި އެހެނިހެން ފާފަތަކުގައި ޣަރަޤުވެ މާޔޫސްވި ނަމަވެސް އަހަންނަށް އެންމެ ބޮޑު ހިތްވަރާއި ސާބިތުކަން ލިބުނީ، މާތްﷲގެ ދީލަތިވަންތަ ކަމާއި އެއިލާހަކީ ގިނަގިނައިން ފާފަފުއްސަވާ އިލާހުކަން ހިތުގެ އަޑީން ޤަބޫލު ކުރެވުނު ދުވަހުއެވެ.\nތައުބާގެ ދޮރަކީ އެމީހަކު ދިރިހުރިހާ ދުވަހަކު ލެއްޕޭނެ ދޮރެއް ނޫންކަން ވިސްނާލި މީހަކަށް އެނގޭނެއެވެ. އެންމެ މޮޅު މީހަކީ އަގު ބޮޑު ގަޑިއާއި ސައިކަލާ ހުންނަ މީހާއެއް ނޫނެވެ. އެންމެ މޮޅު މީހަކީ ކުށްތަކަށް ތައުބާ ވާމީހާއެވެ.\nމަރަކީ ވޭން ހުރި އެއްޗެކެވެ. އެއީ ކީރިތި ޤުރްއާނުންނާއި ރަސޫލާ (ޞޢވ) ގެ ޙަދީޘްފުޅުތަކުން ސާފުކޮށް އެނގެން އޮތް ކަމެކެވެ. ވޭންދެނިވި މަރެއްގައި މަރުވާކަށް އަހަރެން ބޭނުމެއް ނޫނެވެ. މިދުނިޔެއާއި ވަކިވެ ދިޔުމަށްފަހު ފައިދާ އޮތް ލިބެން އޮތީ ތިމާ މިދުނިޔޭގައި ކުޅަ ޢަމަލަކުންނެވެ.\nނަމާދު އެޅުން އެއީ ކާފަރުންގެ ސިފައެކެވެ. ނަމާދު ނުކުރާ މީހަކީ މުސްލިމެއް ކަމުގައިވެސް ނުވެއެވެ."


REPORT: Green zone ah vanumah adhi hyvaru laan jehey\nކޮވިޑްގެ ބަލި މަޑުކަމުގައި ދިވެހިން ހަތް މަހެެއްހާ ދުވަސް ހޭދަ ކޮށްފި އެވެ. ތަފާތު ތަޖުރިބާތައްވެސް ކޮށްފި އެވެ. ކޮވިޑްގެ ނުރައްކާތެރި އެތައް ހާލަތެއް ވެސް ފެނިއްޖެ އެވެ. ބައްޔަށް ޕޮޒިޓިވްވެ އާއިލާއާ ލޯބިވާ އެތަށް ބަޔަކާ ދުރުގައި ހިތްދަތި، އުނދަގޫ އެތަށް ދުވަސްތަކެއް ހޭދަކޮށްފި އެވެ. މި ބަލީގައި 34 މީހަކު ރާއްޖެއިން މަރުވެ ދިއުމަކީ ކުރަން ޖެހުނު އެންމެ ބޮޑު ހިތާމަ އެވެ.\nއަދި ރައްކާތެރިކަމަށްޓަކައި އަޅަން ޖެހުނު ފިޔަވަޅުތަކުގެ ސަބަބުން ލިބުނު ގެއްލުން ވެސް އިންތިހާއަށް ބޮޑެވެ. އެތަށް ބައެއްގެ ވަޒީފާ ގެއްލުނެވެ. ކިތަންމެ މުވައްޒިފެއްގެ މުސާރަ ކުޑަވިއެވެ. ގިނަ ވިޔަފާރިތަކެއް ހުއްޓުނެވެ. ބައެއް ވިޔަފާރިތައް މުޅިންހެން ބަނގުރޫޓްވެ އަލުން ކޮޅަށް ނުތެދުވޭ ވަރުވެފައި ވެއެވެ. ގެއިން ބޭރަށް ނުނުކުމެވި ތިބޭތާ ހަތް މަސް ވީއެވެ. ސުކޫލްތައް ބަންދު ކުރާން ޖެހި ދަރިވަރުން ވަނީ ތައުލީމުން މަހުރޫމްވެފަ އެވެ. އިތުރު ކިތަންމެ ކަމެކެވެ.\nކޮވިޑް ބަލީގައި އޯގަސްޓް މަހަކީ އެންމެ ނުރައްކާ ބޮޑު މަހެވެ. އެ މަހު އެކަނި ވެސް 3،900 ވުރެ ގިނަ މީހުން ބަލިވި އެވެ. ބާރަ މީހަކު މަރުވި އެވެ. އެކަމާއި ގުޅިގެން ރައްކާތެރިކަމަށްޓަކައި ހަރުކަށި އެތައް ފިޔަވަޅެއް އަޅަން މަޖުބޫރުވި އެވެ. ބަލި ކޮންޓްރޯލް ކުރަން މާސްކު އެޅުން މަޖުބޫރި ކުރިއެވެ. އަދި ރޭގަނޑު 8:00 އިން ފަތިހު 5:00 އަށް ވެހިކަލް ދުއްވުން މަނާކުރި އެވެ. ރޭގަނޑު 10:00 އިން ފަތިހު 5:00 އަށް ކާފިއު ހިންގަން ފެށިއެވެ. މީހުން އެއްވުން މަނާކޮށް މާލެއިން ރަށްރަށައް ދެވޭނެ ހާލަތްތަކެއް ކަނޑައަޅާ ކަރަންޓީން މުއްދަތެއް ފުރިހަމަ ކުރަން މަޖުބޫރެވެ. ހުރިހާ ފިޔަވަޅެއްގެ ބޭނުމަކީވެސް ބަލި ފެތުރުން މަދު ކުރުމެވެ.\nސެޕްޓެންބަރު މަސް ފެށުމާއެކު ޕޮޒިޓިވްވާ މީހުންގެ އަދަދު ދަށްވާން ވަނީ ފަށާފަ އެވެ. ޕޮޒިޓިވް އަދަދު މިހާރު ވަނީ 100 އިން ދަށުގައި ހިފަހައްޓާ ލެވިފައެވެ. އަދަދު ބައެއް ދުވަސް ދުވަހު ފަންސާހުން ތިރިވެ އެވެ. މިހާރު 27 ދުވަސް ފާއިތުވީ އެވެ. އެހެން ކަމުން ކޮވިޑްގެ ބަލިމަޑުކަމުގެ ނުރައްކާ ކުޑަވެއްޖެ ކަމަށް ގިނަ ބަޔަކަށް ހީވަން ފަށައިފި އެވެ. ރައްކާތެރިކަމަށްޓަކައި އަޅާފައިވާ ފިޔަވަޅުތައް ބައެއް މީހުން ދޫކޮށްލަން ފަށައިފި އެވެ. ވިސްނާލުމެއް ނެތި އާންމު ދިރިއުޅުމަށް ބަދަލުވާން ފަށައިފި އެވެ.\nނަމަވެސް އަދި މިތިބީ އަދު ވަރަށް ބޮޑު ނުރައްކަލެއްގެ ތެރޭގަ އެވެ. ސިއްހީ އޮފިޝަލުން ގެންދަވަނީ އެ ވާހަކަތައް ވިދާޅުވަމުންނެވެ. ރޭ އެޗްއީއޯސީން ބޭއްވި ނޫސްވެރިންގެ ބައްދަލުވުން ހާއްސަކުރީ ވެސް އެ ކަންބޮޑުވުންތަކަށެވެ. އެއީ އޮތް ނުރައްކަލުގެ ބޮޑުކަމުންނެވެ. މަނާ ގަޑީގައި ވެހިކަލް ދުއްވުމާއި ކާފިއު ވަގުތު ބޭރުގައި އުޅޭ މީހުންގެ އަދަދު އިތުރުވެފައިވާތީ އެވެ. އަދި މާސްކު ނާޅާ ބޭރުގައި އުޅޭ މީހުންގެ އަދަދު އިތުރުވާތީ އެވެ.\nމަނާ ވަގުތުތަކުގައި ޑެލިވަރީގެ ހިދުމަތް ދިނުމާއި ގިނަ ބަޔަކު ބައިވެރި ކޮށްގެން ސްވިމިން ކްލާސްތަކާއި ސެލްފް ޑިފެންސް ކްލާސްތައް ވެސް ހިންގައެވެ. އަދި ކަސްރަތަށް ނުކުންނަ ބައެއް މީހުން ކާފިއު ގަޑި ފެށޭއިރު ވެސް ތިބެނީ ބޭރުގަ އެވެ. ނުރައްކަލުގެ ރަނގަބީލުގެ އަޑު އެންމެ ބާރީ ހަފުތާ ބަންދުގައެވެ. މަސް ދަތުރު ދިއުމާއި ޕާޓީތަކެވެ. އަދި ބިދޭސީ މަސައްކަތްތެރިން ޕާކްތަކާއި އެ ނޫންވެސް މައިދާންތަކަށް ޖަމާވުން ވަނީ ގިނަވެފަ އެވެ. މީގެ އިތުުރުން މަގުމަތީގައި އުޅޭ މީހުންގެ އަދަދު ގިނަވެފައިވުމަކީ ވެސް ކަންބޮޑުވުމެވެ.\nޑރ. ފާތިމަތު ނަޒްލާ ރަފީގު ވިދާޅުވި ގޮތުގައި މިދިއަ ހަފުތާ ބަންދުގައި ފެނުނީ ވަރަށް ކަންބޮޑުވާ މަންޒަރު ތަކެކެވެ. އަދި އެކަންކަމަކީ ނުރައްކާތެރި ހާލަތަކަށް އަލުން ހިނގައިދާނެ ފަދަ ކަންކަމެވެ. އަމަލުތައް އެގޮތަށް ހުންނަ ނަމަ ގްރީން ޒޯނަކަށް ނުދެވޭނެ އެވެ.\n"މި ހަފުތާ ބަންދުގައި އަޅުގަނޑުމެންނަށް މި ފެނުނީ ވަރަށް ކަންބޮޑުވާ މަންޒަރެއް. އަޅުގަނޑުމެން އުންމީދު ކުރި ގޮތާއި މުޅިން ތަފާތުކޮށް ފެނިގެން މިދިޔައީ. އަޅުގަނޑުމެން ތަކުރާރުކޮށް ދަންނަވަމުން މި ގެންދަނީ ކޭސްތައް މަދުވި ނަމަވެސް އަދިވެސް ފިޔަވަޅުތަކުގައި ދެމި ތިބެން އެބަޖެހޭ. ނަމަވެސް މި ދެ ދުވަހު ފެނިގެން މި ދިޔައީ ދަތުރު ދިއުމާއި ޕާޓީ ބޭވުމާއި މަގުމައްޗަށް ވަރަށް ގިނަ އަދަދަކަށް މީހުން ނުކުތްތަން. މިއީ ގްރީން ޒޯނަށް ދިއުމަށް އެޅޭ ހުރަހަކަށް ވެގެންދާނެ... ދާން ނަގާ މުއްދަތު ގިނަވާނެ،" އޭނާ ވިދާޅުވި އެވެ.\nގަވާއިދާ ހިލާފަށް އެތައް ކަމެއް\nއިންސްޕެކްޓަރު އޮފް ޕޮލިސް އަބްދުﷲ ޝަރީފް ވިދާޅުވި ގޮތުގައި ރައްކާތެރިކަމުގެ ފިޔަވަޅުތަކަށް ބޯ ނުލަނބާ މީހުންގެ އަދަދު ދަނީ އިތުރުވަމުންނެވެ. އަދި މަނާ ގަޑިތަކުގައި ބޭރުގައި އުޅުން ވެސް އިތުރުވެފައިވާއިރު ޑެލިވަރީ ކުރުން މަނާ ވަގުތުތަކުގައި އެކަން ގަވާއިދާ ހިލާފަށް ކުރާ މީހުންގެ އަދަދު ވެސް އިތުރެވެ.\n"މި ކަންކަމަކީ މަނާ ކަމެއްގެ އިތުރުން މިއީ މިހާރު ތިބި ހާލަތުން ސަލާމަތުގެ އައްސޭރިއަކަށް ދިއުމަށް އޮތް ހުރަހެއް،"\nމާސްކު ނާޅާ ބޭރު އުޅުނު 3،677 މީހަކަށް ނަސޭހަތް، 1،798 މީހަކު ޖޫރިމަނާ\nކާފިއު ވަގުތު ބޭރު އުޅުގެން 4،633 މީހަކަށް ނަސޭހަތް، 2،195 މީހަކު ޖޫރިމަނާ\nމަނާ ވަގުތު ވެހިކަލް ދުއްވުމުން 4،321 މީހަކަށް ނަސޭހަތް، 781 މީހަކު ޖޫރިމަނާ\nރަށްރަށުން އަންނަ މީހުން މާލެއަށް އެރުމަކީ މަނާ ކަމެއް ނޫނެވެ. ނަމަވެސް މާލެއަކީ ކޮވިޑްގެ ކޮމިއުނިޓީ ސްޕްރެޑް އޮތް ތަނަކަށް ވާތީ މާލޭ ސިޓީން ރަށްރަށަށް ދަތުރު ކުރެވޭނީ ހާއްސަ ހުއްދައަކާއެކު އެވެ. އަދި އެ ހުއްދަ ދޭ މީހުން ވެސް 14 ދުވަހު ކަރަންޓީންވާން ޖެހެއެވެ.\nފުލުހުން ބުނި ގޮތުގައި ފަހަކަށް އައިސް އެކި ބޭނުންތަކަށް މާލެ އަންނަ އެކި އުޅަނދުތަކުން އެނބުރި ރަށްރަށަށް ދާ މީހުންވެސް މާލެ ފައިބަ އެވެ. އަދި އެކި ތަންތަނާގައި އުޅުމަށްފަހު އެނބުރި ރަށްރަށަށް ދެ އެވެ. މިއީ އެހެން ރަށްތަކަށް ބަލި ފެތުރިދާނެ ވަރަށް ނުރައްކާތެރި ކަަމެކެވެ.\nއެތައް ބައެއްގެ ބުރަ މަސައްކަތުން އަދި ރައްޔިތުންގެ އެތަށް ގުރުބާނީއެއްގެ ސަބަބުން ކޮވިޑްގެ ބަލިމަޑުކަމުން އަރައިގަނެވޭނެ ކަމުގެ އުންމީދު ވަނީ އާ ވެފަ އެވެ. އެހެން ކަމުން އެޗްޕީއޭގެ އުސޫލުތަކަށް އެންމެން ތަބާވާންވީ ވަގުތަކީ މިއީ އެވެ. އެހެން ނޫންނަމަ އަލުން އޮގަސްޓްގެ ނުރައްކަލުގެ ހާލަތަށް ދާން ޖެހިދާނެ އެވެ. އެތައް ބަޔަކަށް ބަލި ޖެހި، ދަތި އުނދަގޫ ދުވަސްތަކާއި އަލުން ބައްދަލު ކުރަން ޖެހިދާނެ އެވެ.\_


ޓޫރިޒަމް އެމްޕްލޯއިމަންޓް އެޕްލިކޭޝަން ފަރުމާކޮށް ތައްޔާރު ކުރުމާ ގުޅޭ އަންދާސީ ހިސާބު ހޯދުމަށް\nޓޫރިޒަމް އެމްޕްލޯއިމަންޓް އެޕްލިކޭޝަން ފަރުމާކޮށް ތައްޔާރު ކުރުމާ ގުޅޭ އަންދާސީ ހިސާބު ބޭނުންވެއްޖެ\nމި މިނިސްޓްރީގެ ފަރާތުން ރާއްޖޭގެ ފަތުރުވެރިކަމުގެ ސިނާޢަތުގައި މަސައްކަތް ކުރާފަރާތްތަކުގެ ތަފުސީލީ ތަފާސްހިސާބާއި މަޢުލޫމާތު އެންމެ އެކަށީގެންވާ ގޮތުގައި ބެލެހެއްޓުމަށާއި ފަތުރުވެރިކަމުގެ ދާއިރާގައި މަސައްކަތްކުރާ ފަރާތްތައް އެއް ޕްލެޓްފޯމަކުން ގުޅުވާލުމަށް، މި މިނިސްޓްރީއިން ދޭ މަޢުލޫމާތުތަކާ އެއްގޮތަށް އެޕްލިކޭޝަނެއް ތައްޔާރުކުރުމުގެ މަސައްކަތް ކޮއްދޭނެ ފަރާތެއް ހޯދަން ބޭނުންވެއެވެ. ވީމާ، މި މަސައްކަތް ކޮށްދެއްވުމަށް ޝައުގުވެރިވެލައްވާ ފަރާތްތަކަށް ފުރުޞަތު ހުޅުވާލަމެވެ.\nމަޢުލޫމާތު ސާފުކުރުން (ޕްރީބިޑް ބައްދަލުވުން):\nމަޢުލޫމާތު ދިނުމުގެ ބައްދަލުވުން އޮންނާނީ 20 އޮގަސްޓް 2019 ވާ އަންގާރަ ދުވަހުގެ މެންދުރުފަހު 13:30 ގައި މިނިސްޓްރީ އޮފް ޓޫރިޒަމްގައެވެ. މަޢުލޫމާތު ސެޝަންގައި، މި މަސައްކަތުގެ ޓަރމްސް އޮފް ރިފަރެންސް އާއި މުހިންމު މަޢުލޫމާތުތަކެއް ހިއްސާ ކުރުމަށް ހަމަޖެހިފައިވާތީ، މި ބައްދަލުވުމުގައި ބައިވެރިނުވާ ފަރާތްތަކަށް ބީލަމުގައި ބައިވެރި ނުވެވޭނެ ވާހަކަ ދަންނަވަމެވެ.\nއަންދާސީ ހިސާބު ހުށަހެޅުމާއި ހުޅުވުން:\n27 އޮގަސްޓް 2019 ވާ އަންގާރަ ދުވަހުގެ 13:30 ގައި، މިނިސްޓްރީ އޮފް ޓޫރިޒަމްގައި އަންދާސީ ހިސާބުތައް ހުށަހަޅުއްވަން ވަޑައިގަންނަވާ ފަރާތްތަކުގެ ހާޒިރުގައި އަންދާސީ ހިސާބުތައް ހުޅުވުން އޮންނާނެއެވެ.\nމިކަމަށް ޝައުގުވެރިވާ ފަރާތްތަކުން އިތުރު މަޢުލޫމާތު ހޯއްދެވުމަށް، މި އިދާރާގެ އީމެއިލް އެޑްރެސް [email protected] އަށް މެއިލްކޮށްދެއްވުން އެދެމެވެ.\nޕަބްލިޝްކުރި ގަޑި: 1819\nސުންގަޑި: 20 އޮގަސްޓް 2019 1330


Earth Hour: Geyga thibeyiru beykaar dhillunthah nihvaalamaa hingaa - vNews.mv\n"އާރތު އަވަރ" ހަރަކާތުގައި ބައިވެރިވެ ދުނިޔެއަށްޓަކައި އެއްގަޑިއިރު ދެމާ ހިނގާ\nއާމިނަތު އަމީނާ (އަނާ) 28 March 2020, 11:48\nދުނިޔޭގެ ފިނިހޫނުމިން އަންދާޒާ ކުރެވޭގޮތަށް ބަލާއިރު، ދުނިޔެ ހޫނުވާ ނިސްބަތް އަހަރަކަށްވުރެ އަހަރަކު އިތުރުވަމުންދާކަމުގެ ސިގުނަލް ސައިންސްވެރިން ދަނީ ދެމުންނެވެ. އެކަމުގެ އިހުސާސް އަދި ތަޖުރިބާ އަހަރުމެންނަށް އެތައް ގޮތަކުން މިދަނީ ކުރެވެމުންނެވެ.\nމޫސުމީ ތާވަލް އެގޮތްމިގޮތަށް އެނބުރި ހޫނުކަމާއި ހައިހޫނުކަމާއި ކުރިމަތިލާން ޖެހި، ޖަންގަލިތަކުގައި ރޯވެ އެތެއް ދިރުންތަކެއް ނެތިގޮސް، ގަނޑުފެންތައް ވިރި ކަނޑުގެ ލޮނުގަނޑު އުސްވަންދަނީ އެވެ. ތަފާތު އެކިއެކި ބަލިމަޑުކަމާއި ކުރިމަތިލާންޖެހުމުގެ އަސްލަކީ ދުނިޔެއާއިމެދު އަހަރުމެން އިންސާނުން ފަރުވާކުޑަ ކުރުން ކަމަށް ތަރުޖިބާކާރުން އަބަދުމެ ދަނީ ހަނދާންކޮށްދެމުންނެވެ.\nއެމެޒަން ފޮރެސްޓްގައި ރޯވި އަލިފާން\nދުނިޔެ ހޫނުވުމާއި ތިމާވެއްޓަށް އަންނަމުންދާ ނޭދެވޭ ބަދަލުތަކާއި މެދު އިންސާނުންގެ މެދުގައި ހޭލުންތެރިކަން އިތުރުކުރުމަށް ކޮންމެ އަހަރަކު މުޅި ދުނިޔޭގައި ކުރިއަށްގެންދާ "އާރތު އަވާރ" މިވަނީ ކައިރިވެފަ އެވެ. ދުނިޔެއަށްޓަކައި ހުރިހާ ދިއްލުންތައް ނިއްވާލައި މަދުވެގެން އެއްގަޑިއިރު ފާހަގަކުރުމަށް، ކޮންމެ އަހަރެއްގެ މާރޗް މަހުގެ އެންމެ ފަހު ހޮނިހިރު ދުވަސް ވަނީ ޙާއްސަކޮށްފައެވެ.\nމިއަހަރު މަރޗް މަހުގެ އެންމެ ފަހު ހޮނިހިރަކީ 28ވާ ހޮނިރު ދުވަސް މިއަދު އެވެ. މިރޭ 8:30 ފެށިެގން 9:30 އަށް ކަރަންޓް ބޭނުންކޮށްގެން ދިއްލާ ދިއްލުންތައް 60 މިނެޓަށް ނިވާލައި އަރތު އަވަރގެ ވަަގުތު ފާހަގަކުރާނެ އެވެ.\nޖައްވު ހޫނުވުމުގެ މައްސަލަތަކާއި ގުޅިގެން ދިމާވާ ތިމާވެށީގެ މައްސަލަތަކަށް ލުޔެއް ހޯދުމަށް ފަށާފައިވާ "އާރތު އަވަރ" ކެމްޕެއިން އަކީ، ވޯލްޑް ވައިލްޑްލައިފް ފަންޑް އާއި ސިޑްނީގެ ނޫސް މަޖައްލާއެއް ކަމަށްވާ "ދަ ސިޑްނީ މޯރނިންގ ހެރަލްޑް" ގެ އިސްނެގުމުގެ މަތިން 2007 ވަނަ އަހަރު ފެށި ހަރަކާތެކެވެ.\nދުނިޔޭގެ ފެންވަރުގައި ފާހަގަކުރާ "އާރތު އަވާރ" ގައި ހުރިހާ ފަރާތްތަކުން ބައިވެރިވެދިނުމަށް "އަރތް އަވަރ މޯލްޑިވުސް" އިން ވަނީ ގޮވާލާފައެވެ. އެ ޖަމިއްޔާއިން ވަނީ ގޭގައި ތިބެގެން "އާތު އަވާ"ގެ ހަރަކާތުގައި ހުރިހާ ރައްޔިތުންވެސް ބައިވެރިދިނުމަށް އެދިފަ އެވެ.\nނަމަވެސް އެހެން އަހަރުތަކާއި މިއަހަރު ތަފާތެވެ. މުޅި ދުނިޔެއަށް ދިމާވެފައިވާ ކޮރޯނާވައިރަސް ނުވަތަ ކޮވިޑް-19ގެ ވަބާއިން އަރައިގަތުމަށް ދަނީ މަސައްކަތް ކުރަމުންނެވެ. މިބަލި ފެތުރުން ހުއްޓުވުމަށް އެޅިދާނެ އެންމެ މުހިންމު އެއް ފިޔަވަޅަކީ ގެއިން ނުނިކުމެ އަދި މީހުން ގިނައި އެއްވެ އުޅޭ ތަންތަނަށް ނުދިއުން ކަމުގައިވާއިރު، ބައެއް ޤައުމުތައް ލޮކްޑައުންކޮށް ގިނަބަޔަކު މިވަގުތު ތިބީ ގޭގައެވެ.\nގޭގައި ގިނަ ދުވަސްތަކެއްވަންދެން ތިބެން ޖެހުމުގެ ބުރަ ދުނިޔެއަށް އުފުލަންޖެހިދާނެ ކަމުގެ ބިރުވެސް އެބައޮތެވެ. އެހެނީ ކަރަންޓް ބޭނުންކުރާ މިންވަރު އިތުރު އަނެއްޔާވެސް ޖައްވަށް ބޭރުވެގެންދާ ވިހަގޭސް އިތުރުވެގެން ހިނގައިދާނެތީއެވެ. އަދި ހަމަ އެހެންމެ ގިނަ ވަގުތު ގޭގައި ތިބެންޖެހުމުން ގޭގައި ކަރަންޓާއި ފެނުގެ ޚަރަދުވެސް އިތުުރުވެގެންދާނެ އެވެ.\nއެހެންކަމުން މިވަގުތަކީ ގޭގައި ތިބެގެން "އާރތު އަވާރ" ގައި ބައިވެރިވެ ދުނިޔެއަށްޓަކައި އެންމެން ގުޅިގެން ވަގުތުކޮޅެއް ހޭދަކޮށްލަން ލިބިގެންދާނެ ރަނުގެ ފުރުސަތެކެވެ.\nގޭގައި ތިބެގެން މިހަރަކާތުގައި ބައިވެރިވުމަށް ކޮންމެހެން ދިއްލަން ނުޖެހޭ ބޭކާރު ދިއްލުންތައް ނިވާލާށެވެ. މީގެ އިތުރަށް މޯބައިލް ފޯނުގެ ބޭނުން ހެޔޮ ގޮތުގައި ހިފައި މި ހަކަރާތުގައި ބައިވެރިވުމަށް އެހެން މީހުންނަށްވެސް ހިތްވަރުދޭށެވެ. ބޮކިތައް ނިވާލައި އެހެން މީހުންނަށް މިސާލު ދައްކާށެވެ. އަދި ދުނިޔެ ސަލާމަތްކޮށް ލިބެމުންދާ ގެއްލުން ކުޑަކުރުމަށް ލީޑަރުންނަށް ގޮވާލާ ވޮއިސްް ފޯ ދަ ޕްލެނެޓް ޕެޓިޝަން ގައި ސޮއިކޮށްލާށެވެ.\nމީގެ އިތުރަށްވެސް ގޭގައި ތިބެގެން ކުރެވިދާނެ ބައިވަރު ކަންކަން އެބަހުއްޓެވެ. މިއަހަރުގެ އާތު އަވާގައި ބައިވެރިވެ ކޮންމެެހެން ދިއްލަން ނުޖެހޭ ދިއްލުއްތައް ނިންވާލައި ދުނިޔެއަށްޓަކައި އެއް ގަޑިއިރު ދެމާ ހިނގާށެވެ. އަންނަން އޮތް ޖީލްތަކަށް ރައްކާތެރި ޖައްވެއް ފޯރުކޮށްދިނުމަށް ފަރުދީޒިންމާ އަދާކުރަމާ ހިނގާށެވެ.\nކޮވިޑް-19 އިން ރައްކާތެރިވުމަށް ގޭގައި ތިބެންޖެހިފައިވާ މިވަގުތުގައި "އާރތު އަވަރ" ގައި ބައިވެރިވެ ދުނިޔެއަށްޓަކައި އެއްގަޑިއިރު ދެމާ ހިނގާށެވެ.\nއާތު އަވާ ތިމާވެށި


Prinsipal ziyaadhu rashaadhuge visnun siyaasee dhaairaaaa dhimaalah\nޕްރިންސިޕަލް ޒިޔާދު ރަޝާދުގެ ވިސްނުން ސިޔާސީ ދާއިރާއާ ދިމާލަށް\nހދ އަތޮޅު ތައުލީމީ މަރުކަޒުގެ ޕްރިންސިޕަލް ކަމުގެ މަގާމާ މިދިޔަ އަހަރު ހަވާލުވެލެއްވި ޒިޔާދު ރަޝާދު މި އަހަރުގެ ދިރާސީ އައު އަހަރުގެ ކިޔެވުން ފެށުނު އިރު އެސްކޫލުން ނުފެނުމުން ގިނަ ގިނަ ބެލެނިވެރިންގެ ހިތް ތަކުގައި ނުތަނަވަސް ކަން އުފެދުނެވެ. ސަބަބެއް ނެތިއެއް ނޫނެވެ. ޒިޔާދުގެ ޕްރިންސިޕަލް ކަމުގެ 1 އަހަރު ތެރޭގައި ހދ އޭއީސީ އަށް ވަނީ ބޮޑެތި ކާމިޔާބީ ތަކެއް ލިބިފަ އެވެ.\nއެގޮތުން ގުރޭޑް ހަތަކުން ފާސްވާ މިންވަރު ވަނީ މިދިޔަ އަހަރު 80 އިންސަތައް އަށް ކުރިއަށް ޖެހިފަ އެވެ. މިނޫނަސް ޒިޔާދުގެ ޒައާމަތުގައި ތައުލީމީ މަރުކަޒު ވަނީ ފާހަގަ ކުރެވޭ ބޮޑެތި ގޮންޖެހުން ތަކެއް ވެސް ގިރާކޮށް، ކުރިއެރުން ހޯދާފަ އެވެ. އެގޮތުން އެންމެ ފާހަގަ ކުރެވޭ އެއް ކަމަކީ ދިގުދެމިގެން ދިޔަ އެ ސްކޫލުގެ ހޯލުގެ މަސައްކަތްތަކެވެ. އޭއީސީގެ ހޯލުގެ މަސައްކަތް އަވަސް ކުރުމަށްޓަކައި ޒިޔާދު ވަނީ އެކި ފެންވަރުގައި ބުރަ އަދި ޖެހިލުން ކުޑަ މަސައްކަތްތަކެއް ކުރައްވާފަ އެވެ.\nކުރީގެ އެޑިއުކޭޝަން މިނިސްޓަރ ޑރ. އާސިމް ކުޅުދުއްފުއްޓަށް ކުރެއްވި ދަތުރުފުޅެއްގައި މިނިސްޓްރީން ތައުލީމީ ދާއިރާއާ މެދު ގެންގުޅުއްވާ ދޯހަޅި ސިޔާސަތުތަކަށް މިނިސްޓަރު ހާޒިރުގައި ފާޑުވިދާޅުވެ ވަނީ ވާހަކަ ދައްކާފަ އެވެ. އަދި އެ ޖަލްސާގައި ޒިޔާދު ވަނީ ޓީޗަރުންގެ މުސާރަ ބޮޑު ކުރައްވަން މިނިސްޓްރީ މަސައްކަތް ނުކުރައްވާ ކަމަށް ތުހުމަތުކޮށް ވާހަކަ ދައްކާފައެވެ. އަދި މިނޫން ވެސް އެޑިއުކޭޝަންގެ އިސްވެރިން ގެންގުޅުވާ ސްކޫލުތައް ތަފާތު ކުރުމުގެ ސިޔާސަތު ތަކަށް ވެސް ޒިޔާދު ވަނީ ފާޑު ވިދާޅުވެފަ އެވެ. އެޖަލްސާ ގައި ޒިޔާދުގެ ވާހަކަތައް ހުއްޓުވުމަށް މިނިސްޓަރ އާސިފް އަތުގެ އިޝާރާތުން މަސައްކަތް ކުރި ނަމަވެސް ޒިޔާދުގެ ވާހަކަތައް ހުއްޓަ އެއް ނުލި އެވެ.\nމިނިސްޓަރ ޑރ އާސިމް އަށް ފާޑު ވިދާޅުވުމުގެ ސަބަބުން ޕްރިންސިޕަލް ޒިޔާދު މިނިސްޓްރީ އަށް ހާޒިރުކޮށްފައި ވެސް ވެއެވެ.\nކުޅުދުއްފުށީގެ ސްކޫލު ތަކުގެ މެދުގައި އޮންނަ “ހަސަދަވެރިކަން” ފިނި ކުރުމަށްޓަކައި ޒިޔާދު ވަނީ ތަފާތު ޖަލްސާތަކާއި ފޯރަމް ތަކުގައި ވާހަކަ ދައްކަވާފަ އެވެ. އަދި ސްކޫލުތައް ގުޅިގެން މަސައްކަތް ކުރުމަށް ޕްރިންސިޕަލް ޒިޔާދު ވަނީ މަސައްކަތަކެއް ވެސް ކޮށްފަ އެވެ.\nކުރު މުއްދަތެއްގެ ތެރޭގައި ގިނަ ބެލެނިވެރިންތަކެއްގެ ރުހުން ހޯއްދެވި ޕްރިންސިޕަލް މި ވަގުތު އެ ސްކޫލުގައި ނެތެވެ.\nމި ނޫހަށް ޒިޔާދު ދެއްވި ހާއްސަ ބަސްދީގަތުމެއްގައި ވިދާޅުވީ ތައުލީމީ މަރުކަޒުގެ ހިންގުމާ މިހާރު ހަވާލުވެ ހުންނެވި ޑެޕިއުޓީ ޕްރިންސިޕަލަކީ “ޕްރިންސިޕަލެއް” ކަމަށާއި އެއް މަގާމެއްގައި ދެ ބޭފުޅަކު އެއް ތަނެއްގައި މަސައްކަތް ކުރުމަށް ވުރެ ޕްރިންސިޕަލެއް ނެތް ސްކޫލެއްގައި މަސައްކަތް ކުރުން ރަގަޅު ކަމަށް ފެންނާތީ އާއި މިވަގުތު ދިރިއުޅުމުގެ ކަންތައް ހުރި ގޮތުން ހދ. އޭއީސީ ނޫން އެހެން ސްކޫލަށް ބަދަލު ވުމުގެ ވިސްނުން ގެންގުޅުއްވީ ކަމަށެވެ.\nޒިޔާދު ވިދާޅުވީ ކުރިމަގުގައި ޕްރިންސިޕަލެއްގެ ގޮތުގައި ނުފެނުން ވެސް އެކަށީގެންވާ ކަމަށާއި މިވަގުތު ވިސްނުން ހުރީ ތައުލީމީ ދާއިރާއަށް ވުރެ ބޮޑަށް ސިޔާސީ ދާއިރާއާ ދިމާލަށް ކަމަށެވެ. ޒިޔާދު ވިދާޅުވީ ކުރިއަށް އޮތް ރައްޔިތުން މަޖިލީހުގެ ގޮނޑިއަކަށް ވާދަކުރެއްވުމުގެ ޝައުގުވެރިކަން ހުރި ކަމަށެވެ. އެހެން ނަމަވެސް އިތުރު ތަފްސީލު ދިނުމަށް ޒިޔާދު އިންކާރު ކުރެއްވި އެވެ.\nޒިޔާދު ވިދާޅުވީ ހދ އަތޮޅު ތައުލީމީ މަރުކަޒުގައި މަސައްކަތް ކުރެއްވި އަހަރެއްހާ ދުވަހުގެ ތެރޭގައި ސްކޫލުގެ ޓީޗަރުންނާއި މުއައްޒަފުންގެ ފަރާތުން ފެނިގެން ގޮސްފައިވަނީ ކިޔަމަންތެރިކަމާއި އެކުގައި މަސައްކަތް ކުރުމުގެ ރޫހު ކަމަށެވެ. އަދި އެ ސްކޫލުގެ ބޯޑު މެންބަރުގެ ފަރާތުންނާއި ޕީޓީއޭގެ ބޭފުޅުން އޭނާ އަށް ބެހެއްޓި ގާތް ކަމަށްޓަކައި ޝުކުރުއަދާ ކުރައްވާ ކަމަށް ޒިޔާދު ވިދާޅުވި އެވެ.\nޅ. ހިންނަވަރަށް ނިސްބަތްވާ ޒިޔާދު ރަޝާދު ގިނަ ބަޔަކު ފާހަގަ ކުރަނީ ޖެހިލުން ކުޑަ ހިންގުންތެރި ޕްރިންސިޕަލެއްގެ ގޮތުގަ އެވެ.


12 ރަމަޟާން 1442 ގެ ނިޔަލަށް ޒަކާތުގެ ގޮތުގައި މާލެ ސިޓީއިން 8 ލައްކަ ރުފިޔާ - GOV.MV\nޚަބަރު 12 ރަމަޟާން 1442 ގެ ނިޔަލަށް ޒަކާތުގެ ގޮތުގައި މާލެ ސިޓީއިން 8 ލައްކަ ރުފިޔާ\n1442 ވަނަ އަހަރުގެ ރަމަޟާންމަހުގެ 12 ވަނަ ދުވަހާއި ހަމައަށް މާލޭ ސިޓީއިން ފިޠުރު ޒަކާތުގެ ގޮތުގައި 899،031.00ރ ލިބިއްޖެއެވެ. އެއީ ޖުމްލަ 20،863 މީހުންގެ ފަރާތުން ލިބިފައިވާ އަދަދެވެ. މީގެ ތެރެއިން 17،858 މީހުން އޮންލައިން ޒަކާތް ދައްކާފައިވާއިރު 3005 މީހުންވަނީ މިނިސްޓްރީގައި ބަހައްޓާފައިވާ ކައުންޓަރުން ޒަކާތްދައްކާފަވެއެވެ.\nމިނިސްޓްރީ އޮފް އިސްލާމިކް އެފެއާޒް އިދާރާ\n1441 ވަނަ އަހަރުގެ 12 ރަމަޟާންގެ ނިޔަލަށް ޒަކާތުގެ ފައިސާގެ ގޮތުގައި ލިބިފައިވަނީ 1،942،201.00 ރ އެވެ. ފިޠުރު ޒަކާތް ދެއްކުމަކީ ވާޖިބެކެވެ. ހުރިހައި ބޭފުޅުންވެސް ފިޠުރު ޒަކާތް ދެއްކެވުމަށް ހަނދުމަފުޅު ބެހެއްޓެވުމަށް މިނިސްޓްރީގެ ފަރާތުން އެދިލައްވައެވެ.


ނޭކުރެންދޫ ކައުންސިލުންވެސް އެމްއައިބީގެ ޙިއްޞާ ގަނެފި ނޭކުރެންދޫ ކައުންސިލުންވެސް އެމްއައިބީގެ ޙިއްޞާ ގަނެފި\nމޯލްޑިވްސް އިސްލާމިކް ބެންކު، އެމްއައިބީގެ ފަސް ހާސް ޙިއްޞާ ހދ.ނޭކުރެންދޫ ކައުންސިލް އިދާރާއިން ގަނެފިއެވެ.\nނޭކުރެންދޫ ކައުންސިލުން ބުނީ އިސްލާމިކް ބޭންކުން ޙިއްޞާގަތުމަށް އެ ކައުންސިލުން ނިންމާފައިވަނީ މި އަހަރުގެ 13 ވަނަ އާންމު ބައްދަލުވުމުގައި ކައުންސިލްގެ3މެމްބަރުންގެ އިއްތިފާގުން ކަމަށެވެ.\nނޭކުރެންދޫ ކައުންސިލުން އިސްލާމިކް ބޭންކް ކުޅުދުއްފުށީ ބުރާންޗް މެދުވެރިކޮށް ފަސް ހިއްސާ ގަނެފައިވާއިރު، އޭގެ އަގަކީ އެއް ލައްކަ ހަތްދިހަ ފަސް ހާސް ރުފިޔާއެވެ. އެއީ ޙިއްޞާއެއް 35 ރުފިޔާގެ ރޭޓުންވެ.\nނޭކުރެންދޫ ކައުންސިލުން ބުނީ އިސްލާމިކް ބޭންކުން ޙިއްޞާ ގަތުމަކީ މުސްތަގުބަލަށް އެޅިގެންދިޔަ ވަރަށް މުހިންމު ފިޔަވަޅެއް ކަމުގައެވެ. އަދި މި ހިއްސާ ގަތުމަށް ޚަރަދުކޮށްފައި ވަނީ ކައުންސިލްގެ ބައިތުލްމާލުން ކަމަށްވެސް ކައުންސިލްގެ ރައީސް ވިދާޅުވިއެވެ.\nނޭކުރެންދޫ ކައުންސިލުގެ އިތުރުން، އެކިއެކި ރަށު ކައުންސިލްތަކާއި ސިޓީ ކައުންސިލްތަކުން ދަނީ އެމްއައިބީގެ ޙިއްސާ ގަންނަމުންނެވެ.\nއެމްއައިބީން ހިއްސާ ވިއްކަން ފަށާފައިވަނީ މިދިޔަ ޖުލައިމަހުގެ 28 ވަނަ ދުވަހުއެވެ. ކުރިން އޮތް ގޮތުން ހިއްސާ ވިއްކުމަށް ކަނޑައެޅި މުއްދަތު މިމަހުގެ 18 ވަނަ ދުވަހަށް ހަމަވާނެއެވެ. ނަމަވެސް އެމުއްދަތު ވަނީ މިމަހުގެ 25 ވަނަ ދުވަހުގެ ނިޔަލަށް އިތުރުކޮށްފައެވެ.\nމޯލްޑިވްސް އިސްލާމިކް ބޭންކް، އެމްއައިބީގެ ހިއްސާ ވިއްކަމުންދާއިރު އެކުންފުނީގެ 31 އިންސައްތަ ހިއްސާ ވިއްކުމަށް ވަނީ ހަމަޖެހިފައިއެވެ. އެއީ ގާތްގަނޑަކަށް 6.9 މިލިއަން ރުފިޔާކަމަށް އެމްއައިބީން ބުނެއެވެ. އެމްއައިބީގެ ހިއްސާއެއް 35 ރުފިޔާއަށް ވިއްކާއިރު މަދުވެގެން ގަނެވޭނީ 20 ހިއްސާއެވެ. އަދި މިއަދަދު 10 ހިއްސާއިން ބޭނުންވާ އަދަދަކަށް އިތުރުކުރެވޭނެކަމަށް ވެސް އެމް.އައި.ބީިން މަޢުލޫމާތުދެއެވެ.


ކަނޑުހުޅުދޫ މެޖިސްޓްރޭޓްގެ ޖިންސީ ފުރައްސާރައިގެ މައްސަލައެއް ބަލަނީ – Dhen.mv\nގއ. ކަނޑުހުޅުދޫގެ އިސް މެޖިސްޓްރޭޓު ހަސަން ދީދީގެ، ޖިންސީ ފުރައްސާރައިގެ މައްސަލައެއް ފުލުހުން ބަލަން ފަށައިފިއެވެ.\nފުލުހުންގެ ތަރުޖަމާނު އިޒްމިއާ ޒާހިރު މިރޭ ވިދާޅުވީ އޭނާގެ ޖިންސީ ފުރައްސާރައިގެ މައްސަލައެއް ފުލުހުންގެ ފެމިލީ އެންޑް ޗައިލްޑް ޕްރޮޓެކްޝަން ޑިޕާޓްމަންޓުން ބަލަމުން އަންނަ ކަމަށެވެ. އެކަމާ ގުޅޭ އިތުރު ތަފްސީލެއް ހާމަކޮށްފައެއް ނުވެއެވެ.\nހަސަން ދީދީއާ ގުޅޭގޮތުން ހުށަހެޅުނު ޝަކުވާއަކާ ގުޅިގެން މިދިޔަ ޖުލައި މަހު ޖުޑީޝަލް ސަރވިސް ކޮމިޝަން (ޖޭއެސްސީ) އިން ވަނީ އޭނާ ސަސްޕެންޑު ވެސް ކޮށްފައެވެ. ނަމަވެސް ބަލަމުންދަނީ ކޮން މައްސަލައެއްކަން އެ ކޮމިޝަނުން ހާމައެއް ނުކުރެއެވެ.\nކަނޑުހުޅުދޫގެ އިސް މެޖިސްޓްރޭޓުގެ ޖިންސީ ފުރައްސާރައިގެ މައްސަލައެއް ބަލަން ފެށިއިރު، އެ ރަށުގައި ދެ އަހަރުގެ ކުޑަ އަންހެން ކުއްޖަކު ރޭޕްކުރި މައްސަލައެއް ވެސް ވަނީ ފެންމަތިވެފައެވެ. އެ މައްސަލައާ ގުޅިގެން ފުލުހުން މިއަދު ވަނީ އެކަމުގައި ބައިވެރިވި އެކުއްޖާގެ ބައްޕަ އާއި ކާފަ އަދި މުނިކާފަ ހައްޔަރުކޮށްފައެވެ.\nޖިންސީ ގޯނާގެ ޝިކާއަރަކަށްވި އެ އަންހެން ކުއްޖާ މިހާރު ވަނީ ޖެންޑާ މިނިސްޓްރީގެ ބެލުމުގެ ދަށަށް ގެންގޮސްފައެވެ.


Kuriah Othee Kandu gadha dhe duvas, Samaalu vey!\nކުރިއަށް އޮތީ ކަނޑު ގަދަ ދެދުވަސް، ސަމާލުވޭ!\nމާލެއާއި ހުޅުމާލެއާ ދެމެދު ދަތުރުކުރާ ފެރީއެއް: މިއަދާއި މާދަމާ ކަނޑު ގަދަވާނެ ކަމަށް ލަފާކުރެވޭ -\nމިއަދާއި މާދަމާ ރާއްޖޭގެ އެކި ހިސާބުތަކަށް ގަދަ ވަޔާ އެކު ބޯކޮށް ވާރޭވެހި ކަނޑުތައް ގަދަވާނެ ކަމަށް މޫސުމާބެހޭ އިދާރާއިން ލަފާކޮށްފި އެވެ. އެ އިދާރާއިން ވަނީ ކުރިއަށް ހުރި ގަޑިތަކުގައި ކަނޑު ދަތުރުކުރާއިރު ވަރަށް ބޮޑަށް ސަމާލުކަންދޭން އިލްތިމާސްކޮށްފަ އެވެ.\nމެޓުން ބުނީ، މުޅި ރާއްޖެއަށް މި ދެ ދުވަހު ބޯކޮށް ވާރޭވެހޭނެ ކަމަށް ލަފާކުރެވިފައިވާއިރު ބައެއް ރަށްރަށަށް އުދަ ވެސް އަރާނެ ކަމަށް ބެލެވޭ ކަމަށެވެ. އެހެންކަމުން ދިޔަވަރު ބޮޑުވާ ގަޑިތަކަށް ފަރުވާތެރިވެ، ރައްކާތެރިކަމުގެ ފިޔަވަޅު އެޅުމަށް ވެސް ވަނީ އިލްތިމާސްކޮށްފަ އެވެ.\nމިއަދު ދިޔަވަރު ބޮޑުވާނެ ގަޑިތައް\nއުތުރުގެ ރަށްތަކަށް - 9:56\nމެދު ރާއްޖެތެރޭ ރަށްތަކަށް - 10:37\nދެކުނުގެ ރަށްތަކަށް - 11:18\nމި ދެ ދުވަހު އެންމެ ގަދައަށް ވިއްސާރަކުރާނެ ކަމަށް ބެލެވިފައިވަނީ ދެކުނުގެ އަތޮޅު ތަކަށެވެ. ދެކުނުގެ ރަށްތަކަށް ގަދަ ވަޔާއެކު ބޯކޮށް ވާރޭވެހޭނެ ކަމަށް ލަފާކޮށްފައިވާއިރު އެހެން އަތޮޅުތަކަށް ވެސް ކަނޑު ގަދަވެފައި ވާރޭ ވެހޭނެ ކަމަށް މެޓުން ވަނީ ލަފާކޮށްފަ އެވެ.\nމިދުވަސްވަރު ކުރާ ވިއްސާރައިގެ ސަބަބުން ކަނޑުމަތީގެ އެކި ވަރުގެ ހާދިސާތައް ދަނީ ގިނަވަމުންނެވެ. މިއަދުވެސް ގިނަ އަދަދެއްގެ މީހުންނާއެކު ދަތުރުކުރަމުންދިޔަ ޑިންގީއެއް ބަންޑުންޖަހާލާފައިވާއިރު، އުޅަނދުތައް ދިޔަވުން ފަދަ ހާދިސާތައްވެސް ދަނީ ހިނގަމުންނެވެ. މިކަންކަމަށް ސަމާލުވާން އެމްއެންޑީއެފުން ވެސް ވަނީ އިލްތިމާސްކޮށްފަ އެވެ.\n26 މީހުނާއެކު ދަތުރުކުރި ލޯންޗެއް ފަރަށް އަރައިފި


Arsenal, PSG, Ateltico adhi Bayern2vana burah | Mihaaru\nއާސެނަލް، ޕީއެސްޖީ، އެތުލެޓިކޯ އަދި ބަޔާން ދެ ވަނަ ބުރަށް\nބާސެލޯނާ ކޮޅަށް ލަނޑު ޖެހުމަށް ފަހު މެންޗެސްޓާ ސިޓީގެ ކުޅުންތެރިން އުފާފާޅުކުރަނީ. --ފޮޓޯ: އޭއެފްޕީ\n02 ނޮވެމްބަރ 2016 - 09:03\nގްރޫޕް އޭ އިން އާސެނަލް އާއި ޕީއެސްޖީ ދެ ވަނަ ބުރަށް ދިޔަ 10 ޕޮއިންޓް ހަމަކޮށްގެންނެވެ. ރޭ ބަލްގޭރިއާގެ ލުޑޮގޮރެޓްސް އަތުން ފަހަތުން އަރައި 3-2 އިން މޮޅުވި އާސެނަލް ލަނޑުގެ ތަފާތުން އެއް ވަނައިގައި އޮތްއިރު ދެ ވަނައިގައި އޮތް ޕީއެސްޖީ ވަނީ ރޭ ބަސެލް އަތުން 2-1 އިން މޮޅުވެފަ އެވެ. ލުޑޮގޮރެޓްސް އާއި ބަސެލް އަށް ލިބިފައިވަނީ އެންމެ ޕޮއިންޓެކެވެ.\nލުޑޮގޮރެޓްސްގެ ޖޮނަތަން ކަފޫ އާއި ކެސެރޫ ވަނީ ފުރަތަމަ 15 މިނެޓުގެ ތެރޭ އެ ޓީމަށް ލީޑު ނަގައިދީފަ އެވެ. އާސެނަލަށް އުއްމީދެއް ގެނެސްދިނީ 20 ވަނަ މިނެޓުގައި ގްރަނިޓް ޒަކާ އެވެ. އަދި ދެ ވަނަ ހާފު ނިމުމުގެ ކުރިން އެއްވަރުކޮށްދިނީ އޮލިވާ ޖިރޯ އެވެ. އެ ޓީމު މޮޅުވީ މެޗު ނިމެން ތިން މިނެޓަށް ވެފައިވަނިކޮށް މެސުތު އޮޒިލް ޖެހި ލަނޑުންނެވެ.\nރަށުން ބޭރުގައި ޕީއެސްޖީ ކުޅުނު މެޗުގެ 43 ވަނަ މިނެޓުގައި އެ ޓީމުގެ ބްލައިސް މަޓުއިޑީ ވަނީ ލީޑު ނަގައިދީފަ އެވެ. ބަސެލް އިން އެއްވަރުކުރީ 76 ވަނަ މިނެޓުގައި ލުކާ ޒުފީ ޖެހި ގޯލުންނެވެ. ޕީއެސްޖީ މޮޅުވީ ފަހު މިނެޓުގައި ތޯމަސް މެއުނިއާ ވައްދާލި ލަނޑުންނެވެ.\nޕީއެސްވީގެ ޑި ޔޮންގް (ވ) އަތުން ބޯޅަ ހޯދުމަށް ބަޔާން މިއުނިކުގެ ފިލިޕް ލާމް މަސައްކަތްކުރަނީ. --ފޮޓޯ: އޭއެފްޕީ\nގްރޫޕް ޑީ އިން އެތުލެޓިކޯ ދެ ވަނަ ބުރުން ޖާގަ ހޯދީ 12 ޕޮޮއިންޓާ އެކު އެވެ. ދެ ވަނައިގައި އޮތް ބަޔާން މިއުނިކަށް ލިބިފައިވަނީ ނުވަ ޕޮއިންޓެވެ. ދެ ވަނަ ބުރަށް ނުގޮސް ކަޓާފައިވާ ޕީއެސްވީ އާއި ރޮސްޓޯފަށް ހޯދިފައިވަނީ އެންމެ ޕޮއިންޓެކެވެ.\nއެތުލެޓިކޯ ރޭ މޮޅުވީ ރޮސްޓޯފާ ވާދަކޮށް 2-1 އިންނެވެ. އެންޓޮއިން ގްރިޒްމަން އެތުލެޓިކޯ އަށް ލީޑު ނަގައިދީފައިވަނިކޮށް ރޮސްޓޯފަށް އެއްވަރުކޮށްދިނީ ސަޑާ އަޒްމޮން އެވެ. އެތުލެޓިކޯ މޮޅުވީ އިތުރު ވަގުތުގައި ގްރިޒްމަން ކާމިޔާބުކުރި ގޯލުންނެވެ.\nރަށުން ބޭރުގައި ކުޅެ ޕީއެސްވީ އަތުން ބަޔާން މޮޅުވީ ފަހަތުން އަރައި 2-1 އިންނެވެ. ޕީއެސްވީގެ އަރިއަސް ލީޑު ނަގާފައިވަނިކޮށް ބަޔާން މޮޅުވީ ރޮބަޓް ލެވޮންޑޮސްކީގެ ދެ ގޯލުންނެވެ. ފުރަތަމަ ގޯލް ޕެނަލްޓީއަކުން އޭނާ ކާމިޔާބުކުރީ 34 ވަނަ މިނެޓުގަ އެވެ. އަދި މޮޅުވި ގޯލް ޖެހީ 73 ވަނަ މިނެޓުގަ އެވެ.\nޗެމްޕިއަންސް ލީގު ބަޔާން މިއުނިކް އެތުލެޓިކޯ މެޑްރިޑް ޕީއެސްޖީ އާސެނަލް\n2 ވަނަ ބުރު ކަށަވަރުކުރި ހުރިހާ ޓީމްތަކަށް މަރުހަބާ.\nރޭގަ އޮޒިލް ޖެހި ގޯލަކީ މިފަހުން ޗެމްޕިއަންސް ލީގުގަ ފެނުނު އެންމެ މޮޅު އެއް ގޯލް


Kelaa Super League 2019 ge Campion "Kelaa Fenaka" | Thiladhun\nކެލާ ސްޕަރލީގް 2019 ޗެންޕިއަން "ކެލާގެ ފެނަކަ"\nއިބްރާހިމް އަސްވާޤް ޑިސެމްބަރ 9, 2019\nކެލާ ކައުންސިލުން އިންތިޒާމްކޮށްގެން ކުރިއަށް ގެންދިޔަ ކެލާ ސްޕަރލީގް 2019 ފުޓްބޯޅަ މުބާރާތުގެ ޗެމްޕިއަންކަން ކެލާގެ ފެނަކަ ޓީމުން ހޯދައިފިއެވެ. ފައިނަލް މެޗްގައި ބައްދަލުކުރީ ކެލާ ފެނަކައާއި، އަތިރި އިން ކެލާއެވެ. މި މުބާރާތުގައި ހަތަރުޓީމެއް ވާދަކޮށްފައި ވެއެވެ.\nފައިނަލް މެޗްގައި ވަގުތު ހަމަވިއިރު، އެއްވެސް ޓީމަކަށް ލަނޑެއް ޖެހިފައެއް ނުވެއެވެ. އެހެންކަމުން ޕެނަލްޓީ ޖަހައިގެން3– 1 މޮޅުވެ މުބާރާތުގެ ޗެންޕިއަންކަން ފެނަކަ ޓީމުން ހޯދިއެވެ. އަހަރަކު އެއްފަހަރު ކުޅޭ މި މުބާރާތުގެ އެންމެ ފަހުގެ ޗެމްޕިއަން ޓީމަކީ ކެލާ ޕްރީސްކޫލްގެ ޓީމެވެ. ފެނަކަ ޓީމުން ޗެންޕިއަންކަން ހޯދި މިއީ ދެވަނަ ފަހަރެވެ.\nފައިނަލް މެޗްގެ މޭން އޮފްދަ މެޗަކަށް ހޮވުނީ ފެނަކަ ޓީމުގެ އަބްދުﷲ ޒިމާމުއެވެ. މުބާރާތުގެ އެންމެ މޮޅު ގޯލް ކީޕަރުގެ މަޤާމުވެސް އޭނާ ވަނި ހޯދަފައެވެ. .މުޅި މުބާރާތުގެ އެންމެ މޮޅު ކުޅުންތެރިއަކީ ފެނަކަ ޓީމްގެ ނޫރުﷲ ޠާހާއެވެ. އެންމެމޮޅު ޒުވާން ކުޅުންތެރިއަކީ އަތިރި އިން ޓީމުގެ މުޙައްމަދު މާއިޒު ހަމީދެވެ.\nމި މުބާރާތުގައި ކުޅުނު އެންމެމޮޅު ފަސްކުޅުންތެރިންނަކީ މުޙައްމަދު މާއިޒް އަތިރި އިން، ޢަލީ ފަރުޚާން އަތިރި އިން، އިބްރާހީމް ފާރިޝް އަތިރި އިން. ޢަބްދުﷲ ޒިމާމް ފެނަކަ، ނޫރުﷲ ތާހާ ފެނަކަޓީމެވެ.\nމިއީ ކެލާގައި ހުންނަ ސަރުކާރުގެ އިދާރާތަކާއި ކެލާގައި ވިޔަފާރި ހިންގާ ފަރާތްތަކަށް ހުޅުވައިލައިގެން ބޭއްވި މުބާރާތެކެވެ.\n2020 ވަނަ އަހަރު ވެސް މިފަަދަ މުބާރާތެއް އޮންނާނެ ކަމަށާ މުބާރާތް ފެށުމަށް ހަމަޖެހިފައިވަނީ ޑިސެމްބަރ 1 ގައި ކަމަށް މުބާރާތް ހިންގާ ފަރާތުން މައުލޫމާތު ދެއްވައެވެ.\nކެލާ ސްޕަރ ލީގު 2019\nMore in ކުޅިވަރު\nޔުއެފާ ޗެމްޕިއަންސް ލީގު: ސެމީގެ ފުރަތަމަ ޖާގަ ޕީއެސްޖީއަށް\nހަނިމާދޫގައި ބޭއްވި ފުރަތަމަ ސްޓްރީޓް ސޮކަރ ކަޕްގެ ޗެމްޕިއަންކަން ތާޓީ ޕްލަސްއަށް\nޔޫރޮޕާ ލީގު: ސެވިއްޔާ އަދި ޝަޚްތަރ ސެމީއަށް\nއިންޓަމިލާނާއި މެންޗެސްޓާ ޔުނައިޓެޑް ސެމީގެ ޖާގަ ކަށަވަރު ކޮށްފި\nޔުއެފާ ޗެމްޕިއަންސް ލީގު: ބާސާ އަދި ބަޔާން ކުއާޓާއަށް ދަތުރުކޮށްފި\nދިއްދޫ: "2020 ނައިން އަ ސައިޑް" މުބާރާތުގައި ބައިވެރިވުމަށް ހުޅުވާލައިފި


Dhiri huttaa dharivaru andhaali 16 meehakah maruge hukum | Mihaaru\nދިރިހުއްޓާ ދަރިވަރު އަންދާލި 16 މީހަކަށް މަރުގެ ހުކުމް\nބަންގްލަދޭޝްގައި މަރާލި 19 އަހަރުގެ ދަރިވަރު ނުސްރަތު ޖަހަން ރާފީ.\nޑާކާ (އޮކްޓޯބަރު 24) - މިދިޔަ އެޕްރީލް މަހު ބަންގްލަދޭޝްގައި ދިރި ހުއްޓައި އަންދާލި 19 އަހަރުގެ އަންހެން ދަރިވަރު މަރާލުމުގައި ބައިވެރިވި 16 މީހަކަށް އެ ގައުމުގެ ކޯޓަކުން މަރުގެ ހުކުމް މިއަދު އިއްވައިފި އެވެ.\nނުސްރަތު ޖަހަން ރަފީގެ ގަޔަށް ކަރާސީނު އަޅާ ރޯކޮށްލީ ހެޑް ޓީޗަރާ ދެކޮޅަށް އޭނާ ހުށަހެޅި ޖިންސީ ގޯނާގެ މައްސަލަ އަނބުރާ ނުގެންދިއުމުންނެވެ.\nނުސްރަތަށް ޖިންސީ ގޯނާކުރި، ހެޑް ޓީޗަރު ސިރާޖުއް ދައުލާ. --ފޮޓޯ:ރޮއިޓާސް\n"މި ހުކުމުން ދައްކުވައިދެނީ މީހަކު މަރާލުމަށް ފަހު ބަންގްލަދޭޝް އިން އެއްވެސް މީހަކަށް ސަލާމަތެއް ނެތްކަން. މިއީ ގާނޫނު ހިނގާ ގައުމެއް،" ހުކުމަށް ފަހު ނޫސްވެރިންނާ ވާހަކަ ދައްކަވަމުން ޕްރޮސެކިއުޓާ ހާފިޒް އަހުމަދު ވިދާޅުވި އެވެ.\nރަފީ އަށް ހަމަލާ ދިން މީހުން ވަނީ އޭނާ ކިޔެވި ސްކޫލުގެ ފުރާޅަށް އަރުވައި، ފުލުހަށް ހުށަހެޅި މައްސަލަ ނެގުމަށް މަޖްބޫރުކޮށްފަ އެވެ. އެކަމަށް އޭނާ ދެކޮޅު ހެދުމުން ވަނީ، ކަރާސީނު އަޅައި ރޯކޮށްލައިފަ އެވެ. އޭނާގެ ހަށިގަނޑުގެ 80 ޕަސެންޓް ވަނީ ފިހިފަ އެވެ. އެޕްރީލް 10 ވަނަ ދުވަހު އޭނާ މަރުވީ ހޮސްޕިޓަލްގައި ފަރުވާދޭތާ ފަސް ދުވަސް ފަހުންނެވެ.\nމަރާލި ދަރިވަރު ނުސްރަތުގެ ފޮޓޯ ހިފައިގެން އެޕްރީލް 12، 2019 ގައި ޑާކާގައި މުޒާހަރާ ކުރަނީ. --ފޮޓޯ:އޭއެފްޕީ\nއެ ހާދިސާ އަށް ފަހު ޖިންސީ ގޯނާ ކުރުމާ ދެކޮޅަށް، ބަންގްލަދޭޝްގެ 27،000 ސްކޫލްގައި ކޮމިޓީތައް އުފެއްދުމަށް ވަނީ އަންގައިފަ އެވެ.\nރަފީގެ މަރަށް ފަހު ބަންގްލަދޭޝްގައި ވަނީ، އޭނާ މަރާލި މީހުންނަށް އަދަބު ދިނުމަށް ގޮވާލައި ސިލްސިލާ މުޒާހަރާތަކެއް ކޮށްފަ އެވެ. ބޮޑު ވަޒީރު ޝެއިޚް ހަސީނާ ވަނީ އެ މަރަށް އިންސާފު ހޯއްދަވައިދެއްވާނެ ކަމަށް ވިދާޅުވެފަ އެވެ.\nބަންގްލަދޭޝް މަރުގެ އަދަބު\n7 ކޮމެންޓް, 94 ރިއެކްޝަންސް\nމިރާއްޖޭގެ ވެރިން ބުނާނީ އެއީ އެމީހުން އުނގެނުމުގައި ހުރި މައްސަލައެއް ކަމަށް!\nހުރިހާވެސް މައްސަލައަކީ އެގައުމުގާ ޝޭޚު ހަސީނާއެއް ހުރެފާ، މިގައުމުގާ ސޭކު ހަސަނެއް ހުރުން.\nމިގައުމަށްވެސް ބޭނުންވަނީ ޝޭޚު ހަސީނާ ކަހަލަ ޝޭޚެއް.\nއެކަލަ މީހަކު މުލައްދަނޑީގެ ބާރުން ވެރިކަން ކުރި 30 އަހަރު ވަންދެން!\nމިރާއްޖޭގަވެސް ޖިންސީ ގޯނާގެ ޝިކަރައަށް ވަ ގިނަ މީހުން އުޅެންޖެހެނީ ބިރުވެރިކަމެއްގެ ތެރޭގައި. މައްސަލަ ހުށަހަޅައިފިއްޔާ އޮންނަނީ ޖެއްސުން ކުރުމާ ވާހަކަ ފެތުރުމާ ދިމާކުރުން. ދައުލަތުގެ އިދާރާތަކުން ރައްކާތެރިކަމެއް ނުލިބޭ.\nޝޭހު ހަސީނާ ގެންނަންވީ މިރާޖޭގެ ވެރިކަނ ްކޮށްލަން ދުވަސްކޮލަކަށް ނަމަވެސް...\nސާބަހޭ ޝެއިޚް ޙަސީނާ. މިރާއްޖޭގެ ވެރީންވެސް އިބުރަތް ހާޞިލްކުރުން މުހިން މު.


Dr. Jameel janaazaa ehgai hunnavanikoh dhimaakohfi | Mihaaru\nވިލިމާލެ ދާއިރާއަށް ވާދަކުރެއްވުމަށް ކެމްޕޭން ލޯންޗު ކުރުމަށް ރޭ ބޭއްވި ހަފުލާގައި ޖަމީލް. --މިހާރު ފޮޓޯ: އަހުމަދު ނިޝާތު\n25 ޖެނުއަރީ 2019 - 19:49 59 comments\nޑރ. ޖަމީލްގެ ކޮއްކޮ އަބްދުﷲ ޖަމީލް ބުނީ ސިޔާސީ ގޮތުން ބޭބެއާ ދިމާކޮށްފައި ވަނީ ހުކުރު ނަމާދަށް ފަހު އޭނާގެ މަންމަގެ އާއިލާ މީހެއްގެ ޖަނާޒާގެ ތެރެއިން ކަމަށެވެ.\n"ވަޅަށް ސަންދޯއް ތިރިކުރަނިކޮށް ފަހަތުން މި ގޮވަނީ ހޮވުނަސް ނުދޭނަމޭ،" އޭނާ ބުންޏެވެ.\nއެފަދަ ދަނޑިވަޅެއްގައި އެގޮތަށް އެއްޗެތި ގޮވި މީހާ ނޭނގޭ ކަމަށް ޖަމީލު ބުންޏެެވެ. އަދި އެގޮތަށް އެއްޗެހި ކިޔުމަކީ އަދަބާ ހިލާފް ކަމެއް ކަމަށް އެމީހުން ކައިރި ބުނުމުން "އެހެން ކިޔަން ވަކި ތަނެއް ނޯންނާނެ" ކަމަށް ބުނެ ޖަވާބު ދިން ކަމަށް ވެސް އޭނާ ބުންޏެވެ.\nޑރ. ޖަމީލް ނައިބު ރައީސްކަމުން ވަކި ކުރެއްވުމުން އުޅުއްވީ އިނގިރޭސިވިލާތުގަ އެވެ. ރައީސް އިބްރާހިމް މުހައްމަދު ސޯލިހު އިންތިހާބުވުމުން ރާއްޖެ ވަޑައިގެން ސިޔާސީ ހަރަކާތް ކުރިއަށް ގެންދަވަނީ ޖުމްހޫރީ ޕާޓީއާ އެކު އެވެ.\nކުރިއަށް މި އޮތް ރައްޔިތުންގެ މަޖިލީހުގެ އިންތިހާބުގައި ވިލިމާލެ ދާއިރާއަށް ޑރ. ޖަމީލް ވާދަ ކުރައްވަ އެވެ. އޭނާއާ ވާދަ ކުރާނީ އެމްޑީޕީގެ ޓިކެޓް ކާމިޔާބު ކުރި އަހުމަދު ޔާމީނެވެ.\nދެހާސް ތޭރަ ވަނަ އަހަރުގެ ރިޔާސީ އިންތިޚާބުގެ ކެމްޕޭނުގައި ކުރީގެ ރައީސް މުހައްމަދު ނަޝީދަށް އިޝާރާތް ކުރައްވައި ރައީސް ކަމަށް ހޮވުނަސް ވެރިކަން ހަވާލު ނުކުރާނެ ކަމަށް ޖަމީލް ވިދާޅުވުމުން ގިނަ ބައެއްގެ ފާޑުކިޔުން އަމާޒުވި އެވެ.\nއިތުރު ލިޔުންތައް ޑރ. މުހައްމަދު ޖަމީލް އަހުމަދު


Budget aaeku kanboduvunthakaai shakuva\nބަޖެޓުގައި ހިމެނިފައިވާ ބައެއް ހިސާބުތައް ފިނޭންސް މިނިސްޓަރު އިބްރާހިމް އަމީރު ރައްޔިތުންގެ މަޖިލީހުގެ މެންބަރުންނަށް ސާފު ކޮށްދެއްވަނީ. -- ފޮޓޯ: މަޖިލިސް\nއަންނަ އަހަރަށް ލަފާކުރާ ދައުލަތުގެ ބަޖެޓު ރައްޔިތުންގެ މަޖިލީހަށް ހުށަހަޅައި ބަޖެޓް ބަހުސް މިހާރު އޮތީ ފެށިފައެވެ. ބަޖެޓު ހުށަހަޅާފައި ވަނީ މިދިޔަ މަހުގެ 31 ވަނަ ދުވަހު އެވެ. އަންނަ އަހަރަށް ހުށަހަޅާފައި އޮތީ 36.9 ބިލިއަން ރުފިޔާގެ ބަޖެޓެކެވެ. މިފަހަރުގެ ބަޖެޓްގައި ދައުލަތަށް ލިބޭނެ ކަމަށް ލަފާކޮށްފައިވާ އާމްދަނީ އަކީ 24.3 ބިލިއަން ރުފިޔާ އެވެ. އޭގެތެރެއިން 34 ބިލިއަން ރުފިޔާ ހަރަދުކުރަން ބަޖެޓުގައި ހިމަނާފައިވެ އެވެ. ދައުލަތުގެ އަންނަ އަހަރުގެ ދަރަނި 9.7 ބިލިއަން ރުފިޔާއަށް އަރާނެ ކަމަށް ބަޖެޓުގައި އޮތީ އަންދާޒާ ކޮށްފައެވެ.\nމިއަހަރަށް މަޖިލީހުން ފާސް ކޮށްދީފައި ވަނީ 34.9 ބިލިއަން ރުފިޔާގެ ބަޖެޓެކެވެ. ނަމަަވެސް އެ ބަޖެޓު ހަމަ ނުޖެއްސިގެން އިތުރު 2.24 ބިލިއަން ރުފިޔާ ހޯދަން ސަޕްލިމެންޓްރީ ބަޖެޓެއް ހުށައެޅިއެވެ. އެހެންކަމުން މި އަހަރުގެ ޖުމްލަ ބަޖެޓު 37.1 ބިލިއަން ރުފިޔާއަށް އަރާނެ އެެވެ. އަންނަ އަހަރުގެ ބަޖެޓްގެ ބޭރުންވެސް ސަޕްލިމެންޓަރީ ބަޖެޓެއް ހުށަހެޅުމުގެ ފުރުސަތު ބޮޑެވެ.\nރައްޔިތުންގެ މަޖިލީހުގައި މި މަހުގެ އަށްވަނަ ދުވަހު ބަޖެޓު ބަހުސް ފަށާފައިވާއިރު ކޮންމެ އަހަރަކު ވެސް މެމްބަރުންގެ ފަރާތުން ބޮޑެތި ކަންބޮޑުވުންތައް ފާޅުކުރެ އެވެ. ބަަޖެޓަށް އެންމެ ބޮޑު ފާޑުކިޔުމެއް އަންނަނީ އިދިކޮޅުންންނެވެ. މިހާރުވެސް މަޖިލީހުގައި އެތައް އަހަރއްގެ ބަޖެޓަށް ވޯޓް ނުދީ ތިބި މެންބަރުން އެބަތިއްބެވެ. މި އަހަރުވެސް އެކަން ހިނގާ މަންޒަރު ފެންނަނީ އެގޮތަށެވެ. ބަޖެޓާމެދު ބޮޑެތި ކަންބޮޑުވުންތަކެއް މެންބަރުންގެ އެބައޮތެވެ. އިދިކޮޅާއި އެއްކޮޅުންވެސް ގިނަ ކަންބޮޑުވުންތަކެއް ދަނީ ފާޅުކުރަމުންނެވެ.\nމެމްބަރުންގެ އެންމެ ބޮޑު އެއް ކަންބޮޑުވުމަކީ 2022 ވަނަ އަހަރު ދައުލަތުގެ އާމްދަނީ އާއި ހަރަދު އަންދާޒާކުރާ މިންވަރަށް ބަލައި، ދައުލަތުގެ ބަޖެޓުގެ ދަރަނި 9.7 ބިލިއަން ރުފިޔާއަށް އަރާނެ ކަމަށް ލަފާވެ ދަރަނި އިތުރުވުމެވެ. މިދިޔަ އަހަރާއި މިއަހަރުގެ ދައުލަތުގެ ހަރަދުތައް ފޫބެއްދުމަށް ނަގަން ޖެހުނު ދަރަނި ބޮޑުކަމާއެކު މި އަހަރު ނިމޭއިރު ދައުލަތުން ދީފައިވާ ގެރެންޓީ ހިމަނައިގެން ދައުލަތުގެ ދަރަނީގެ ޖުމުލަ އަދަދު ހުންނާނެކަމަށް ބެލެވެނީ 94 ބިލިއަން ރުފިޔާގަ އެވެ. އެއީ ޖީޑީޕީގެ ނިސްބަތުން 122 ޕަސެންޓެވެ.\nފިނޭންސް މިނިސްޓަރު އިބްރާހިމް އަމީރު ވިދާޅުވި ގޮތުގައި މެދުރާސްތާގައި ދައުލަތުގެ މާލީ ހާލަތު ރަނގަޅުކޮށް، ފިސްކަލް ސަސްޓެއިނަބިލިޓީ ދެމެހެއްޓުމަށް ފިޔަވަޅުތައް އަޅާނެ އެވެ. އަދި ޖީޑީޕީގެ ނިސްބަތުން ދަރަނި ކުޑަކުރުމަށް އޮތީ ރޭވިފައެވެ. އެކަމަށްޓަކައި މަޖިލީހަށް މި އަހަރުގެ ޖުލައި މަހު ހުށަހެޅި ފިސްކަލް ސްޓްރެޓެޖީގައި ފިސްކަލް އަދި ޑެޓް ސަސްޓެއިނަބިލިޓީ ދެމެހެއްޓުމަށް ތިން ކަމެއް ހުށަހަޅާފައިވާ ކަން މިނިސްޓަރު ފާހަގަކުރައްވައެވެ.\nއޭގެން އެއްކަމަކީ 2023 ވަނަ އަހަރު ނިމެންވާއިރަށް ދައުލަތުގެ ސީދާ ދަރަނި ޖީޑީޕީގެ ނިސްބަތުން 105 ޕަސެންޓް ތިރިކުރުމެވެ. އެ އަހަރުގެ ނިޔަލަށް ޕްރައިމަރީ ބަޖެޓު ޑެފިސިޓް ޖީޑީޕީގެ ނިސްބަތުން ފަސް ޕަސެންޓަށް ތިރިކުރުން ވެސް ހިމަނާފައި އޮތެވެ. އަދި ބަޖެޓު ޑެފިސިޓް އަދި ދައުލަތުގެ ދަރަނި އަހަރަކަށްފަހު އަހަރެއް ކުޑަވަމުންދާ މިސްރާބަކަށް ގެނައުން ހުށަހަޅާފައިވެއެވެ.\nދައުލަތުގެ ހަރަދު ބޮޑުވާ އެކި ސަބަބުތައް މިފަހަރުގެ ބަހުސްގެ ތެރެއިންވެސް މެންބަރުން ގެންދަވަނީ ފާހަގަކުރަމުންނެވެ. މެންބަރުން ފާހަގަކުރި އެއް ކަމަކީ ސަރުކާރުތަކުން ހައުސިން މަޝްރޫއުތައް ބަޖެޓަށް ކެތްނުވާ ވަރަށް ހިންގަމުން އައުމެވެ. މާފަންނު މެދު ދާއިރާގެ މެމްބަރު އިބްރާހިމް ރަޝީދު (ބޮންޑޭ) ވިދާޅުވި ގޮތުގައި ހަރަދު އެހާ މައްޗަށް ގޮސްފައި ވަނީ މި ސަރުކާރުން އަޅަން ޕްލޭން ކޮށްފައިވާ ހައުސިން މަޝްރޫއުތަކާ ގުޅިގެންނެވެ. އެގޮތުން ފަހި ދިރިއުޅުން ކޯޕަރޭޝަންގެ ފަރާތުން އަޅަން ނިންމާފައިވާ 4000 ހައުސިން ޔުނިޓާއެކު ޖުމްލަ 11،000 ހައުސިން ޔުނިޓް އަޅަން ކުރަން ޖެހޭ ބޮޑު ހޭދަ އޭނާ ފާހަގަކުރެއްވިއެވެ. ސަރުކާރުގެ ގެދޮރުވެރިކަމުގެ ސިޔާސަތު ތަންފީޒު ކުރަން ފަހި ދިރިއުޅުން ކޯޕަރޭޝަން ފަދަ ކުންފުނިތަކަށް ބޮޑެތި އަދަދުން ސަރުކާރުން އަންނަނީ ފައިސާ ދެމުންނެވެ. ބޮންޑޭގެ ފާޑުވިދާޅުވުން އެންމެ ބޮޑަށް އޮތީ އެކަމަށެވެ.\nމާފަންނު މެދު ދާއިރާގެ މެމްބަރު އިބްރާހީމް ރަޝީދު (ބޮންޑޭ)\nދައުލަތުގެ ދަރަނި އަހަރުން އަހަރަށް ބޮޑުވުމަކީ ރާއްޖެއަށްވެސް އޮތް ބޮޑު ނުރައްކަލެކެވެ. ދިވެހީންގެ އެންމެ ބޮޑު އެއް ކަންބޮޑުވުމެވެ. މިދިޔަ އަހަރު ބަޖެޓު ހުށަހެޅި އިރު އާމްދަނީ ހޯދަން ހިމަނާފައިވާ ކަންކަމާއި އާމްދަނީ އާއި ހިލޭ އެހީގެ ގޮތުގައި 21 ބިލިއަން ރުފިޔާ ލިބޭނެ ކަމަށް ލަފާކުރި ނަމަވެސް އެ އަދަދާ ގާތަށް ވެސް އާމްދަނީ އެއް ނުލިބުނެވެ. އަދި ކޮވިޑާ ގުޅިގެން އިތުރު ހަރަދުތައް ކުރަން ޖެހި އިގްތިސާދީ ހާލަތު އިތުރަށް ގޯސްވީއެވެ. ފިނޭންސް މިނިސްޓްރީގެ ހިސާބުތަައް ދައްކާގޮތުން މިއަހަރު މިހާތަަނަށް 20 ބިލިއަނަށްވުރެ ގިނަ ރުފިޔާއަށް ވަނީ ހޭދަކޮށްފައެވެ.\nމިއަހަރުގެ ބަޖެޓާމެދު އިދިކޮޅުގެ އޮތް އެންމެ ބޮޑު ކަންބޮޑުވުމަކީވެސް ދަރަނި ބޮޑުވުމެވެ. މިފަދަ ހާލަތެއްގައި36 ބިލިއަންގެ ބަޖެޓެއް ހުށައަޅަން ހެޔޮނުވާނެ ކަމަށް އިދިކޮޅުގެ މެންބަރުން ދެކެއެވެ. އަންނަ އަހަރަށް ލަފާކޮށް ހުށަހެޅި ބަޖެޓު 25 ބިލިއަނަށް ކުޑަކުރަން މަޖިލީހުގެ މައިނޯރިޓީ ލީޑަރު އަދި އޭދަފުށީ ދާއިރާގެ މެމްބަރު އަހުމަދު ސަލީމް ގޮވާލެއްވީ އެ ކަންބޮޑުވުންތައް ފާޅުކުރަމުންނެވެ. ސަލީމް ވިދާޅުވި ގޮތުގައި ކޮވިޑުގެ ހާލަތުގައި ދަރަނި އިންތިހާއަށް މައްޗަށް ދިއުމުން ދެން މަސައްކަތް ކުރަަން ޖެހޭނީ ދަރަނި ކުޑަކުރާށެވެ. އެހެން ނަމަވެސް އޭގެ ބަދަލުގައި ދަރަނި ކުރިން ހުރި މިންވަރުގައި ހިފަހައްޓައިގެން ކުރިއަށް ދިއުމަކީ ދައުލަަަތަށް އަދި ރައްޔިތުންނަށް ވެސް ނުއުފުލޭނެ މާލީ ބުރައެކެވެ.\nކޮންމެ އަހަރަކުވެސް 14 ބިލިއަނެއްހާ ރުފިޔާ ދަރަނިވެރި ވާކަމަށްވެސް ސަލީމް ފާހަގަކުރެއްވިއެވެ. އަދި ޑޮލަރުގެ އަގު ބޮޑެތި ތަކެތީގެ އަގު އިންތިހާއަށް އުފުލިގެން ދިއުމުގެ ކަންބޮޑުވުންވެސް ސަލީމް ފާޅުކުރެއްވިއެވެ.\n"ބަޖެޓުގެ ދަރަނި ބޮޑުވެގެން ގޮސް ޑޮލަރުގެ އަގު ނުހިފޭއްޓިގެން މި އުޅެނީ. ޑޮލަރު ރާއްޖެއަށް ނުވަންނަކީ ނޫން. ޑޮލަރު ރާއްްޖެއަށް ބޭނުންވާ ވަރަށް އެބަ ވަދޭ. އެއީ ބޮޑު އަގުގައި ގަންނަން ވެއްޖިއްޔާ ފައިސާ އެބަ ލިބޭ ވިއްޔާ. ނުލިބިގެން އުޅޭކަށް ނުޖެހޭ. އެހެންވީމާ އަޅުގަނޑުމެން އެ ކަންތައްތައް ކުރިއަށް ދެވޭނީ ދައުލަތުގެ ދަރަނި އިންތިހާއަށް ކުޑަކޮށްގެން. އަޅުގަނޑު ގޮވާލަން ދައުލަތުގެ ބަޖެޓު 25 ބިލިއަނަށް ކުޑަކުރުމަށް. ކުޑަކޮށްފައި އަލުން ބަޖެޓު މި މަޖިލީހަށް ގެނައުމަށް." ސަލީމް ވިދާޅުވި އެވެ.\nދައުލަތުގެ ދަރަނި ބޮޑުވުމުގެ މައްސަލާގައި މެންބަރުންގެ ކަންބޮޑުވުންތައް ހުރުމާއެކު ބައެއް މެންބަރުން ވަނީ އެކަމަށް އޮތް ހައްލުތަކެއްވެސް ހުށައަޅާފައެވެ. ބަޖެޓު ބަހުސްގައި ދައުލަތުގެ ދަރަނި ކުޑަ ކުރެވޭނެ ގޮތްތަކެއް ތިނަދޫ ދެކުނު ދާއިރާގެ މެމްބަރު އަބްދުﷲ ސަނީފް ހުށައެޅުއްވިއެވެ. ނިމިގެން ދިޔަ ސަރުކާރުން އެޅި ބުރިޖާއި ހައުސިން ޔުނިޓްތަކާއި އެހެނިހެން މަޝްރޫއުތަަކަށް ދަރަނީގެ ގޮތުގައި އަންނަ އަހަރުގެ ބަޖެޓުން 15.6 ޕަސެންޓް ދައްކަން ޖެހޭތީ ސަނީފް ވަނީ ވަރަށް ބޮޑަށް ކަންބޮޑުވުން ފާޅުކުރައްވާފަ އެވެ. އަދި ދަރަނި ކުޑަ ކުރެވިދާނެ ކަމަށް ފެނިވަޑައިގަންނަވާ ބައެއް ކަންކަން އޭނާ ހުށައެޅުއްވިއެވެ.\nތިނަދޫ ދެކުނު ދާއިރާގެ މެންބަރު އަބްދުﷲ ސަނީފް (ސަންނަ): ދަރަނި ކުޑަކުރެވޭނެ ގޮތްތަކެއް ވަނީ ހުށަހަޅުއްވާފައި\nއެގޮތުން، އޮފީސްތައް ހިންގަން އިމާރާތްތައް ކުއްޔަށް ނެގުމުގެ ބަދަލުގައި ސަރުކާރާއި ކުންފުނިތަކަށް ހާއްސަ އިމާރާތްތަކެއް ހަމަޖައްސަން އޭނާ ހުށައެޅުއްވިއެވެ. ލާމަރުކަޒީ އުސޫލުގެ ދަށުން އަތޮޅުތަކުގައި ސަރުކާރާއި ކުންފުނިތަކުގެ ބައެއް އޮފީސްތައް ހިންގޭނެ ކަމަށް ވިދާޅުވިއެވެ. އަދި ދައުލަތުގެ ބަޖެޓު ކުޑަކުރުމުގެ ގޮތުން އެސްޓީއޯ އިން މިހާރު ތެލުގެ ވިޔަފާރި ކުރާ އުސޫލު ބަދަލުކުރުމަށް ވެސް ގޮވާލެއްވިއެވެ.\n"ކޮންމެ އޮޑިޓް ރިޕޯޓެއްގައި ވެސް އޮވޭ އެ ބަޔަކު ކުއްޔަށް ދޭން ޖެހޭ އަގު އޮފީސް ހިންގުމަށް ކުރާ ހަރަދަށް ވުރެ ކުލީގެ ގޮތުގައި ދައްކަން ޖެހޭ އަދަދު މި ބަޖެޓުން އެ ބޭފުޅުންނަށް ދޭން އެބަ ޖެހެއޭ ބޮޑަށް. މިއީ ދައުލަތުން ކުޑަކުރަން ޖެހޭ ހަރަދެއް. މިކަން ކުޑަކުރެވެން އޮތީ ސީދާ ސަރުކާރުން،" ސަނީފް ވިދާޅުވި އެވެ.\nފިއުލް ސަޕްލައިގެ ބަދަލުގައި ތެލުގެ ރީޓެއިލް ވިޔަފާރި ހުރިހާ ކުދި ވިޔަފާރިތަކަށް ދޫކޮށްލުމުން ދަރަނި ބޮޑުތަކުން ކުޑަ ކުރެވިދާނެ އެވެ. ސަބަބަކީ އެސްޓީއޯ އިން އެ ކުންފުނީގެ ސަބްސިޑަރީ ކުންފުނި ފިއުލް ސަޕްލައި މެދުވެރުކޮށް ކުދި ވިޔަފާރިތަކަގެ ތެރެއަށް ވަނުމެވެ. އަދި ސަޕްސިޑަރީ ކުންފުންޏެއްގެ ގޮތުގައި ފިއުލް ސަޕްލައި ހިންގުމުން ދައުލަތު ހަރަދުތައް ބޮޑުވުމެވެ.\nބަޖެޓްގައި ދާއިރާތަކަށް އޮތީ ތަފާތު\nކޮންމެ ފަހަރަކުވެސް ބަޖެޓުގައި ހިމެނޭ ޕީއެސްއައިޕީ މަޝްރޫއުތަކާއި ގުޅިގެން މެމްބަރުންގެ ގިނަ ޝަކުވާތަކަކާއި ބޮޑެތި ކަންބޮޑުވުންތަކެއް ހުރެއެވެ. ބައެއް ދާއިރާތަކަށް މަޝްރޫއުތައް މަދުވުމާއި އެއްވެސް މަޝްރޫއެއް ހިމެނިފައި ނެތުން ފަދަ ޝަކުވާތައް މެންބަރުން ކުރައްވައެވެ. ބައެއް ދާއިރާތަކުގައި ހިންގާ މަޝްރޫއުތައް އިތުރުވެ އަދި ކުރާ ހޭދަ ބޮޑުއިރު ބައެއް އެހެން ދާއިރާތަކަށް ހޭދަކުރާނެ ފައިސާއެއް ނުހުރެއެވެ. ސަރުކާރުގައި ނުފޫޒުގަދަ މެމްބަރުންގެ ދާއިރާތަކަށް އިސްކަންދޭ ކަމުގެ ޝަކުވާ ބޮޑެވެ. ނަމަވެސް އެއީ އަބަދުވެސް އެކަން ހިނގާ ގޮތެވެ.\nސަރުކާރަށް އިހުލާސްތެރި މެމްބަރުންނަށް ފައިދާވާ ގޮތަށް ބަޖެޓުން ބޮޑުބައި ދީ އިދިކޮޅު މެމްބަރުންނާ މެދު ތަފާތުކުރުންތައް ގެންގުޅޭ ކަމުގެ ޝަކުވާއަކީ މިއަދު އޮތް ޝަކުވާއެއް ނޫނެވެ. މިއަހަރު އެ ޝަކުވާ އެބައޮތެވެ. އެކަމަކު މިފަހަރު އެކަން ތަފާތުވާ އެއް ކަމެއް އެބައޮތެވެ. އެއީ މި ފަހަރުގެ މަޖިލީހުގައި ސަރުކާރަށް ސާފު މެޖޯރިޓީ އޮތެ ސަރުކާރަށް ތާއީދުކުރާ މެންބަރުން ނިސްބަތްވާ ދާއިރާތަކުގައި ހަމަހަމަކަން ގާއިމުކޮށްފައި ނެތުމެވެ.\nބަޖެޓުގައި ދާއިރާތައް ތަފާތުކޮށްފައިވާ ކަމަށް ވިދާޅުވެ އެންމެ ފުރަތަމަ ޝަކުވާ ކުރެއްވީ ކަނޑިތީމު ދާއިރާގެ އެމްޑީޕީ މެމްބަރު އަބްދުﷲ ޝަހީމް އަބްދުލްހަކީމް އެވެ. މިދިޔަ އަހަރު ބަޖެޓު ފާސް ކުރީ ވަރަށް ފޮނި އުއްމީދުތަކާއެކު ނަމަވެސް މިއަހަރު ނިމެން ކައިރިވީ އިރުވެސް ފެނުނީ އޭނާ ނިސްބަތްވެވަޑައިގަންނަވާ ކަނޑިތީމުގެ ދާއިރާއަށް އިހުމާލުވެފައި އޮތް މަންޒަރު ކަމަށް ވިދާޅުވެ އޭނާ ވަރަށް ބޮޑަށް ފާޑުވިދާޅުވިއެވެ. އެގޮތުން މެމްބަރުން މިހާތަނަށް ވެސް މަސައްކަތް ކުރައްވަމުން ދިޔައީ މަޖިލީހުގައި ވަރަށް ފުރިހަމައަށް ބަހުސްކޮށް ރައްޔިތުންގެ އެދުމުގެ މަތިން ކަންކަން ބަޖެޓުގައި ޖެހުމަށްފަހު އެކަން ތަންފީޒުކުރުމަށެވެ. އެހެން ނަމަވެސް މިއަދާ ހަމައަށް ވެސް މިދިޔަ އަހަރުގެ ބަޖެޓުގައި ހުރި ކަންކަން ތަންފީޒެއް ނުވެ އެވެ. އެކަމުގެ އަމަލީ މަސައްކަތް ނުފެށި، އަސާސީ ހައްގުތައް ކަށަވަރުނުކުރެވިގެން ދިއުމުން ކަންބޮޑުވުން ޝަހީމް ފާޅުކުރެއްވި އެވެ.\nބަޖެޓުގެ ތަފްސީލްތައް މެމްބަރުން ބައްލަވައިލައްވަނީ\nޝަހީމެކޭ އެއްފަދައިން ގައްދޫ ދާއިރާގެ މެމްބަރު އަހުމަދު ޒާހިރު ވެސް ވަނީ އެކި ދާއިރާތަކަށް ދައުލަތުގެ ބަޖެޓުގައި ތަފާތުކުރުންތައް ގެންގުޅޭތީ ފާޑުކިޔުން އަމާޒުކުރައްވާފަ އެވެ. ބަޖެޓު ކިތަންމެ ފުރިހަމަކޮށް އެކުލަވާލި ނަމަވެސް ބަޖެޓު ތަންފީޒުކުރުމުގައި އެކި ދާއިރާތަކަަށް ބޮޑެތި ތަފާތުކުރުންތައް ގެންގުޅޭ ކަމަށް އޭނާ ވިދާޅުވެއެވެ.\nޒާހިރު ފާހަގަކުރެއްވި ގޮތުގައި ގދ. ވާދޫ ސްކޫލުގެ ހާލަތު ބަދަލުކުރައްވަން ފާއިތުވި ތިން އަހަރުވެ މަސައްކަތް ކުރައްވާ އެކަމަށް މާބޮޑު ބަދަލެއް ގެނެވިފައެއް ނުވެއެވެ.\nބަޖެޓު ބަހުސްގެ މަރުހަލާގެ ތެރެއިން ބަޖެޓާ ބެހޭ ގޮތުން ޖަވާބުދާރީވެ ފިނޭންސް މިނިސްޓަރާ ސުވާލު ކުރެއްވުމުގެ ފުރުސަތު މެމްބަރުންނަށް ލިބިވަޑައިގަންނަވާނެ އެވެ. އެ ސުވާލުތަކަށް ޖަވާބު ދެއްވަން މިނިސްޓަރަށް ޖުމްލަ 45 މިނެޓު ލިބިވަޑައިގަންނަވާނެ އެވެ. ބަޖެޓުގެ ބަހުސަށްފަހު އެކުލަވައިލާ ރިޕޯޓަށް ވެސް ބަހުސް ކުރުން އޮންނާނެ އެވެ. ބަޖެޓު ދިރާސާ ކުރާނީ މަޖިލީހުގެ އިގްތިސާދީ ކޮމިޓީއާއި މާލިއްޔަތު ކޮމިޓީގެ ހުރިހާ މެންބަރުން ހިމެނޭ ޖޮއިންޓް ކޮމިޓީ އަކުންނެވެ. ބަޖެޓު ދިރާސާކުރުމަށް އެންމެ ލަސްވެގެން ނޮވެމްބަރު 18 ވަނަ ދުވަހުގެ ކުރިން ބަޖެޓު ކޮމިޓީގެ ރިޕޯޓް ރިޔާސަތަށް ފޮނުވަންޖެހެ އެވެ. އަދި ކޮމިޓީ ރިޕޯޓަށް ބަހުސް ކުރުން ނޮވެމްބަރު 22 ވަނަ ދުވަހު ކުރިއަށް ގެންދިއުމަށް ނިންމާފައިވެ އެވެ.\nރައްޔިތުންގެ މަޖިލިސް ދައުލަތުގެ ބަޖެޓް ފިނޭންސް މިނިސްޓްރީ + ޕީޕީއެމް ރައީސް އިބްރާހިމް މުހައްމަދު ސޯލިހު އިދިކޮޅު ފަރާތްތައް އިބްރާހިމް އަމީރު ޕީޕަލްސް ނޭޝަނަލް ކޮންގްރެސް - ޕީއެންސީ